মাষ্টার সাহেব - গল্প বলি | Golpo Boli\nYou are here: Home ভালবাসা মাষ্টার সাহেব\nআপা আমার ডানগালে থাপ্পর লাগিয়ে রাগে লাল হয়ে বলল, ঘরে বৌ রেখে অন্য মেয়ের সাথে রাস্তায় দাঁড়িয়ে ফুচকা গিলিস৷৷ শরম করেনা?” আপার রাগগুলো পানি হয়ে চোখ দিয়ে ঝরছে৷ আমি থ হয়ে দাঁড়িয়ে দেখি৷ আপার চিৎকারে টিভির রুম থেকে ছুটে এসেছে মিতু৷”\nআমি তখনো দাঁড়িয়ে দেখছি আপাকে৷ আপার চোখে জল৷ ছোটবেলা থেকেই টানাটানির সংসারে বড় হয়েছি ভাই বোন৷ টানাটানির সংসার বলে আমার দুঃখ হতো ছোটবেলায়৷ বন্ধুরা টিফিনে ১০-২০টাকা পকেটে করে স্কুলে যায়৷ আর আমি স্কুলে যাওয়ার আগে পান্তাভাত গিলি৷ ঐটাই সকালের নাস্তা, ঐটাই দুপুরের টিফিন৷ মাঝেমধ্যে আম্মার আঁচল ধরে ঘুরঘুর করে দু”এক টাকা পেতাম৷ আপার উপবৃত্তির টাকা পেলে আমাকে এককালিন ৫০টাকা দিতো৷ আমি আপাকে জমা দিতাম আবার৷ ২টাকার বেশি স্কুলে নিতাম না৷ ২টাকা দিয়ে একটা আইসক্রিম চুষে মনফূর্তিতে ভরে যেতো৷”\nআরেকটু বড় হলাম৷ এখন টিফিনের জন্য মন খারাপ হয় না৷ কিন্তু মন খারাপের শেষ নেই৷ এবার উদয় হল, বন্ধুদের সাইকেল আছে আমার নেই৷ বন্ধুরা বেড়াতে যায়৷ আমি যেতে পারিনা৷ আমার দু’টো সুন্দর কাপড় নেই কেন? আব্বা কিনে দিতে পারে না কেন?” মাঝেমধ্যে আব্বার উপর রাগ হতো৷ আব্বাকে উল্টা পাল্টা বলে দৌঁড়ে পালাতাম৷ ভয়ে আর ঘরে ঢুকতাম না৷ বিকেল পেরিয়ে সন্ধ্যা হতো৷ আব্বার ভয়ে আমি ঘরে ঢুকিনা৷ আব্বা জানে আমি ঢুকবোনা৷ তাই সন্ধ্যা হতেই ঘুমের ভান ধরে থাকতেন৷” ঐ ঘুমৈর ভান যে চাপা কান্না ছিল৷ সেটা আমি একটু বড় হতেই অনুভব করি৷”\nআপা আমাকে বুঝাতো৷ দুনিয়াধারীর সংজ্ঞা শেখানোর চেষ্টা করতো৷ আমি এই কানে ঢুকিয়ে অন্য কানে বের করে দিতাম৷ পাড়ার কেউ নতুন ব্যাট বা সাইকেল কিনলে আমি ঘরে ফিরে আপাকে জড়িয়ে ধরে বসে থাকতাম৷” তারপর বড় হলাম৷ স্কুল, কলেজ পেরিয়ে ভার্সিটি৷ প্রাথমিক পেরিয়ে উচ্চ বিদ্যালয়ে উঠেই বড় হওয়া শুরু আমার৷ স্কুলের শার্টটা টেনেটুনে পড়তাম৷ জাতীয় সংগীত গাইতে মাঠে লাইনের পেছনটাতে দাঁড়াতাম৷ আমার শার্ট টানা যেন কারো চোখে না পরে৷ স্কুল ছুটি হওয়া মাত্রই বাড়িতে দৌঁড়৷” যেদিন ভুলক্রমে বেরোতে দেরী হয়েছে৷ সেদিন পিচঢালা রাস্তার ছোট পাথর গোণার ভান ধরে বাড়ি ফিরতাম৷”\nআপার স্কুল ড্রেসটার রং ছিল আকাশি৷ তার বান্ধবীদের ছিল গাঢ়ো নীল৷ আমি আপাকে বলতাম, তোরটা রং ভিন্ন কেন?” আপা বলতো, আমারটা স্পেশাল৷ আমি ফাষ্ট গার্ল ক্লাসের তাই৷” আমি যে স্কুলটাতে পড়তাম৷ সেই স্কুলেই শিক্ষকতা করি৷ ৮,৯,১০৷ টানা তিনবছর ফাষ্ট বয় ছিলাম৷ আমার আপা ছিল ৬-১০ফাষ্ট গার্ল৷ শিক্ষকতার দু’বছরের মাথায় একবার হেড স্যারের রুমে ডাক পড়লো৷ হেডস্যার ভালো মানুষ৷ আমাকে হাসি মুখে অভিবাদন জানালেন৷ চায়ের কাপে চুমুক দিয়ে বললেন, এত কিছু থাকতে শিক্ষকতা করছো কেন ছেলে?” আমি মুচকি হেসে বলেছিলাম,\n-ভালো থাকতে৷ সুখী থাকাটায় আসল দুনিয়াতে৷ আমরা যখন কোনো পেশায় যোগ দেই৷ তখনই কিন্তু আমাদের জীবনের বয়সটা অর্ধেকের কাছাকাছি পেরিয়ে যায়৷ আমরা অর্থের পেছনে ছুটি৷ সারাদিন ছুটোছুটি করে নীড়ে ফিরে মনে মনে বলি, জীবনটা কেন?” তাই এই পেশায় আসা৷ সারাদিন মনে হয় স্কুলের ছাত্র নই৷ নিজের সন্তান নিয়ে পড়ে আছি৷” ছোটবেলায় বাচ্চারা যখন তার মা-বাবাকে এটা ঐটা দেখিয়ে বলে, এটা কি? ঐটা কী?” তেমনি আমার ছাত্ররাও বলে, স্যার এটা কিভাবে হলো? ঐটা কিভাবে হলো?” এই উত্তর দিতে দিতেই আমার একাকিত্ব,মন খারাপীগুলো বিলিন হয়৷” হাতের কাপটা টেবিলে ঘোরাতে ঘোরাতে বললেন,\n-তোমার কাছে ভালো থাকাটা কী?”\n-দু’টো কাপড়, দু’মুঠো ভাত, ভালো একটা ঘুম৷ প্রিয়জনদের হাসিমুখ৷”\nতার দু’দিন পরেই হেডস্যারকে আমি আমার ঘরে আবিষ্কার করলাম৷ আম্মার হাতে বানানো চায়ে চুমুক দিতে দিতে আম্মাকে বলছিলেন, আমার মেয়েটাকে রাখতে চাচ্ছিলাম৷ আপনি রাজি আপা?” তার সপ্তাহ খানেক পরেই মিতুর সাথে আমার জীবন চলা শুরু৷ আমি মিতুর মাষ্টার সাহেব৷ ক’দিন যেতেই স্কুলের মাষ্টার দাদা থেকে সবারই মাষ্টার দাদা হয়ে গেলাম৷ এতে মিতুর কারসাজি আমি খুব বুঝতে পারি৷ মিতুর জন্য শাড়ি, গহনা কিংবা সিনেমা হল এ গিয়ে মুভি বরাদ্দ ছিল না৷ এতে মিতুর দুঃখ নেই৷ মিতুকে হুটহাট বলতাম,\n-তোমার খারাপ লাগে না?\nভ্রু কুচকে বলতো মিতু৷ আমি মাথার নিচে দু’হাত ঠেকিয়ে সিলিং ফ্যানের দিকে তাকিয়ে বলতাম, এই যে তোমার জন্য আমার বেশি কিছু বরাদ্দ নেই৷ ধরো, প্রতিমাসে নতুন শাড়ি, হুটহাট কানের দুল এনে তোমাকে চমকে দিতে পারিনা?” মিতু আমার নাক টিপে দিয়ে বলতো, কে বলেছে বরাদ্দ নেই?” প্রতিমাসে ২৬টা সুন্দর ভালোবাসায় মাখানো সন্ধ্যা৷ ৩০টা সুন্দর সকাল৷ মাসে ৯৬টা শ্রেষ্ট ঘন্টার ভালোবাসাতো আমার জন্য বরাদ্দ৷ ছুটির দিনের বিকেলে বিটিভিতে বাংলা ছায়াছবির সাথে সন্ধ্যা বেলার রাস্তার মাঝে ফুচকা গেলা৷ সোডিয়ামের আলোতে হাত জড়িয়ে ঘোরা৷” আমার আবদারটাও খুব ভীষণ না৷\nআবার ভীষণও৷ আমি চেয়েছিলাম, কেউ একজন আমাকে ভীষণ ভালোবাসুক৷ আমি পেয়েছি! আর বকবক করো না তো৷ জড়িয়ে ধরো৷” আমি ম্মিত হেসে জড়িয়ে ধরি৷” আপা আর মিতু পাশের রুমে৷ আমি আপার চড় খেয়ে এখনো সোফায় বসা৷ মিতুর সাথে আমার কথা হয়না সপ্তাহ খানেকের মতো৷ অজানা কারণে৷ আমার ভালোবাসা ভরা পৃথিবীটাতে হুট করে অন্ধকার নামে৷ ভালোবাসার শরতের আকাশে বর্ষার মেঘ জমে৷ আমি আঁচ করতে পারিনা৷ শিক্ষক না হয়ে আবহাওয়াবিদ হওয়া উচিত ছিল বোধহয়৷ পরক্ষণেই ভাবি, যা তা ভাবছি৷” আবহাওয়াবিদ হলেতো ভালোবাসার শরৎটায় আসতোনা আমার৷”\nআমি রুমের কাছে কান পাতি৷ মিতুর কান্নার আওয়াজ শোনা যাচ্ছে৷ আপা ধমক দিচ্ছে দু’একটা৷ আমি আরেকটু কান পাততেই শুনলাম আপা বলছে, চড় দিয়েছি বলে কেঁদে ভাসিয়ে দিচ্ছিস৷ খানিকক্ষণ বাদেতো ফ্যানের সাথে বেঁধে পেটাবো৷ তখন কী করবি?” মিতুর কান্নার আওয়াজ আরেকটু ঘন হয়৷” আপার হুমকি শুনে এই সময়ই আমার হাসি পায়৷ তবু চেপে রাখি৷” কান্নার আওয়াজ শুনছিনা আর৷ রুমে আমার ডাক পরেছে৷ রুমে ঢুকতেই দেখলাম আপার হাতে বিছানা ঝাড়ার ঝাড়ু৷ রুমের কোণে বসে আছে মিতু৷ মুখটা হালকা পাকা টমেটোর মতো হয়ে আছে৷ দাঁতে দাঁত চেপে রেখেছে৷ একটু আলগা করলেই হাউমাউ করে কেঁদে দিবে অবস্থা৷” আপা মাথা নাড়াতে নাড়াতে বললেন,\n-তুই এই কাজ কেমনে করলি?”\nআপা একবার তেড়ে আসতে চাইলো৷ আবার মিতুর দিকে তাকিয়ে বলল, তোরে ধরলেই এই মেয়ে কেঁদে মরে যাবে৷” সোজা বল, সেদিন ফুচকা খেয়েছিলি সাথে মেয়েটা কে?” আমি লম্বা শ্বাস ফেলি৷ “আপা তোর মনে আছে, তোর আকাশী কালারের স্পেশাল ড্রেসের কথা শুনে আমি পরের বছরই ক্লাসের ফাষ্ট বয় হয়ে গিয়েছিলাম? তারপর স্কুলের সেই টেনেটুনে পরা শার্টটা পরে স্কুলে গিয়ে বুক ফুলিয়ে বলতাম, ফাষ্ট বয়ের স্পেশার ড্রেস!” পোলাপান হাসতো৷ আমার এতটুকু খারাপ লাগতোনা৷” তারপরের বার আবার প্রথম হলাম৷ আতিক স্যার নতুন স্কুলের শার্ট হাতে দিয়ে বলেছিল, তুই আমার মেয়েকে পড়াবি৷ তোর ছোটবোন বুঝলি৷” দুষ্টুমি করলে পেটাবি৷ দুষ্টুমি না করলে কাঁধে নিয়ে ঘুরবি৷ ঘোড়া চড়াবি৷” পারবি?”\nআমার প্রথম টিউশন৷ প্রথম বেতন দিয়ে তোর বান্ধবী শিউলি আপাকে সাথে নিয়ে তোর জন্য গাঢ়ো নীল স্কুল ড্রেস কিনে এনেছিলাম! মনে আছে? তুই খুশিতে কেঁদেছিলি৷ তারপর আতিক স্যার! ভালোমানুষটা হারিয়ে গেল৷ টুম্পার আম্মা একদিন গম্ভীর মুখ নিয়ে বললেন, আর পড়াতে এসো না বাবা৷” আমি মন খারাপ নিয়ে ফিরে এসেছিলাম৷ তোর কোলে মাথা রেখে কেঁদেছিলাম৷”ঁ তুই তারপরের বিকেলে আমার হাত ধরে স্যারের বাসায় নিয়ে গেলি৷ আন্টির সামনে বসিয়ে বলেছিলি, আমার ভাই টুম্পাকে পড়াবে আন্টি৷ যতদিন প্রয়োজন৷ আন্টির সেকি কান্না৷৷ আন্টির হাতে রান্না করা বিরিয়ানী স্বাদটা ভুলেছিস?” টুম্পা ততদিনে একটু বড়৷ স্যারের সংসারের টানাপোঁড়েন৷ এরপর আমি ডজনখানেক টিউশন করিয়েছি৷ কিন্তু টুম্পাকে পড়ানো চাড়িনি৷”\nস্যারের কথাটা মনে পড়তো৷ “তোর ছোটবোন!” সেদিন থেকেই আমার দু’টো বোন হয়ে গেল৷ তুই আর টুম্পা৷” টিউশনের বেতন পেলেই, তোকে যেমন চুড়ি দিয়েছি৷ টুম্পাকেও দিয়েছি৷ তুই বাইরে যাওয়ার পক্ষে ছিলি না৷ আমি টুম্পাকে নিয়ে ঘুরেছি কত বিকেল৷” জানিস! পিচ্চিটা বড় হয়েছে! সেদিন হুট করে উদয় হলো তার৷ আমাকে দেখলেই তার বাচ্চামো জাগে৷ সেদিন আমার ক্লাসের ফাঁকে এসে হুট করে বলে বসলো, ভাইয়া আমাকে কাঁধে নিয়ে ঘুরবা?” আমি মেকি রাজি হলাম৷ তারপর বাচ্চা বুড়ি মেয়েটার খিলখিল হাসি৷ হাসি শেষে বললো, তুমি এত ভালো কেন?” আমি লজ্জা পেলাম একটু৷ আবার বলল, পাম দিলাম৷ ফুচকা গেলানোর জন্য৷”\n-আপা আমার কী কোনো দোষ আছে?”\nকথা শেষ হতেই বাম গিলে চড় বসালো আপা৷ এবারও চোখে পানির আনাগোণা৷” চড়ের শব্দে মিতুকে দেখলাম কেঁপে উঠলো৷ আর চেপে রাখতে পারেনি৷ হাউমাউ কান্নার রোল পড়লো৷ আমি মিনমিন করে আপাকে বলি, কাকে শান্তনা দিবো? তোরে না বৌ কে?”\nআপা মিতুকে ধমক দিয়ে বলল, এই মেয়ে! তুই কান্দস ক্যান?” মিতু কান্নামুখে বলল, আপা আপনার সাথে চুক্তি ছিল, এক চড়ের৷ দু’টো দিলেন কেন? আমার মাষ্টার সাহেব নির্দোষ” আপা মুচকি হেসে বললো, ওরে বোকা! এক গালে চড় খেলে এক গালের বাচ্চা হবে৷ তখন কী হবে?” মিতু ফিক করে হেসে উঠে৷ আমার শান্তি লাগে৷ মনের আকাশের মেঘগুলো হুট করে গায়েব হয়৷ আমার পৃথিবীটা আবার ভালো লাগায় ভরে উঠে৷”


পৃথিবী ছাড়িয়ে মঙ্গলগ্রহে ক্রিকেট!\nক্রীড়া ডেস্ক ফেব্রুয়ারি ২২, ২০২১, ০৯:৪৬ পিএম\nঢাকা : ইন্টারন্যাশনাল ক্রিকেট কাউন্সিলের (আইসিসি) টুইট দেখে এমনই প্রশ্ন জেগেছে ক্রিকেটপ্রেমীদের মনে। মঙ্গলে ক্রিকেট খেলা হলে তার চিত্র কেমন হতে পারে সেটিও দেখিয়ে দিয়েছে বিশ্ব ক্রিকেটের নিয়ন্ত্রক সংস্থা।\nএবার পৃথিবী ছেড়ে কি মঙ্গলে পাড়ি দিল ক্রিকেট? শুক্রবার সফলভাবে মঙ্গলগ্রহে নামতে পেরেছে নাসা। এরপরই উল্লাসে ফেটে পড়েন সংস্থাটির বিজ্ঞানীরা। জানা গেছে, সবকিছু ঠিক থাকলে আগামী দুই বছর ধরে মঙ্গলে গবেষণা চালাবে এই রোবট।\nআইসিসি অনেকবারই দাবি করেছে, ক্রিকেট অন্য জগতের খেলা। মঙ্গলগ্রহকে বাসযোগ্য করে তোলার বিষয়ে অনেকবারই আশা প্রকাশ করেছেন বিজ্ঞানীরা। তখন মঙ্গলেও যে ক্রিকেট ছড়িয়ে দেয়া হবে সেটাই যেনো ইঙ্গিত করেছে আইসিসি।\nআইপিএলে খেলতে চাওয়ায় নিজ এলাকায় সমালোচিত সাকিব\nটি-২০ বিশ্বকাপ জিততে ২ বছর পর জাতীয় দলে গেইল


কেন ডলার-সংকটে বাংলাদেশ - Brit Bangla 24\nUpdated on June 21, 2021 9:50 pm\nHome মতামত কেন ডলার-সংকটে বাংলাদেশ\nকেন ডলার-সংকটে বাংলাদেশ\nমিজানুর রহমান খান :: একটি রাষ্ট্রায়ত্ত ব্যাংকে গিয়েছিলাম। একজন জ্যেষ্ঠ ব্যাংকার বললেন, আমরা ডলার–সংকটে আছি। সহজে এলসি খুলতে পারছি না। শুনলাম, পেট্রোবাংলার এলসি খোলে অগ্রণী ব্যাংক। তারাও এলসি খুলতে পারছে না। গত বছর আগস্টের ১৭ তারিখ প্রথম আলোর এক প্রতিবেদনে বলা হয়েছিল, ‘বিনিময় মূল্য বেঁধে দেওয়ার পরও ডলারের সংকট কাটছে না। সংকটের কারণে ব্যাংকগুলো আমদানির ঋণপত্র খোলায় সতর্ক অবস্থান নিয়েছে। ডলার সংগ্রহে তারা দেশে-বিদেশে মনোযোগ বাড়িয়েছে। শুধু বেসরকারি ব্যাংক নয়, রাষ্ট্রমালিকানাধীন ব্যাংকগুলোও পড়েছে একই সমস্যায়।’ ছয় মাস পরও দেখছি, অবস্থা অপরিবর্তিত।\nনির্বাচনের আগেই আমরা জেনেছিলাম, গত সাত বছরের মধ্যে ব্যালেন্স অব পেমেন্ট নেতিবাচক। ২০১৬-১৭ অর্থবছরে যেখানে ৩২০ কোটি ডলার উদ্বৃত্ত ছিল, সেখানে ২০১৭-১৮ অর্থবছরে ৮৮৫ মিলিয়ন ডলার ঘাটতি হয়েছে। বাংলাদেশ সবশেষ ঘাটতি দেখেছে ২০১০-১১ সালে, সেটা ছিল\n৬৭৬ মিলিয়ন ডলার। রপ্তানির থেকে আমদানির ফারাক বাড়ায় কারেন্ট অ্যাকাউন্ট ব্যালেন্সের ঘাটতি বেড়েছে। চার বছরের মধ্যে কারেন্ট অ্যাকাউন্ট ব্যালেন্সে ঘাটতি ২০১৬-১৭ সালে প্রথম ঘটল। কেন এই অবস্থা?\nআমরা জানি আমদানি বাড়ছে। কিন্তু সেই তুলনায় রপ্তানি বাড়ছে না। ২০১৭-১৮ সালের বাংলাদেশ ব্যাংকের বার্ষিক রিপোর্ট অনুযায়ী গত অর্থবছরে রপ্তানি বেড়েছে ৬ দশমিক ৪ শতাংশ হারে। অন্যদিকে আমদানি বেড়েছে ২৫ দশমিক ২ শতাংশ হারে। রপ্তানির চেয়ে আমদানি চার গুণ বেশি।\nএই পরিস্থিতি আমাদের স্মরণ করিয়ে দেয়, ছয় লাখ কোটির বেশি কোটি টাকা পাচার বিষয়ে জিএফআই রিপোর্ট। এই রিপোর্ট তৈরি করা হয় প্রধানত আমদানি-রপ্তানির ক্ষেত্রে ওভার ইনভয়েস (বেশি দাম দেখানো) এবং আন্ডার ইনভয়েস (কম দাম দেখানো) বিবেচনায় নিয়ে। এর বাইরে হুন্ডির মাধ্যমে কী ঘটতে পারে, তা যেকোনো সচেতন পাঠক অনুমান করতে পারেন। ১৫ ফেব্রুয়ারি দৈনিক সমকাল-এর রিপোর্টে বলা হয়েছে, বাংলাদেশ ব্যাংকের তদন্তে শুধু ২০১৭ সালেই হুন্ডির মাধ্যমে দেশ থেকে সাড়ে তিন হাজার কোটি টাকা পাচারের তথ্য উঠে এসেছে।\nডলারের চাহিদার ব্যাপক বৃদ্ধি এবং টাকার মূল্যমান হ্রাস পাওয়ার সঙ্গে অর্থ পাচারের সম্পর্কের বিষয়টি উপেক্ষা করার সুযোগ আছে কি?\nএই পরিস্থিতি আরও ভয়াবহ রূপ নিতে পারত, যদি প্রবাসীদের আয়ে বিরাট বৃদ্ধি না ঘটাত। প্রবাসী আয় ২০১৭-১৮ অর্থবছরে ১৭ দশমিক ৩ শতাংশ হারে বেড়েছে। আগের বছর, অর্থাৎ ২০১৬-১৭ অর্থবছরে প্রবাসী আয় সাড়ে ১৪ শতাংশ হারে কমেছিল। এরপর প্রবাসী আয় ধনাত্মক হলেও রপ্তানি খাত থেকে আয়ের তুলনায় আমদানি ব্যয় ঢের বেশি হওয়ায় চলতি লেনদেন ভারসাম্য বা কারেন্ট অ্যাকাউন্ট ব্যালেন্স আরও খারাপ হয়ে ২০১৭-১৮ অর্থবছরে ঋণাত্মক ৯ হাজার ৭৮০ মিলিয়ন ডলারে দাঁড়ায়। অথচ ২০১৬-১৭ অর্থবছরে এই ঋণাত্মক ঘাটতি ছিল মাত্র ১ হাজার ৩৩১ মিলিয়ন ডলার, অর্থাৎ মাত্র এক বছরের ব্যবধানে ঋণাত্মক ঘাটতির মাত্রা সাত গুণের বেশি তীব্রতায় আঘাত হেনেছে। আশ্চর্যের বিষয়, এ বিষয়ে সরকারের রাজনৈতিক নেতৃত্ব আদৌ একটা ব্যাখ্যা দেওয়ার দরকার মনে করলেন না।\nএ বিষয়ে বাংলাদেশ ব্যাংক তার প্রতিবেদনে (২০১৭-১৮) অবশ্য উদ্বেগটা চাপা দেয়নি। সেই রিপোর্টের ভাষ্য হলো: ‘সার্বিক ব্যালেন্স অব পেমেন্ট উদ্বৃত্ত থাকার চিত্র পাল্টে গিয়ে ২০১৭-১৮ সালে ৮৮৫ মিলিয়ন ডলারের ঘাটতি দেখা গেল। অথচ ২০১৬-১৭ আর্থিক বছরে ব্যালেন্স অব পেমেন্টে ৩ হাজার ১৬৯ মিলিয়ন ডলার উদ্বৃত্ত ছিল।’ এখন প্রশ্ন হলো, রেমিট্যান্স বাড়ার পরও ব্যালেন্স অব পেমেন্টস এমনভাবে নিম্নমুখী হলো?\n২০১৪ সালে আমরা একতরফা নির্বাচন নিয়ে তর্ক করলাম। আর ওই বছরেই ৭৩ হাজার কোটি টাকা (জিএফআই রিপোর্ট) পাচার হলো। বাংলাদেশ ব্যাংকের ডেপুটি গভর্নর আবু হেনা মোহা. রাজী হাসান গত বছরের ৩১ জুলাই তথ্য দিয়েছিলেন, রপ্তানির নামে চার হাজার কোটি টাকা পাচার হওয়ার তথ্য পেয়েছে বাংলাদেশ ব্যাংক। অনেকেই প্রশ্ন তুলছেন, তাহলে মানুষ দেশে বিনিয়োগ না করে বিদেশে টাকা কেন সরিয়ে নিচ্ছে? সবশেষ যে ‘অংশগ্রহণমূলক নির্বাচন’ হলো, সেটা কি এত দিনকার অবস্থা বদলে দেবে? জাতীয় সংসদে বিরোধী দলকে প্রথমবারের মতো সরকারি হিসাব কমিটির কর্ণধার করা হয়েছে। আমরা বাহবা দিচ্ছি। কিন্তু ব্যালেন্স অব পেমেন্টসের ঘাটতি, পাচার ইত্যাদি নিয়ে উত্তপ্ত না হোক, হিমশীতল আলোচনাও কি আশা করা যায়?\nবাংলাদেশ ব্যাংকের ওই একই প্রতিবেদনে (চ্যাপ্টার ১, পৃষ্ঠা ৪ ও ৫) বলা হয়েছে, ‘মোট দেশজ উৎপাদনের বা জিডিপির সঙ্গে ব্যক্তি বা বেসরকারি খাতের বিনিয়োগের অনুপাত গত অর্থবছরের ২৩ দশমিক ১ শতাংশ থেকে সামান্য বেড়ে ২৩ দশমিক ৩ শতাংশে স্থির রয়েছে।’ প্রায় এক দশক ধরেই কিন্তু এটা ২৩–এর ঘরে ঘুরপাক খাচ্ছে। তাহলে আমরা বিশেষজ্ঞ না হয়েও খালি চোখে দেখছি, ব্যক্তি খাতে দেশে বিনিয়োগ বাড়ছে না, বরং পাচার ক্রমাগত হারে বৃদ্ধি পাচ্ছে। ব্যালেন্স অব পেমেন্টসে টানাপোড়েন দেখা দিলেই বিশ্বের দেশে দেশে বেইল আউট কথাটি সংবাদমাধ্যমে শিরোনাম হয়। চীন ও সৌদি আরবের সঙ্গে যার যত বেশি ঘনিষ্ঠতা, এ ধরনের পরিস্থিতিতে তাকে তত বেশি তাদের কাছে শশব্যস্ত হয়ে ছোটাছুটি করতে দেখা যায়। পাকিস্তানের বর্তমান প্রধানমন্ত্রী ইমরান খানকে সম্প্রতি আমরা ওই দুটি দেশে ভোঁ দৌড় দিতে দেখেছি। শেষ পর্যন্ত তাঁকে আইএমএফের কাছেই ধরনা দিতে হয়েছে।\nব্যালেন্স অব পেমেন্টের ঋণাত্মক অবস্থায় পড়া দেশগুলো বেইল আউটের জন্য অনেক সময় আইএমএফের দ্বারস্থ হয়। আমরা যখন আইএমএফের কাছ থেকে সর্বশেষ (আট বছর আগে) ঋণ নিয়েছিলাম, তখন জিডিপি প্রবৃদ্ধির হার ৬ থেকেও নিচে নেমে ছিল। শেখ হাসিনার টানা শাসনামলের গোড়ায় আইএমএফের এক্সটেনডেড ক্রেডিট ফ্যাসিলিটি বা ইএসএফের অধীনে সর্ববৃহৎ ঋণ নিয়েছিল বাংলাদেশ। এরশাদ আমলে একই সংকটে পড়েই বাংলাদেশকে আইএমএফ ও বিশ্বব্যাংকের দ্বারস্থ হতে হয়। তখন কাঠামোগত সমন্বয় কর্মসূচির নামে বাংলাদেশকে ব্যাপকভিত্তিক সংস্কার মেনে নিতে হয়েছিল।\nএখন যেতে হলে রূপপুর আণবিক প্রকল্প ও পদ্মা সেতুর মতো মেগা প্রকল্প, রাজস্ব ব্যবস্থাপনা, ব্যাংকিং খাত বা সরকারি কর্মকর্তা-কর্মচারীদের বেতন-ভাতা বৃদ্ধির মতো বিষয় নিয়ে হয়তো প্রশ্ন তুলবে। সিপিডির সম্মানীয় ফেলো মোস্তাফিজুর রহমান গত মে মাসে বলেছিলেন, ‘রূপপুর, মেট্রোরেলসহ বড় প্রকল্পের প্রয়োজনীয় সরঞ্জাম আমদানির জন্যই এমন ঘাটতি। তবে আমদানির বিল ফরেন এইডে মিটছে।’ বাস্তবে রূপপুর ও পদ্মার কলকবজা তো বটেই, খাদ্য আমদানিতেও বিশাল অঙ্ক নিজস্ব ডলারে বাংলাদেশ শোধ করছে, তাই এতটা টান। বাজেটে রাজস্ব আয় ও ফরেন এইড ইচ্ছা করেই মোটাতাজা করার মন্দ অভ্যাস এখনো চালু, যার অনেকটাই বাস্তবে উবে যায়। শিক্ষা ও স্বাস্থ্য না হয়ে বাজেটের শীর্ষ খাত এখন বিদেশি ঋণের সুদ-আসল শোধ।\nসরকার থেকে কেউ বলুক, এমনটা কেন ঘটছে। আর কত দিন চলবে। এর সম্ভাব্য বিপদগুলো কী হতে পারে। কেউ বলুক, গণতান্ত্রিক ও সুশাসনের ঘাটতির ক্ষতি টাকার অঙ্কে পরিমাপযোগ্য হয় না। কিন্তু মোটা দাগে ঘাটতি ও পাচারের টাকার পরিমাণ দিয়ে কিছুটা হলেও আন্দাজ করা যায় কি না? আমি আমার ব্যাংকার বন্ধুকে বললাম, আগের থেকে এবার ভিন্ন কী আছে? তিনি বললেন, বৃহৎ প্রকল্পগুলো সব নিজের টাকায় হচ্ছে, আর সেগুলো বাস্তবায়নের পর্যায়ে আছে। সুতরাং আগের সংকট ও তা থেকে উতরানোর সঙ্গে এবারের চ্যালেঞ্জকে মেলানো যাবে না।\nডেইলি স্টার-এর বিশেষ সংখ্যায় প্রকাশিত অর্থনীতিবিদ রাশেদ আল মাহমুদ তিতুমীরের নিবন্ধের একটি অভিমত প্রণিধানযোগ্য: ‘ভঙ্গুর প্রতিষ্ঠান ও গণতান্ত্রিক ব্যবস্থার অনুপস্থিতি সামষ্টিক অর্থনীতিতে ঝুঁকি বাড়ায় এবং তা এসডিজি অর্জনে বাধা তৈরি করে।’\nPrevious articleএন্টি সেমিটিজম নিয়ে ব্রিটিশ লেবার পার্টির শীর্ষ নেতৃত্বে দ্বন্দ্ব\nNext articleম্যানচেষ্টারে ছুরিকাঘাতে কিশোর নিহত


গোল্ডফিসের আদ্যপান্ত - ১\nগোল্ডফিসের আদ্যপান্ত – ১\nনিজের গোল্ডফিস সম্পর্কে জানা শুরু করুন\nজানুয়ারী 27, 2020/ অন্যান্য/\nবিশাল বড় এক লেখা হবে তাই লেখাকে বেশ কিছু পর্ব করেছি।\nআপনারা পড়ছেন পর্ব – ১। পরবর্তী পার্টগুলো পাওয়ার জন্য আমাদের সাথেই থাকুন।\nনামটা শুনলেই চোখে ভাসে লাল বা সোনালী রঙের বড় লেজ এবং পাখনাওয়ালা সারা অ্যাকুরিয়াম জুড়ে নেচে-কুদে বাড়ানো একটি বড় সাইজের মাছ।\nঅ্যাকুরিয়ামের মাছ পালার জগতে প্রথমেই যারা আসেন তাদের মধ্যে ৯০% বিভিন্ন রঙ্গীন মাছ বিক্রির দোকানে এই মাছটি দেখেই সিদ্ধান্ত নেন যে তারা অ্যাকুরিয়ামে রঙ্গীন মাছ পালবেন। তো, যারা তাদের অ্যাকুরিয়ামে মাছ পালার জীবনের প্রথম গোল্ড ফিস কেনার সিদ্ধান্ত নিয়েছেন এই লেখাটি তাদের জন্যেই লেখা।\nগোল্ডফিস পালন সম্পর্কে অনেক বিষয়ই আছে যেগুলো আসলে অনেকেই জানে না। এক্ষেত্রে বেশিরভাগ মানুষই যারা তাদের জীবনের প্রথম গোল্ডফিস কেনে (বিশ্বাস করবেন কিনা জানি না!) জানেই না যে কিভাবে এই মাছটা সঠিক যত্ন নিতে হয় এবং এটাও দেখা যায় যে শেষ পর্যন্ত এই মাছটির ঠিকানা হয় একটি ছোট জারে যাতে পানি ফিল্ট্রেশনের কোনো সিস্টেমই নেই।\nযার ফলাফল হয় এই সুন্দর মাছটির নিম্ন মানের জীবন ধারণ এবং পরিশেষে মৃত্যু।\nএই লেখায়, আমরা গোল্ডফিসের সঠিকভাবে যত্ন নেয়ার জন্যে কিছু প্রাথমিক (Basic) বিষয়গুলো সম্পর্কে জানবো। যেমনঃ এই মাছটি ইতিহাস, কি ধরণের গোল্ডফিস পাওয়া যায়, এই মাছটি খাওয়ানোর পদ্ধতি, এর বাসস্থান, প্রজনন ব্যবস্থা ইত্যাদি।\nতাহলে চলুন শুরু করা যাক। কি বলেন?\nগোল্ডফিস মাছের ইতিহাসঃ\nগোল্ডফিস মাছটি বৈজ্ঞানিক নাম হলো Carassius auratus। এটি মূলত Cypriniformes গোত্রের Cyprinidae পরিবারের অন্তর্ভুক্ত মিস্টি পানিতে বেঁচে থাকে এমন মাছ। এই মাছটি পৃথিবীতে সবচেয়ে বেশি ঘরে পালিত মাছ (রঙ্গীন মাছ হিসেবে)।\nগোল্ড ফিস মাছটি কার্প জাতীয় মাছের বেশ কাছাকাছি গোত্রের (Prussian carp এবং Crucian carp এর মধ্যে অন্তর্ভুক্ত) মূলত পূর্ব এশিয়ার স্থানীয় মাছ। এটি প্রাচীন চীনে প্রায় এক হাজার বছর আগে প্রথমবারের মতো পরিচিতি পেয়েছিল এবং এর পরে বিভিন্ন কৃত্রিম প্রজননের মাধ্যমে বিভিন্ন জাতের বিকাশ হয়েছে। গোল্ডফিশের জাতগুলি দেহের আকার, পাখনার ধরণ এবং রঙ অনেক ধরণের হয়ে থাকে। যেমনঃ সাদা, হলুদ, কমলা, লাল, বাদামী এবং কালো রঙের সংমিশ্রন।\nগোল্ডফিসকে সর্বপ্রথম একটি পৃথক জাত হিসেবে পরিচিত করা হয় T’ang Dynasty (618-907 AD) তে এবং তখন থেকেই এই মাছটি ঘরে পালিত মাছ হিসেবে পরিচিতি পায়। কিন্তু প্রথম ঘরে বদ্ধ অবস্থায় এই মাছ পালনের প্রমাণ পাওয়া যায় Sung Dynasty (960 AD) এর আমলে। ১০৩০ খ্রিষ্টাব্দে বিভিন্ন চায়নিজ লেখকদের লেখায় পাওয়া যায় যে, ঘরে পালিত গোল্ডফিস মাছটির জনপ্রিয়তা বেশ ভালোই ছিল।\nগোল্ডফিসের আদি বাসস্থানঃ\nবিভিন্ন লেখা ও গবেষণা থেকে পাওয়া তথ্যমতে ধারণা করা হয় যে প্রথম চিনহিত গোল্ডফিসের আদি আবাসস্থল ছিল পূর্ব চীন অঞ্চলের মধ্য যা কি না বেইজিং এর উত্তরাঞ্চল থেকে ম্যাকাও এর দক্ষিণাঞ্চল পর্যন্ত বিস্তৃত।\nCrucian Carp জাতীয় মাছকে গোল্ডফিসের আদি জাত হিসেবেই ধরা হয়ে থাকে কিন্তু, আধুনিক বিজ্ঞানের মাধ্যমে এটা এখন প্রমাণিত যে গোল্ডফিস আসলে Gibel অথবা Prussian Carp জাতীয় মাছ।\nগোল্ডফিসের গোল্ড কালারটির মধ্যে অনেক রকমফের রয়েছে তার প্রধান কারণ হলো নির্দিষ্ট জাতের মধ্যে বাচাই করে ব্রিডিং করা যা কিনা উত্তরাধুনিক গোল্ডফিসের জাতের তৈরির প্রধান প্রক্রিয়া। এই প্রক্রিয়াটি গত ১০ শতাব্দী ধরে প্রচলিত আছে এবং যার ফলাফল হলো গোল্ডফিস পৃথিবীর সবচেয়ে জনপ্রিয় ঘরে পালা মাছ হিসেবে আজ প্রতিষ্ঠিত। গত ১০ শতাব্দী ধরে গোল্ডফিসের এই নির্দিষ্ট জাতের মধ্যে বাচাই করে ব্রিডিং করানো হয় যাতে মাছটির পাখনায়, শরীরের গঠন ও আকারে, রঙ্গে, লেজের আকারে পরিবর্তন আসে।\nফ্যান্সি গোল্ডফিসঃ কিভাবে এরা এলো?\nএখন পর্যন্ত এমন কোনো প্রমাণ পাওয়া যায়নি যে ফ্যান্সি গোল্ডফিসের জাতটি উদ্ভাবন সাধারণ গোল্ডফিসের থেকেই করা হয়েছিলো। সর্বপ্রথম ফ্যান্সি গোল্ডফিসের দেখা পাওয়ার প্রমাণ পাওয়া যায় প্রায় ১২ শতাব্দীতে যা কিনা গোল্ডফিসের একটি জাতের মতো দেখতে খালি গায়ে সাদা রঙের মধ্যে কালো ফোটা ফোটা দাগ ছিলো। একটা চীনা লেখায় একটি বিজ্ঞাপান দেখা গিয়েছিলো ১২৭৬ সালে যাতে স্নো-হোয়াইট মাছ এবং এর সাথে গোল্ড, সিলভার ও অন্যান্য রঙের মাছ চীনের হ্যাংচো-তে (Hangchow) বিক্রি হওয়ার কথা বলা আছে। এখন প্রতিনিয়ত গবেষণার মাধ্যমে গোল্ডফিসের নতুন জাতের উদ্ভাবন করা হচ্ছে আর পুরাতন জাতগুলির জনপ্রিয়তা কমছে এমনকি কিছু জাত সময়ের সাথে সাথে কালের গর্ভে হারিয়েও গেছে।\nগোল্ডফিসের ধরণঃ গোল্ডফিস সব ধরণের আকার এবং সাইজেই পাওয়া যায়\nলেখাটির এই পর্যায়ে আমরা গোল্ডফিসের বিভিন্ন জাতের বৈশিষ্ট্য নিয়ে আলোচনা করবো।\nএক লেজ বিশিষ্ট গোল্ডফিস (Single Tailed Gold Fish)\nCommon Gold Fish: নামটাই বুঝিয়ে দিচ্ছে এটিই হচ্ছে সবচেয়ে সাধারণ জাতের মাছ এবং অন্যান্য সব গোল্ডফিসের জাত এই জাত থেকেই এসেছে। এই মাছটির আদি পুরুষ হচ্ছে Prussian Carp যা কিনা Feeder Fish নামেও পরিচিত। এই মাছের সবচেয়ে প্রচলিত রঙ হচ্ছে উজ্জ্বল কমলা।\nComet Goldfish: এই জাতটি মার্কিন যুক্তরাস্ট্রে সবচেয়ে বেশি ঘরে পালা হয়। Common Goldfish এর সাথে মূল পার্থক্য হলো এর লেজের আকারে।\nShubunkin: এই জাতের মাছগুলি বেশ শক্তপোক্ত এবং এর শরীরে মুক্তার মতোন আঁশ এবং প্যাটার্ণ থাকে।\nLondon Shubunkins: এই জাতের শরীর মোটাসোটা এবং ছোট হয়ে থাকে, পাখনা গোলাকার হয় এবং দেখতে Common Goldfish এর মতোনই হয়।\nAmerican Shubunkins: London Shubunkins এর মতোনই দেখতে শুধু লেজের আকার ডিপ ফর্ক এবং পয়েন্টেড।\nBristol Shubunkins: এই জাতের মাছের শরীর চিকন এবং এদের পাখনাগুলোর গড়ন বেশ ভালো, বড় সাইজের সাথে Forked ও লেজ গোলাকার।\nNymph Goldfish: এই জাতের মাছগুলি ফ্যানটেইল জাতের মতোন দেখতে কিন্তু এদের পিছনে একটি Caudal এবং Anal Fin থাকে। এই জাতটি Fantails বা Ryukins এবং অন্য জাতের Fancy Goldfish এর সংকরের মাধ্যমে তৈরি করা হয়েছে। সব ধরণের সংকরকৃত Single Tailed Fancy Goldfish আসলে মূলত Nymph Goldfish।\nদুই লেজ বিশিষ্ট গোল্ডফিস (Doubled-tailed Goldfish):\nএই ধরণের Fancy Goldfish এর পিছনের লেজ দুইটি থাকে এবং এর সাথে Anal Fin ও দুইটি থাকে। এরা সবচেয়ে বেশি জনপ্রিয় এবং সবধরণের গোল্ডফিসের মধ্যে দামিও বটে। এই ধরণের Fancy Goldfish এর মধ্যে আবার দুইটি ধরণ আছেঃ\nলম্বাটে দেহের Doubled-tailed Goldfish:\nWakin Goldfish: এই জাতের মাছগুলি মোটামুটি Common GoldFish এর মতোই দেখতে কিন্তু এদের দুইটি Caudal ও Anal Fin থাকে। প্রায় সব ধরণের Fancy Goldfish এই জাত থেকে উদ্ভাবিত।\nJikin Goldfish: Wakin Goldfish এর মতোই দেখতে তবে এদের Caudal ও Anal Fin চওড়া হয়ে বাইরের দিকে বের হয়ে থাকে।\nডিম্বাকার আকৃতির Doubled-tailed Goldfish:\nএই ধরণের Goldfish হচ্ছে সবচেয়ে জনপ্রিয় ধরণের Goldfish এবং এরা দুই টাইপের হয়ে থাকেঃ\nDorsal Finned Varieties:\nFantail Goldfish: এই জাতটি আসলে Ryukin এর Western সংস্করণ এবং এদের শরীর ডিম্বাকৃতির আর দুইটি Caudal আর Anal Fins, একটি High Dorsal Fin এবং কোনো Shoulder Hump নেই।\nRyukin Goldfish: এই জাতটি সাইজে ছোট, মোটাসোটা শরীর এবং Shoulder Hump আছে এবং এটা দেখতে অনেকটা Fantail Goldfish এর মতোন এবং এটা উদ্ভাবন হয়েছে Ryukyu দ্বীপে।\nPearlscale Goldfish: এই গোলাকার শরীরের গোল্ডফিসের পাখনা দেখতে অনেকটা Fantail Goldfish এর মতোন কিন্তু শরীরটা ছোট এবং গোলাকার। এদের শরীরে সাদা মুক্তোর মতো দেখতে ফোটা ফোটা আঁশ আছে।\nTelescope Goldfish: এই জাতের মাছটি দেখতে Fantail Goldfish এর মতোই তবে এদের চোখ অনেক বড় তাই এরা অনেক দূরের জিনিস সহজে দেখতে পারে। এদেরকে এমন অ্যাকুরিয়ামে রাখা যাবেনা যে অ্যাকুরিয়ামে অনেক সূক্ষ্ম বা চোখা বস্তু থাকে যা কিনা এদের চোখকে ক্ষতিগ্রস্ত করতে পারে এমনকি অন্ধও করে দিতে পারে।\nBlack Moor Goldfish: এই জাতটি আরেকটি Telescope Goldfish এরই জাত কিন্তু আমরা অনেকেই মনে করি যে এটা নিজেই একটি আলাদা জাত। Black Moor Goldfish এর শরীরের রঙ মখমলে কালো অথবা ম্যাট কালো হয়ে থাকে।\nOranda Goldfish: এই জাতের মাছের মাথার উপরে সিংহের কেশরের মত দেখতে আলাদা একটা প্রলেপ আছে। এই আলাদা প্রলেপটি বাদে এরা দেখতে Fantail Goldfish এর মতোই।\nCurled-gill Goldfish: এই জাতের মাছের কানকোটা বাইরের দিকে কুচকানো ভাবে ঘোরানো এবং যেটা আসলেই একটা ভিন্নরকম জাত হিসেবে প্রতিষ্ঠা পেয়েছে গোল্ডফিশ লাভারদের কাছে।\nVeiltail Goldfish: এই জাতের মাছের পাখনা এবং লেজ দেখতে Veil এর মতোন এবং এই কারণে এই মাছের পাখনা এবং লেজ অন্যান্য মাছগুলো Nip করে আর তাছাড়া এই মাছটি খুবই আস্তে চলাচল করে।\nTosakin Goldfish: এই গোল্ডফিশের জাতির একসাথে লাগানো Double Tail Fin যার একদম শেষ প্রান্তটা কুচকানো। এই স্পেশাল ব্রিডটি একটি আলাদা জাত যার পেছনের লেজ অনেক বড় এবং আনুভূমিকভাবে ছড়ানো।\nDorsal Finless Varieties:\nEgg Goldfish: এই জাতটি Wakin Goldfish জাতের মতোই কিন্তু এর কোনো Dorsal Fin নেই।\nPompom Goldfish: এই জাতের মাছটি দেখতে প্রায় Egg Goldfish এর মতোই লাগে তবে এদের নাকের ছিদ্রের দুই পাশে বড় ধরনের নাকের হাড় দেখতে পাওয়া যায় যাকে “Pompoms” বলা হয় এবং এটা মূলত Egg Goldfish থেকেই তৈরি হওয়া একটি জাত।\nLionhead Goldfish: এই জাতটিও দেখতে অনেকটা Egg Goldfish এর মতই তবে এদের মাথার বাইরের অংশটা অনেক বড় এবং নরম ও স্পঞ্জ টাইপের মতো দেখতে হয়। এইটাও Egg Goldfish এর থেকেই তৈরি করা জাত।\nRanchu Goldfish: এই জাতকে সরাসরি Lionhead Goldfish এর সাথে তুলনা করা হয় যদিও এদের লেজ এবং পাখনা কিছুটা নিচের দিকে হয় এছাড়াও এদের পিঠ কিছুটা ধনুকের মত বাঁকা হয় এবং পাখনাগুলো ছোট সাইজের হয় যা কিনা কিছুটা ভেতরের দিকে কোঁচকানো থাকে।\nCelestial Eye Goldfish: এই জাতের মাছের লেজ দুইটা এবং এদের উপরের দিকে ওঠানো Telescope Eye রয়েছে তাই এদেরকে দেখলে মনে হয় এরা আকাশের দিকে তাকিয়ে আছে এবং এদেরকে উদ্ভাবন করা হয়েছে Dorsal-Less Telescope Eye Goldfish থেকে।\nBubble Eye Goldfish: এই ছোট সাইজের Bubble Eye Goldfish এর চোখ দুটোর পাশে দুটো পানি ভর্তি থলে থাকে এবং এগুলো অত্যন্ত পাতলা এবং যেকোনো সময় ফেটে যেতে পারে খুব সহজেই।\nআজকের এই লেখায় মূলত গোল্ডফিসের পরিচিতি, প্রাথমিক আবাসস্থল, বিভিন্ন জাত সম্পর্কে আলোচনা করা হলো। পরের পার্টে গোল্ডফিসের বিভিন্ন রোগ সম্পর্কে আলোচনা করা হবে।\nআশা করি এই লেখা পড়ে আপনাদের উপকারে আসবে। আমাদের সাথেই থাকবেন। আপনাদের মূল্যবান মতামত কমেন্ট সেকশনে লিখতে পারেন বিনা সংকোচে।\nলেখকঃ আরাফাত ইদ্রিস পরশ, একসময় পেশা শিক্ষকতা থাকলেও বর্তমানে শখটাকেই পেশা হিসেবে নিয়েছেন। জড়িয়ে গেছেন একুরিয়ামের রঙ্গিন মাছের জগতে। তার ফেইসবুক পেইজঃ Jashore Aqua Zone থেকেই ব্যাবসা পরিচালনা করছেন।\nবিপদজনক সব সড়ক দূর্ঘটনা


বিজ্ঞানভাষ হার্ভার্ডের গণকেরা – বিজ্ঞানভাষ\nজ্যোতির্বিদ্যার ক্লাসে আমাদের তারাদের শ্রেণিবিভাগ সম্পর্কে পড়তে হয়। এ বিষয়ে সবচেয়ে পরিচিত নাম হল ‘হার্ভার্ড শ্রেণিবিভাগ’, যা গত একশো বছরের জ্যোতির্বিদ্যার ইতিহাসে অন্যতম গুরুত্বপূর্ণ পদক্ষেপ। মার্কিন যুক্তরাষ্ট্রের হার্ভার্ড কলেজের সঙ্গে যুক্ত মানমন্দিরে ব’সে এই কাজের সিংহভাগ করেছিলেন এমন একজন, যাঁকে প্রথমদিকে প্রায় কেউই বিজ্ঞানী ব’লেই স্বীকার করত না। তিনি একা নন। সেই সময় হার্ভার্ড মানমন্দিরেই একদল মানুষ কাজ করতেন যাঁদের কাউকেই বিজ্ঞানী মনে করা হত না। তার একমাত্র কারণ তাঁরা সবাই ছিলেন মহিলা, অথচ তাঁদের গবেষণা ছাড়া আধুনিক জ্যোতির্বিদ্যার জন্মই হত না। দেরি হলেও শেষ পর্যন্ত তাঁরা তাঁদের কাজের স্বীকৃতি আদায় ক’রে নিয়েছিলেন। তাঁদের নিয়েই এই লেখা।\nহার্ভার্ড শ্রেণিবিভাগের গুরুত্ব কী সংক্ষেপে দেখা যাক। রঙ এবং নির্গত আলোর বর্ণালীর অন্যান্য বৈশিষ্ট্য বিচার ক’রে তারাদের কয়েকটা ভাগে ভাগ করা হয়। O শ্রেণির তারারা সবচেয়ে নীল। তারপর B, A, G, F, K এবং M – এই শ্রেণির তারারা ক্রমশ নীল থেকে লালের দিকে যায়। নক্ষত্রের বর্ণালীর অন্য যে সমস্ত বৈশিষ্ট্যকেও শ্রেণিবিভাগ করতে কাজে লাগানো হয়, তার মধ্যে সবচেয়ে গুরুত্বপূর্ণ হল হাইড্রোজেনের শোষণ বর্ণালীর তীব্রতা। পর্যবেক্ষণের উন্নতির সঙ্গে সঙ্গে কিছু বিশেষ ধরণের মহাজাগতিক বস্তুর জন্য পরে আরও কয়েকটি শ্রেণি যুক্ত করা হয়েছে। এই শ্রেণিবিভাগ তৈরি হয়েছিল গত শতাব্দীর ঠিক শুরুতে। প্রথম থেকেই বিজ্ঞানীরা অনুমান করতেন যে, এই শ্রেণিগুলো তারাদের উপরিতলের তাপমাত্রার উপর নির্ভর করে। এই বিভাগ না-থাকলে নক্ষত্ররা কোন উপাদান দিয়ে তৈরি, তাদের ভৌত অবস্থা ও গঠন ইত্যাদি জানা সম্ভব হত না। মেঘনাদ সাহা এবং পরে তাঁর সমীকরণের উপর নির্ভর ক’রে অন্য বিজ্ঞানীরা এ-বিষয়ে গুরুত্বপূর্ণ গবেষণা করেছিলেন। সেই গল্পের সামান্য কিছু অংশ এই লিঙ্কে পাওয়া যাবে।\n‘হার্ভার্ড শ্রেণিবিভাগ’, এই নামটা এলো কোথা থেকে? সাধারণত যে বিজ্ঞানীর গবেষণা, তাঁর নামই এই ধরনের নামকরণের সময় ব্যবহার করা হয়, যদিও ব্যতিক্রম নিশ্চয় আছে। উদাহরণস্বরূপ আমরা ‘সাহা সমীকরণ’-এর কথা ভাবতে পারি। আবার তারাদের ঔজ্জ্বল্যকে ‘হার্ভার্ড শ্রেণিবিভাগ’ অনুযায়ী সাজালে একটা বিশেষ ধরণের চিত্র পাওয়া যায়। ডেনমার্কে ব’সে বিজ্ঞানী এইনার হার্জস্প্রুং ও আমেরিকাতে বিজ্ঞানী হেনরি নরিস রাসেল প্রথম তারাদের এইভাবে সাজিয়েছিলেন ব’লে এই চিত্রকে তাঁদের দুজনেরই নাম যুক্ত ক’রে বলা হয় ‘হার্জস্প্রুং-রাসেল চিত্র’। ১৯১০ সালের এই গবেষণা তারাদের গঠন সম্পর্কে গবেষণায় বিশেষ গুরুত্বপূর্ণ ভূমিকা নিয়েছিল। তাই হার্ভার্ড শ্রেণিবিভাগ বিজ্ঞানের ইতিহাসে অত্যন্ত গুরুত্বপূর্ণ, কিন্তু তার নামকরণে কোনো বিজ্ঞানীর নাম যুক্ত নেই।\nঅনেক সময় এমন হয় যে কোনো এক বিশেষ গবেষণার সঙ্গে কোনো একটি প্রতিষ্ঠানের অনেক বিজ্ঞানী একসঙ্গে যুক্ত থাকেন, সেজন্য সকলের নামের পরিবর্তে ওই বিশেষ গবেষণা প্রতিষ্ঠানের নামে গবেষণাটিকে চিহ্নিত করা হয়। এক্ষেত্রে কিন্তু তাও হয়নি। ঊনবিংশ শতাব্দীর শেষ থেকে শুরু ক’রে বিংশ শতাব্দীর শুরুর সময়কাল ধ’রে সমস্ত কাজটা করেছিলেন একজনমাত্র গবেষক অ্যানি জাম্প ক্যানন। তাঁর কাজকে স্বীকৃতি দিলেও সেই যুগ তখনই তাঁকে বিজ্ঞানী হিসাবে স্বীকার করেনি। হার্ভার্ড মানমন্দিরে একদল মহিলা একসঙ্গে কাজ করতেন, তাঁদের একত্রে বলা হত ‘হার্ভার্ড কম্পিউটারস’। আমরা যাকে কম্পিউটার ব’লে চিনি, এই কাহিনি সেই যন্ত্রগণক আবিষ্কারের অনেক আগের ঘটনা। এখানে কম্পিউটার অর্থে যিনি গণনা করেন অর্থাৎ গণক।\nকর্মরত হার্ভার্ডের গণকরা\nহার্ভার্ডের এই গণকদলের সৃষ্টির পিছনেও আছে এক মহিলার দান। ১৮৮২ সালে মারা যান শখের জ্যোতির্বিজ্ঞানী ডাক্তার হেনরি ড্রেপার। তিনি নাক্ষত্র বর্ণালী বিশ্লেষণ ক’রে তারাদের মধ্যে কী কী মৌলিক পদার্থ থাকে তা নিয়ে গবেষণা করছিলেন। তাঁর বিধবা স্ত্রী মেরি স্বামীর গবেষণাকে সম্পূর্ণ করবেন ব’লে স্থির করেন। কিন্তু এ-কাজ কোনো একজনের পক্ষে করা সম্ভব ছিল না। স্বামীর বন্ধু হার্ভার্ড মানমন্দিরের ডাইরেক্টর এডওয়ার্ড পিকারিঙের সঙ্গে কথা ব’লে তিনি ১৮৮৬ সালে স্বামীর অসমাপ্ত কাজ শেষ করার জন্য হার্ভার্ড মানমন্দিরে একটা দূরবিন ও কিছু অর্থ দান করেছিলেন। পিকারিং দেখেন যে, কাজ অনেক কিন্তু অর্থের পরিমাণ অপেক্ষাকৃত কম। তিনি তখন স্থির করলেন যে, পুরুষের পরিবর্তে মহিলাদের দিয়ে ফটোগ্রাফিক প্লেট পর্যবেক্ষণ, বিশ্লেষণ ও তা লিপিবদ্ধ করানো যেতে পারে। তাঁদের অদক্ষ শ্রমিক হিসাবে ঘণ্টা পিছু পঁচিশ থেকে পঞ্চাশ সেন্ট দেওয়া হত। এই মাইনেটা ছিল একই কাজে নিযুক্ত পুরুষদের অর্ধেক এবং একজন কেরানির থেকেও কম। কম্পিউটারদের মধ্যে কয়েকজন ছিলেন জ্যোতির্বিদ্যাতে স্নাতক, কিন্তু তাঁদের রোজগারের পরিমাণ আলাদা ছিল না। তাঁদের কাজ ছিল অনেকটাই গতানুগতিক ধরণের। অ্যানি ক্যানন ছাড়া তাঁদের কারও দূরবিন ব্যবহারের অনুমতি ছিল না। টেলিস্কোপ দিয়ে রাতের আকাশের ছবি তোলা হত। সেই ছবি ডেভেলপ ক’রে তাকে বিশ্লেষণ করতে হত। তার থেকে জ্যোতিষ্কদের অবস্থান, রঙ ও ঔজ্জ্বল্য মেপে তা রেকর্ড করতে হত। এই সমস্ত কাজের সময় বায়ুমণ্ডলের প্রতিসরণ ইত্যাদি হিসাবে রাখতে হত। শুধু হার্ভার্ড নয়; সুদূর পেরু, দক্ষিণ আফ্রিকা, নিউজিল্যান্ড সহ আরও অনেক জায়গায় তোলা ছবি হার্ভার্ড মানমন্দিরে পাঠানো হত। বিভিন্ন সময়ে সেখানে সব মিলিয়ে আশি জনের বেশি মহিলা এই কাজ করেছেন। তাঁরাই তৈরি করেছেন আকাশের জ্যোতিষ্কদের এক পূর্ণাঙ্গ মানচিত্র। এঁদের মধ্যে যাঁর নাম প্রথমেই আসে তিনি উইলামিনা ফ্লেমিং। হার্ভার্ড থেকে ১৮৯০ সালে প্রকাশিত হয় নক্ষত্র বর্ণালীর ড্রেপার তালিকা। তালিকাতে ১০৩৫১-টি তারাকে বর্ণালী অনুসারে ভাগ করা হয়েছিল মূলত হাইড্রোজেনের শোষণ বর্ণালীর তীব্রতা অনুসারে। এই তালিকা অ্যানি ক্যাননকে সাহায্য করেছিল। ফ্লেমিং ড্রেপার তালিকার অধিকাংশ কাজটা করেছিলেন। তা স্বীকার করলেও প্রকাশনার প্রথম পাতায় বা ভূমিকাতে তাঁর নাম দেওয়া হয়নি। ১৯০৭ সালে প্রকাশিত জ্যোতিষ্কদের অপর এক তালিকা ড্রেয়ার ক্যাটালগে তাঁর অবদান অন্তর্ভুক্ত করা হলেও তাঁর নামের উল্লেখ ছিল না। পরে অবশ্য তাঁকে কিছুটা হলেও সম্মান ও স্বীকৃতি দেওয়া হয় – পরের বছর ড্রেয়ার ক্যাটালগের নতুন সংস্করণে উইলামিনা ফ্লেমিঙের নাম স্থান ক’রে নেয়। ফ্লেমিঙের জীবনের গল্প রূপকথার মতো। স্বল্পশিক্ষিতা স্বামীপরিত্যক্তা মহিলা জীবিকার সন্ধানে স্কটল্যান্ড থেকে পাড়ি দেন আমেরিকা। তখন তিনি গর্ভবতী। চাকরানির কাজ জুটল পিকারিঙের বাড়িতে। পিকারিঙের সহকারী ছিলেন এক পুরুষ গণক, কিন্তু তার কাজ পিকারিঙের পছন্দ হচ্ছিল না। তিনি তাকে ছাড়িয়ে দিয়ে পরীক্ষামূলকভাবে উইলামিনাকে সেই কাজ দেন। সালটা ছিল ১৮৮১। ন’বছরের মধ্যে দশহাজার নক্ষত্রের বর্ণালী বিশ্লেষণ করেন ফ্লেমিং! একইসঙ্গে তিনি হার্ভার্ড মানমন্দিরের হাজার হাজার ফটোগ্রাফিক প্লেট গুছিয়ে রাখার এক পদ্ধতি তৈরি করেন যাতে প্রয়োজন হলে সহজেই যে কোনো প্লেট খুঁজে পাওয়া যায়।\nসারাজীবনে ফ্লেমিং ৫৯টি গ্যাসীয় নীহারিকা, ৩১০টি ঔজ্জ্বল্য পরিবর্তনশীল বা ভেরিয়েবল নক্ষত্র ও ১০টি নোভা আবিষ্কার করেছিলেন। তিনিই প্রথম শ্বেত বামন নক্ষত্র আবিষ্কার করেন। এখন আমরা জানি যে, শ্বেত বামন হল কম ও মাঝারি ভরের তারাদের জীবনের শেষ দশা। এদের উপর গবেষণার জন্য নোবেল পুরস্কার পেয়েছিলেন ভারতীয় বংশোদ্ভূত বিজ্ঞানী সুব্রহ্মনিয়ান চন্দ্রশেখর। সেই গল্প এখানে পাওয়া যাবে। ১৮৯৯ সালে তাঁকে হার্ভার্ড মানমন্দিরের সমস্ত ফটোগ্রাফের তত্ত্বাবধানের দায়িত্ব দেওয়া হয়। ১৯০৭ সালে তিনি লন্ডনের রয়্যাল অ্যাস্ট্রোনমিক্যাল সোসাইটির সদস্য পদ পান, তিনিই প্রথম মার্কিন মহিলা সদস্য। পেনিসিলিনের আবিষ্কর্তা আলেকজান্ডার ফ্লেমিঙের সঙ্গে তাঁর কোনো আত্মীয়তা না থাকলেও তাঁদের দুজনের সম্মানে চাঁদের বুকে এক গহ্বরের নাম রাখা হয়েছে ফ্লেমিং। এবার যাঁর কথা বলব, তাঁর অবদান ছাড়া মহাবিশ্ব বিষয়ে আধুনিক গবেষণা সম্ভব হত না। হেনরিয়েটা সোয়ান লেভিট ছিলেন হার্ভার্ড বিশ্ববিদ্যালয়ের র‍্যাডক্লিফ কলেজের স্নাতক। হার্ভার্ড মানমন্দিরে তিনি কাজ শুরু করেন ১৮৯৩ সালে। পরিবর্তনশীল নক্ষত্র বিষয়ে উইলামিনা ফ্লেমিং, অ্যানি ক্যানন, হেনরিয়েটা লেভিট সবাই কাজ করেছিলেন। হেনরিয়েটা এদের মধ্যে এক বিশেষ শ্রেণির নক্ষত্র, ‘সেফিড ভেরিয়েবল’-দের নিয়ে কাজ করছিলেন। তিনি দেখছিলেন সময়ের সঙ্গে সঙ্গে তাদের ঔজ্জ্বল্য কেমনভাবে বাড়ে কমে। আমাদের ছায়াপথের সবচেয়ে কাছের দুটি ছোটো ছোটো ছায়াপথকে দক্ষিণ গোলার্ধ থেকে দেখা যায়। আধুনিক যুগে ভূপর্যটক ফার্দিনান্দ ম্যাজেলান তাদের বর্ণনা দিয়েছিলেন ব’লে তাদের বলা হয় ‘ম্যাজেলানের মেঘ’। লেভিট এই দুই ছায়াপথের সেফিড ভেরিয়েবল তারাদের সর্বোচ্চ ঔজ্জ্বল্য ও বাড়া-কমার কালের মধ্যে একটা সম্পর্ক খুঁজে পেলেন। দেখলেন যে, ঔজ্জ্বল্য যত বেশি হয়, তাদের পরিবর্তনকালও তত বেশি হয়। অর্থাৎ সেফিডের পরিবর্তনকাল মেপে ফেললে তার ঔজ্জ্বল্যও জানা হয়ে যায়। জ্যোতির্বিজ্ঞানের ক্ষেত্রে লেভিটের এই কাজের গুরুত্ব অপরিসীম, কারণ দূরের জ্যোতিষ্কদের দূরত্ব মাপার মতো কঠিন কাজকে তা কোনো কোনো ক্ষেত্রে সহজ ক’রে দিয়েছিল। কোনো তারার প্রকৃত ঔজ্জ্বল্য যদি আমরা আগে থেকে জানি, তাহলে তা আমাদের কাছে কতটা উজ্জ্বল লাগে তা মেপে সহজেই সে কত দূরে তা বার করে ফেলতে পারি। মার্কিন বিজ্ঞানী এডউইন হাবল ১৯২২-২৩ সালে অ্যান্ড্রোমিডা ছায়াপথে সেফিড ভেরিয়েবলদের পরিবর্তনকাল মেপে ঐ ছায়াপথের দূরত্ব মেপে বার করেন পঁচিশ লক্ষ আলোকবর্ষ। এই বিশাল দূরত্ব থেকেই বোঝা গেল – অ্যান্ড্রোমিডা আমাদের ছায়াপথের বাইরে অন্য একটা ছায়াপথ, কারণ আমাদের ছায়াপথের সবচেয়ে দূরের নক্ষত্রও কেন্দ্র থেকে একলক্ষ আলোকবর্ষের বেশি দূরে নয়। অল্প দিনের মধ্যেই দেখা গেল, আমাদের ছায়াপথ মহাবিশ্বে আরো অনেক ছায়াপথের মধ্যে একটা। তার আগে পর্যন্ত প্রচলিত ধারণা ছিল যে, যত জ্যোতিষ্ক আমরা দেখতে পাই সবাই আমাদের ছায়াপথের অঙ্গ।\nহার্ভার্ড কলেজ মানমন্দিরের সামনে অ্যানি ক্যানন ও হেনরিয়েটা লেভিট\nএখানেই শেষ নয়। হাবল এরপর বিভিন্ন ছায়াপথের দূরত্ব মেপে দেখেন যে, তাদের থেকে আমাদের যতখানি দূরত্ব, ঠিক তার সমানুপাতী বেগে তারা আরও দূরে স’রে যাচ্ছে। এর থেকেই বুঝতে পারা গেল আমাদের মহাবিশ্ব আসলে প্রসারণশীল। ‘বিগ ব্যাং’ বা মহাবিস্ফোরণের কথা এভাবেই বিজ্ঞানীদের মাথায় আসবে। বর্তমানে আমাদের ধারণা হল যে, মহাবিস্ফোরণের ফলে মহাবিশ্বের জন্ম, তা ক্রমশ প্রসারিত হচ্ছে; অসংখ্য ছায়াপথ ক্রমশই পরস্পরের থেকে দূরে সরে যাচ্ছে; এই চিত্র লেভিটের গবেষণা ছাড়া সম্ভব ছিল না। তাঁর গবেষণার এই ফল দেখার জন্য লেভিট অবশ্য জীবিত ছিলেন না। তিনি ১৯২১ সালে হার্ভার্ডে ঔজ্জ্বল্য মাপার বিভাগের প্রধান হয়েছিলেন। কিন্তু সেই বছরেই ক্যান্সারে তাঁর মৃত্যু হয়। জীবৎকালে সেরকম কোনো স্বীকৃতি না-পেলেও একটা গ্রহাণু ও চাঁদের বুকে একটা গহ্বরের নাম তাঁর নামে দেওয়া হয়েছে। চাঁদের বুকে আরো একটা গহ্বর অপর এক হার্ভার্ড গণক অ্যান্টনিয়া মরি-র স্মৃতি বহন করে। দুটি তারা যদি পরস্পরকে খুব কাছে থেকে প্রদক্ষিণ করে, তাহলে দূরবিনে তাদের আলাদা করা যায় না। কিন্তু বর্ণালী বিশ্লেষণ করে বোঝা যায় যে, সেখানে দুটি তারা আছে এবং তাদের কক্ষপথ সম্পর্কেও অনুমান করা সম্ভব। এদের বলে ‘স্পেক্ট্রোস্কোপিক’ বা বর্ণালীবিশ্লিষ্ট যুগ্ম তারা। প্রথম এইরকম তারাযুগ্ম খুঁজে পেয়েছিলেন অ্যান্টনিয়া মরি। অ্যানি জাম্প ক্যাননের নামে দেওয়া আমেরিকান অ্যাস্ট্রোনমিক্যাল সোসাইটির পুরস্কার পেয়েছিলেন মরি। অ্যানি জাম্প ক্যানন যাঁর নামে এই পুরস্কার, তাঁর গবেষণার কথা দিয়েই এই লেখা শুরু হয়েছিল। ক্যানন বিজ্ঞানে স্নাতক, জ্যোতির্বিদ্যা নিয়ে পড়াশোনা করেছিলেন। পরবর্তীকালে মাস্টার্সও করেন। ১৮৯৬ সালে তিনি হার্ভার্ডে কাজ শুরু করেন। গণকদের মধ্যে তাঁরই একমাত্র দূরবিন ব্যবহারের অনুমতি ছিল। তারাদের শ্রেণিবিভাগ কেমন করা হবে তা নিয়ে উইলামিনা ফ্লেমিং ও অ্যান্টনিয়া মরির মধ্যে বিতর্ক বেঁধেছিল, ক্যানন তার মীমাংসা ক’রে মাঝামাঝি এক পদ্ধতি অবলম্বন করেন। ১৯০১ সালে তাঁর নতুন পদ্ধতি অবলম্বন করে ১১২২ নক্ষত্রের তালিকা প্রকাশ করেন অ্যানি ক্যানন। পরবর্তীকালে নক্ষত্রদের ‘হেনরি ড্রেপার তালিকা’-র বেশ কয়েকটি খণ্ড প্রকাশে তাঁর গুরুত্বপূর্ণ ভূমিকা ছিল। সারাজীবনে সাড়ে তিন লক্ষেরও বেশি নক্ষত্রের শ্রেণি নির্ণয় করেছিলেন অ্যানি ক্যানন! তারাদের শ্রেণিবিভাগের জন্য তৈরি এক আন্তর্জাতিক কমিটিতে তিনি সদস্য হয়েছিলেন। জার্মানিতে কমিটির অধিবেশন বসেছিল। আলোচনা সম্পর্কে অ্যানির সংক্ষিপ্ত মন্তব্য, ‘কাজটার বেশিটাই আমি করেছিলাম, তাই আমি কথাও বলেছি অন্যদের থেকে বেশি।’ তাঁর সংগৃহীত তথ্যের উপর ভিত্তি ক’রে, সাহা সমীকরণ ব্যবহার ক’রে সিসিলিয়া পেইন দেখান যে – তারারা মূলত হাইড্রোজেন ও হিলিয়াম দিয়ে তৈরি। অর্থাৎ মহাবিশ্বের মূল উপাদান চিহ্নিত করতে ক্যাননের গবেষণার প্রয়োজন হয়েছিল। অ্যানি জাম্প ক্যানন পুরস্কারের প্রথম প্রাপক সিসিলিয়া পেইন ছিলেন জ্যোতির্বিজ্ঞানে প্রথম মহিলা ডক্টরেট। সময়ের সঙ্গে সঙ্গে অ্যানি ক্যাননের গবেষণা স্বীকৃতি পেয়েছিল। তিনি অক্সফোর্ডের প্রথম সাম্মানিক মহিলা ডক্টরেট। ১৯১৪ সালে তিনি ‘রয়্যাল অ্যাস্ট্রোনমিক্যাল সোসাইটি’-র সদস্য হন। তিনিই ‘আমেরিকান অ্যাস্ট্রোনমিক্যাল সোসাইটি’-র প্রথম মহিলা কর্মকর্তা। হেনরি ড্রেপার পদক পৃথিবীর সেরা জ্যোতির্বিদদের স্বপ্ন, অ্যানি জাম্প ক্যানন প্রাপকদের তালিকাতে প্রথম মহিলা। ১৯৩১ সালে তিনি এই পুরস্কার পান। আরও বহু সম্মান তিনি সারাজীবনে পেয়েছিলেন। তবে হার্ভার্ড তাঁকে পূর্ণসময়ের অধ্যাপক হিসাবে নিযুক্ত করতে ১৯৩৮ সাল পর্যন্ত দেরি করেছিল। মাত্র দু’বছর ঐ পদে থেকে তিনি অবসর নেন। তাঁর নামেও চিহ্নিত হয়েছে চাঁদের বুকে একটি গহ্বর ও একটি গ্রহাণু। ঊনবিংশ শতকের শেষে ও বিংশ শতকের শুরুতে মহিলাদের গবেষণার সুযোগ ছিল খুবই সীমিত। সেদিক দিয়ে দেখলে হার্ভার্ড মানমন্দিরের সঙ্গে যুক্ত হওয়া কারোর পক্ষে সৌভাগ্যের কথা বলতেই হবে। পিকারিং কিছুদিন পর থেকেই প্রকাশনাতে মহিলা গণকদের নাম যোগ করা শুরু করেছিলেন। তিনি সে যুগের তুলনায় যথেষ্ট অগ্রসর ছিলেন, মেয়েদের ভোটাধিকারের সপক্ষেও তিনি সোচ্চার হয়েছিলেন। পিকারিং ও তাঁর পরের ডাইরেক্টর হার্লো শেপলি-র উদ্যোগেই হার্ভার্ড মানমন্দির মহিলাদের বেশি সুযোগ দিত, সেখানকার ডক্টরেট প্রোগ্রামের শুরুতে প্রথম তিনবছর শুধু ছাত্রীদের নেওয়া হয়েছিল। কিন্তু মনে রাখা প্রয়োজন, এই স্বীকৃতি কারো দয়ার দান ছিল না। হার্ভার্ডের আশি জন গণকের মধ্যে অধিকাংশের নাম আমরা মনে রাখিনি। যেমন ১৮৯০ সালের ড্রেপার তালিকাতে ফ্লেমিং ছাড়া আরও আটজন মহিলার কথা লেখা আছে, যাঁরা গণনাতে সাহায্য করেছিলেন – ফ্লোরেন্স কুশম্যান, এডিথ গিল, ইভলিন লেল্যান্ড, আনা উইনলক, ম্যাবেল স্টিভেন্স, অ্যানি মাস্টার্স, জেনি রাগ এবং লুইসা ওয়েলস। এঁদের সম্পর্কে খুব কম তথ্যই পাওয়া যায়। গণকদের মধ্যে অনেকেই ছিলেন হার্ভার্ড মানমন্দিরে কর্মরত পুরুষদের আত্মীয়। আনা উইনলক ছিলেন মানমন্দিরের ডাইরেক্টর জোসেফ উইনলকের মেয়ে।। বাবা হঠাৎ মারা যাওয়ার পরে সংসার চালানোর জন্য তিনি ১৮৭৫ সালে ঘণ্টায় পঁচিশ সেন্ট হারে মাইনেতে কাজ শুরু করেছিলেন। ইতিহাস তাঁদের সকলের নাম মনে রাখুক বা না-রাখুক, বিশ্বব্রহ্মাণ্ডের রহস্য উদ্ঘাটনে তাঁদের ভূমিকাকে অস্বীকারের কোনো উপায় নেই।


ব্যানার-ফেস্টুন না টাঙিয়ে এসব টাকা গরিব-অসহায় মানুষকে দিন: কাদের ব্যানার-ফেস্টুন না টাঙিয়ে এসব টাকা গরিব-অসহায় মানুষকে দিন: কাদের – notunbarta24.com\nসোমবার, ০৩ অগাস্ট ২০২০, ০৬:০৩ অপরাহ্ন\nআওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, সম্মেলন ঘিরে বড় বড় গেট, বড় বড় পোস্টার। নানা রঙের এসব ব্যানার-ফেস্টুন তৈরি করতে কত টাকা খরচ হয়েছে। সাজসজ্জা করার এত টাকা কোথায় পেলেন? ব্যানার-ফেস্টুন আর পোস্টার না ছাপিয়ে এসব টাকা অসুস্থ, অসচ্ছল ও গরিব মানুষকে দিন। এসব টাকায় অসহায় মানুষের উপকার হলে তখন আপনি নেতা হবেন। অন্যথায় ব্যানার-ফেস্টুন আর পোস্টার দিয়ে নেতা হতে পারবেন না। আর ঘরের মধ্যে ঘর, ১৪ জন দিয়ে কমিটি গঠন এবং পকেট কমিটি করা চলবে না। এসব বন্ধ করুন।\nতিনি বলেন, দুর্নীতিবাজ, চাঁদাবাজ, মাদক ব্যবসায়ী, লুটেরা ও সন্ত্রাসীরা সাবধান। দলে বসন্তের কোকিল লাগবে না।বসন্তের কোকিলদের নিয়ে দল ভারী করবেন না। আমরা বসন্তের কোকিল চাই না। ত্যাগী নেতাকর্মীদের মূল্যায়ন করতে হবে। বড় বড় স্লোগান, পোস্টার আর নানা রঙের ব্যানার-ফেস্টুন দিয়ে নেতা হওয়া যায় না। নেতা হতে হলে অনেক ত্যাগ স্বীকার করতে হয়।\nসোমবার (০২ ডিসেম্বর) দুপুর আড়াইটার দিকে পটুয়াখালী শহরের শহীদ আলাউদ্দিন শিশু পার্কে জেলা আওয়ামী লীগের ত্রিবার্ষিক সম্মেলনে প্রধান অতিথির বক্তব্যে এসব কথা বলেন তিনি।\nপটুয়াখালী জেলা আওয়ামী লীগের সভাপতি অ্যাডভোকেট মো. শাহজাহান মিয়ার সভাপতিত্বে ভারপ্রাপ্ত সাধারণ সম্পাদক কাজী আলমগীর হোসেনের সঞ্চালনায় সম্মেলনের উদ্বোধন করেন সংসদ সদস্য আবুল হাসনাত আবদুল্লাহ।\nএতে বিশেষ অতিথির বক্তব্য রাখেন, আওয়ামী লীগের যুগ্ম সাধারণ সম্পাদক মাহবুব-উল আলম হানিফ, আওয়ামী লীগের তথ্য ও গবেষণা সম্পাদক আফজাল হোসেন ও আওয়ামী লীগের সাংগঠনিক সম্পাদক বাহাউদ্দিন নাসিম।


আমি শ্রমজীবী না শ্রমদানকারী ? - DHAKA18.COM\nএ এক বিরাট রহস্য। এভাবেই চলতে থাকলে শেষ পর্যন্ত কাজের প্রতি চরম অনীহা আর হতাশা তৈরী হবার একটা সম্ভাবনা খুবই প্রবল বলে আমার মনে হচ্ছে। পদার্থ বিজ্ঞানের ভাষায়, বল প্রয়োগে কোন বস্তুর সরণ ঘটলে তাকে কাজ বলে। আর অর্থনীতির ভাষায় কাজ মানে হলো শ্রম কিংবা অর্থ বিনিয়োগের মাধ্যমে অর্থ উপার্জন।\nকিন্তু আমার ক্ষেত্রে ব্যাপারটা অন্য। পদার্থ বিজ্ঞানের সংজ্ঞা অনুযায়ী আমি কাজ করলেও অর্থনৈতিক পরিভাষায় আমি কাজ করি না। কেননা আমি শ্রম বিনিয়োগ করতে পারিনা। ব্যাপারটা এমন নয় যে আমি সে শ্রমের বাজারের বাইরে অবস্থান করি।\nসেই একই জায়গায়। কিন্তু কেন জানি লোকে আমার কাছ থেকে পেশাদারীত্ব নয় বরং আমার বিনয়, ভক্তি এবং দানশীল মনোভাবটাই সব সময় আশা করে। আমিও নৈতিকতার চরম ধারক এবং বাহক হিসেবে পেশাদারীত্ব কে দূরে ঠেলে দেই বারংবার। বিনয়, ভক্তি এবং দানশীল মনোভাব থাকা মহত্ত্ব লাভের লক্ষ্যণ।\nসুতরাং আমার তো উচিত আমার এই সমস্ত গুণের কথা ভেবে খুব খুশী থাকা। তবে আমি আফসোস কেন করছি! কেন আমার বাক্যের ভেতর অভিযোগ এর গন্ধ? এর একটাই কারণ, আমি দীন দেখে দান করতে পারছি না। সম্ভব হচ্ছে না।\nআমি সব সময় তুলনামূলক ধনী এবং সামর্থ্যবানদের দান করছি কিংবা করতে বাধ্য হচ্ছি। কিন্ত সত্যিকার অর্থেই যাদেরকে দান করার জন্য মন ব্যাকুল হয়ে থাকছে তাদের দিকে তাকিয়ে আমি অসহায় আর বিরক্তি বোধ করছি। অর্থনীতির নীতি বিরুদ্ধ হলেও পদার্থ বিজ্ঞানের সংজ্ঞা অনুযায়ী আমি প্রতিদিন কাজ করে যাই।\nবেলা শেষে কোন অস্থায়ী নিবাসে ফিরে আসি আর ভাবতে থাকি, পৃথিবীর এই আর্থসামাজিক অবকাঠামোতে আমার অবস্থান আসলে কোথায়? আমি শ্রমজীবী না শ্রমদানকারী? এ এক বিরাট রহস্য হয়ে দাঁড়িয়ে থাকে আমার সামনে।\nআমি জানিনা আমি একা নাকি এমন আরও অনেকেই আছেন যারা আমারই মত জীবন যাপন করেন। যারা দীন দেখে দান না করতে পারার অপরাধবোধ নিয়ে প্রতিরাতে ঘুমাতে যান।\nচলে গেলেন গুণীব্যক্তি, কথাসাহিত্যিক রাবেয়া খাতুন\nতাহসানকে নিয়ে যে দুই সমালোচনা, আপনি কোনটি ভাবেন?\nঅন্যান্য ফিচার মুক্তমত\nনা শ্রমদানকারী ? শ্রমজীবী


ছাত্রলীগ নেতা রনি মুক্ত | Ctg Times | Latest Chittagong News\nছাত্রলীগ নেতা রনি মুক্ত\nচট্টগ্রাম, ৩০ জুন (সিটিজি টাইমস):: কারাগার থেকে মুক্তি পেয়েছেন চট্টগ্রাম মহানগর ছাত্রলীগ নেতা নুরুল আজিম রনি। বৃহস্পতিবার বিকালে চট্টগ্রাম কারাগার থেকে মুক্তি লাভ করেন তিনি।\nভোট কেন্দ্র থেকে অস্ত্রসহ গ্রেফতার হওয়ার পর ১ মাস ২৫ দিনের মাথায় তিনি মুক্ত হলেন। তার মুক্তিতে দলের নেতা কর্মীরা চট্টগ্রাম কারাগার গেইটে ফুলের শুভেচ্ছা জানান। এসময় বিপুল সংখ্যক নেতা কর্মী উপস্থিত ছিলেন।\n১৩ জুন বিচারপতি মো. হাবিবুল গণি ও বিচারপতি মো. আকরাম হোসেন চৌধুরীর হাইকোর্ট বেঞ্চ রনিকে পুলিশ প্রতিবেদন পর্যন্ত বা ছয় মাসের অর্ন্তবর্তীকালীন জামিন দিয়েছিলেন।\nকিন্তু জামিনে কাগজপত্র চট্টগ্রাম কারাগারে পৌছার আগেই ১৯ জুন রনির বিরুদ্ধে অস্ত্র মামলার আদালতে অভিযোগপত্র দাখিল করে পুলিশ। ফলে হাইকোর্ট থেকে জামিন পেলেও তখন রণির মুক্তি মেলেনি তখন। এরপর হাইকোর্টে আবারো জামিনের মেয়াদ বৃদ্ধি চেয়ে আবেদন করেন রণির পক্ষের আইনজীবি।\nআবেদনের প্রেক্ষিতে গত ২৮ জুন মঙ্গলবার আরো তিনমাসের জামিন দিয়েছে হাইকোর্ট। বিচারপতি কামরুল ইসলাম সিদ্দিকী ও বিচারপতি আমির হোসেনের হাইকোর্ট বেঞ্চ এ আদেশ দেন।\nএতে তার জামিনে মুক্তি পেতে কোনো বাধা দুর হয় বলে জানিয়েছেন তার আইনজীবী শ ম রেজাউল করিম।\nউল্লেখ্য গত ৭ মে বেলা সোয়া ১২টার দিকে ইউনিয়ন পরিষদ নির্বাচন চলাকালে হাটহাজারী উপজেলার মির্জাপুর থেকে রণিকে আটক করে বিজিবি। এরপর প্রভাব বিস্তারের অভিযোগে তাকে দুই বছরের কারাদন্ড দেন নির্বাচনে দায়িত্বরত জুডিশিয়াল ম্যাজিস্ট্রেট হারুনুর রশিদ। এছাড়া অস্ত্র আইনেও তার বিরুদ্ধে মামলা দায়ের করা হয়।


মহাবিশ্বের শেষ পরিণতি কী ? – Cox Bangla – কক্সবাংলা\nকক্সবাংলা ডটকম(২৩ অক্টোবর) :: বিজ্ঞানী হিসেবে যে কয়েকজন ব্যক্তি সারা বিশ্বে বাংলাদেশের নাম উজ্জ্বল করেছে তাদের মধ্যে অন্যতম একজন জামাল নজরুল ইসলাম। ক্যামব্রিজ ইউনিভার্সিটিতে তার লেখা বই পাঠ্য হিসেবে পড়ানো হয়। বিশ্বের বেশ কয়েকটি ভাষায় অনূদিত হয়েছে তার লেখা বই “The Ultimate Fate of the Universe”। কিন্তু আক্ষেপের ব্যাপার হলো বাংলাদেশী এই বিজ্ঞানীর বিশ্ববিখ্যাত এই বইটি স্বয়ং বাংলাতে অনূদিত হয়নি এখনো।\nমহাবিশ্বের অত্যন্ত চমকপ্রদ একটি বিষয় নিয়ে লেখা বাংলাদেশী বিজ্ঞানীর অত্যন্ত চমৎকার এই বইটি বাংলায় ফিরিয়ে আনা উচিৎ ছিল অনেক আগেই। এই দায়িত্ববোধ থেকেই বইটিকে অনুবাদের প্রয়াস নেয়া হয়েছে। এখানে ১ম অধ্যায়ের বাংলা রূপান্তর উপস্থাপন করা হলো।\nবাংলার গর্ব বিজ্ঞানী জামাল নজরুল ইসলাম (১৯৩৯ – ২০১৩)। ছবি: বিডিনিউজ২৪\nঅন্তিম পরিণতিতে এই মহাবিশ্বের ভাগ্যে কী ঘটবে?\nবুদ্ধিমত্তা বিকাশের পর থেকেই এই প্রশ্নটি আন্দোলিত করেছে এক মানুষ থেকে আরেক মানুষের মন। এই প্রশ্ন থেকে মানুষের মনে জন্ম নিয়েছে আরো কিছু প্রশ্ন। এই পৃথিবীর ভবিষ্যৎ কী? কিংবা এই মানবজাতির ভবিষ্যৎ কী? বর্তমানে প্রশ্নগুলো খুব সহজ মনে হলেও অনেক কাল পর্যন্ত এদের কোনো বিজ্ঞানসম্মত ও গ্রহণযোগ্য উত্তর ছিল না। এ ধরনের প্রশ্নের গ্রহণযোগ্য ও বিজ্ঞানসম্মত উত্তর প্রদানের জন্য জ্যোতির্বিদ্যা ও সৃষ্টিতত্ত্বে যে পরিমাণ উন্নতি অর্জন হওয়া দরকার তা অর্জিত হয়েছে মাত্র কয়েক দশক আগে।\nমহাবিশ্বের চূড়ান্ত পরিণতি বা অন্তিম পরিণতি ঘটতে অবশ্যই অনেক অনেক সময় লাগবে। ব্যাপক সময়ের ব্যবধানে এই মহাবিশ্বের ভবিষ্যৎ কী হবে তা নির্ভর করে দুটি বিষয়ের উপর- (১) মহাবিশ্বের বর্তমান গঠন কেমন এবং (২) মহাবিশ্ব কীভাবে এই গঠনে এসেছে। এ দুটি প্রশ্নের উত্তর জানলে মহাবিশ্বের ভবিষ্যৎ কী সে সম্পর্কে জানা যাবে। মহাবিশ্বের ভবিষ্যৎ নিয়ে ভালোভাবে আলোচনা করতে গেলে আস্ত একটা বই রচনা করার প্রয়োজন হবে। এখানে পাঠকদেরকে সংক্ষেপে একটি সামগ্রিক ধারণা (Bird’s eye view) দেবার চেষ্টা করা হবে।\nসামগ্রিকভাবে মহাবিশ্বকে বিবেচনা করলে বলা যায় মহাবিশ্বের মূল গাঠনিক উপাদান হচ্ছে গ্যালাক্সি। মহাবিশ্বের সীমাহীন শূন্যতার ‘সাগরে’ কোটি কোটি ‘দ্বীপ’সদৃশ নক্ষত্রের সমন্বয়ে এক একটি গ্যালাক্সি গঠিত। সাধারণ একটি গ্যালাক্সিতে প্রায় একশো বিলিয়ন (১০^১১)-এর মতো নক্ষত্র থাকে। আমাদের সূর্য এরকমই একটি নক্ষত্র।\nসাধারণ একটি গ্যালাক্সিতেই প্রায় একশো বিলিয়ন নক্ষত্র থাকে। ছবি: পিন্টারেস্ট\nপৃথিবী, সূর্য ও সৌরজগতের অন্যান্য গ্রহ নিয়ে আমরা যে গ্যালাক্সিতে বসবাস করি তাকে বলা হয় মিল্কিওয়ে গ্যালাক্সি বা আকাশ গঙ্গা ছায়াপথ। এটিকে শুধুমাত্র ‘গ্যালাক্সি’ বা ‘ছায়াপথ’ নামেও ডাকা হয়। পর্যবেক্ষণযোগ্য সকল গ্যালাক্সি এবং গ্যালাক্সির সাথে সম্পর্কিত অন্যান্য বস্তুর সমন্বয়ে এই মহাবিশ্ব গঠিত। জোরালো প্রমাণ আছে যে, গড়পড়তাভাবে মহাবিশ্বের সকল অংশেই এসব বস্তু ও গ্যালাক্সি সমানভাবে ছড়িয়ে আছে।\nফরনাক্স নক্ষত্রমণ্ডলীতে গ্যালাক্সির একটি সমৃদ্ধ ক্লাস্টার। কয়েকটি গ্যালাক্সি যদি পারস্পরিক মহাকর্ষীয় আকর্ষণে আবদ্ধ থাকে তাহলে ঐ গ্যালাক্সিগুলোকে একসাথে বলা হয় ‘ক্লাস্টার’। ফরনাক্স ক্লাস্টারের গ্যালাক্সিগুলোও পারস্পরিক মহাকর্ষীয় আকর্ষণে বাধা। ১০^২৭ বছর পর এরকম অতিবিশাল ক্লাস্টার সংকুচিত হয়ে একটি সাধারণ ব্ল্যাকহোলে পরিণত হবে। অতিবিশাল এই ক্লাস্টারের আকার হবে এখানে থাকা সবচেয়ে ছোট গ্যালাক্সির চেয়েও ছোট। ছবি: এস্ট্রোনমি নাউ\nপর্যবেক্ষণের মাধ্যমে এটা প্রতিষ্ঠিত ও প্রমাণিত হয়েছে যে, গ্যালাক্সিগুলো একে অপরের থেকে দূরে সরে যাচ্ছে। তাই বলা যায় মহাবিশ্ব স্থির অবস্থায় নেই, গতিশীল বা চলমান অবস্থায় আছে। গ্যালাক্সিগুলো পরস্পর থেকে দূরে সরে যাচ্ছে এর মানে হলো মহাবিশ্ব প্রসারিত হচ্ছে। গ্যালাক্সিগুলো যেহেতু একটি নির্দিষ্ট হারে একে অপর থেকে দূরে সরে যাচ্ছে, তাই সেখান থেকে অনুমান করা হয় অনেক অনেক আগের কোনো এক সময়ে এসব গ্যালাক্সি নিশ্চয়ই একত্রিত অবস্থায় ছিল। ধারণা করা হয় সময়টা ১৩.৮ বিলিয়ন বছর আগে।\nমনে করা হয় ঐ সময়ে কল্পনাতীত বিশাল এক বিস্ফোরণ সংঘটিত হয়। ঐ বিস্ফোরণে একত্রে পুঞ্জিভূত থাকা মহাবিশ্বের সকল পদার্থ প্রচণ্ড বেগে চারদিকে ছড়িয়ে পড়ে। পরবর্তীতে এসব পদার্থ আলাদা আলাদাভাবে ঘনীভূত হয়। গ্যালাক্সি হিসেবে বর্তমানে আমরা যাদেরকে দেখতে পাই তারা সকলেই আসলে সেসব ঘনীভূত পদার্থের ফল। আলাদা আলাদা অঞ্চলে ঘনীভূত হয়ে জন্ম নিয়েছে আলাদা আলাদা গ্যালাক্সি। যে বিস্ফোরণের ফলে গ্যালাক্সিগুলো চারদিকে ছড়িয়ে পড়ছে এবং পরস্পর থেকে দূরে সরে যাচ্ছে সেই বিস্ফোরণটিকে বলা হয় ‘বিগ ব্যাং’।\nসৃষ্টির শুরুতে এই মহাবিশ্বের সকল পদার্থ একত্রে পুঞ্জীভূত ছিল। ছবি: সেন্টার ফর থিওরিটিক্যাল কসমোলজি – ইউনিভার্সিটি অব ক্যামব্রিজ/সম্পাদনা: লেখক\nবিশ্ব সৃষ্টিতত্ত্বের সবচেয়ে গুরুত্বপূর্ণ কয়েকটি প্রশ্নের মাঝে একটি হচ্ছে- মহাবিশ্বের এই প্রসারণ কি চিরকাল চলতেই থাকবে? নাকি ভবিষ্যতে কোনো এক সময় প্রসারণ বন্ধ হয়ে সংকোচন শুরু হবে? এর স্পষ্ট কোনো উত্তর এখনো জানা নেই। মহাবিশ্ব যদি চিরকাল প্রসারিত হতেই থাকে, তাহলে এ ধরনের মহাবিশ্বকে বলে ‘উন্মুক্ত মহাবিশ্ব’। যদি প্রসারণ বন্ধ হয়ে যায় এবং সংকোচন শুরু হয় তাহলে এ ধরনের মহাবিশ্বকে বলে ‘বদ্ধ মহাবিশ্ব’।\nআমাদের এই মহাবিশ্ব কি বদ্ধ নাকি উন্মুক্ত? এই মহা গুরুত্বপূর্ণ প্রশ্নটি জ্যোতির্বিজ্ঞানীদেরকে তাড়িরে বেড়ায় সবসময়। মহাবিশ্বের অন্তিম পরিণতি- মহাবিশ্বের চূড়ান্ত নিয়তি নির্ভর করে এ প্রশ্নের উত্তরের উপর। বেশ কিছু বিজ্ঞানভিত্তিক সাক্ষ্য-প্রমাণ বলে মহাবিশ্ব উন্মুক্ত। তবে এটি পুরোপুরি নিশ্চিত নয়।\nধরে নিলাম মহাবিশ্ব উন্মুক্ত। যদি উন্মুক্ত হয়, তাহলে এর চূড়ান্ত পরিণতি কী হবে? গ্যালাক্সিগুলো যেহেতু মহাবিশ্বের মূল উপাদান, তাই প্রশ্নটিকে আমরা গ্যালাক্সির সাপেক্ষেও করতে পারি। এভাবে মহাবিশ্ব যদি উন্মুক্ত হয়, তাহলে অতি দীর্ঘ সময় পরে গ্যালাক্সিগুলোর কী পরিণতি হবে? একটি সাধারণ (Typical) গ্যালাক্সির কথা বিবেচনা করি। এ ধরনের একটি গ্যালাক্সি মূলত অনেকগুলো নক্ষত্রের সমন্বয়ে গঠিত। প্রত্যেক নক্ষত্রই সময়ের সাথে সাথে পরিবর্তিত হয়। সময় শেষ হলে আয়ু ফুরিয়ে গেলে সেসব নক্ষত্র মারাও যায়। এটাকে বলা যায় ‘নক্ষত্রের চূড়ান্ত পর্যায়’। এই পর্যায়ে পৌঁছার পর নক্ষত্রের মাঝে তেমন কোনো পরিবর্তন সাধিত হয় না, যা হয় তা খুবই সামান্য। এই সামান্যটুকু হতেও অতি বিশাল সময়ের প্রয়োজন হয়। কমপক্ষে দশ বিলিয়ন বছর লাগে।\nতিন উপায়ে নক্ষত্রের মৃত্যু হতে পারে। শ্বেত বামন, নিউট্রন নক্ষত্র ও ব্ল্যাকহোল। এই তিন পর্যায়ে নক্ষত্রের উপাদানগুলো অত্যন্ত ঘনীভূত অবস্থায় থাকে। এদের মাঝে যে নক্ষত্রে উপাদানগুলো সবচেয়ে বেশি ঘনীভূত অবস্থায় থাকে সেগুলোকে বলা হয় ব্ল্যাকহোল বা কৃষ্ণ বিবর।\nনক্ষত্রের তিন ধরনের মৃত্যুর পর্যায়। ছবি: গেমার ডট কম/সম্পাদনা: লেখক\nযদি যথেষ্ট সময় দেয়া হয়, তাহলে একসময় না একসময় একটি গ্যালাক্সির সকল নক্ষত্রই মারা যাবে। সেসব নক্ষত্রের কোনো কোনোটি শ্বেত বামন হবে, কোনো কোনোটি নিউট্রন নক্ষত্র হবে আর কোনো কোনোটি হবে ব্ল্যাকহোল। কোনো নক্ষত্র যদি শ্বেত বামন, নিউট্রন ও ব্ল্যাকহোল এই তিন অবস্থার কোনোটিতে উপনীত হয়, তাহলে আমরা সেই নক্ষত্রকে বলতে পারি মৃত নক্ষত্র। কোনো গ্যালাক্সির সবগুলো নক্ষত্র মরে যেতে একশো বিলিয়ন থেকে এক হাজার বিলিয়ন বছর বা তার চেয়েও বেশি সময় লাগতে পারে। মোটামুটিভাবে এক হাজার বিলিয়ন বছরের ভেতর একটি গ্যালাক্সি মৃত নক্ষত্র দিয়ে পরিপূর্ণ হয়ে যাবে। নক্ষত্রের উত্তাপের অনুপস্থিতিতে পুরো গ্যালাক্সিজুড়ে বিরাজ করবে শীতলতা আর শীতলতা। গ্রহ, উপগ্রহ ও অন্যান্য ক্ষুদ্র বস্তুর মাঝে তখনো পারস্পরিক আকর্ষণ বিদ্যমান থাকবে। উন্মুক্ত মহাবিশ্বে গ্যালাক্সিগুলো তখনো একে অপরের কাছ থেকে দূরে সরে যেতে থাকবে। ফলে গ্যালাক্সিগুলোর মাঝে পারস্পরিক দূরত্বও বেড়ে যাবে অনেক।\nএই অবস্থায় পৌঁছানোর পর গ্যালাক্সিগুলোতে উল্লেখযোগ্য পরিবর্তন আসতে আরো অতি-বিশাল সময় পার হয়ে যাবে। মৃত নক্ষত্রগুলো অন্যান্য নক্ষত্রের সাথে সাথে সংঘর্ষে লিপ্ত হয়ে গ্যালাক্সি থেকে ছিটকে বেরিয়ে আসবে। এই প্রক্রিয়ায় গ্যালাক্সির প্রায় ৯৯% মৃত নক্ষত্র নিক্ষিপ্ত হয়ে বের হয়ে যাবে। প্রক্রিয়াটি সম্পন্ন হতে বিলিয়ন বিলিয়ন (১০^১৮) বছর বা বিলিয়ন বিলিয়ন বিলিয়ন (১০^২৭) বছর বা তার চেয়েও বেশি সময় লাগতে পারে।\nঅবশিষ্ট ১% মৃত নক্ষত্র মিলে অতি-ঘন ও অতি-সংকুচিত একটি অবস্থা সৃষ্টি করবে। এরা পরস্পর একত্র হয়ে একটি অতি ভারী ব্ল্যাকহোল সৃষ্টি করবে, যার ভর হবে সূর্যের ভরের চেয়ে বিলিয়ন গুণ বেশি। এই ব্ল্যাকহোলকে আমরা বলতে পারি সুপারম্যাসিভ ব্ল্যাকহোল বা দানবীয় কৃষ্ণবিবর।\nঅবশিষ্ট নক্ষত্রগুলো একত্র হয়ে গ্যালাক্সির কেন্দ্রে একটি সুপারম্যাসিভ ব্ল্যাকহোল তৈরি করবে। ছবি: বিয়ন্ড আর্থি স্কাইস\nএখানে গ্যালাক্সির যে ক্রমপরিবর্তনের কথা উল্লেখ করা হয়েছে সেটাকে বলা হয় ‘গ্যালাক্সির পরিবর্তন গতিবিদ্যা’ বা Dynamical evolution of galaxy।\nনক্ষত্রের তিন ধরনের মৃত্যুর কথা উল্লেখ করেছি। আরো উল্লেখ করেছি মৃত পর্যায়ে চলে গেলে নক্ষত্রের মাঝে সামান্যতম কোনো পরিবর্তন ঘটতেও দশ বিলিয়ন বা তার চেয়েও বেশি সময় লাগে। আসলে সময়ের ব্যবধান যখন কয়েক বিলিয়ন বছর হয়, তখন চূড়ান্ত অবস্থার মাঝেও কম-বেশি পরিবর্তন সম্পন্ন হয়। ব্ল্যাকহোল সাধারণত সবকিছু নিজের মধ্যে টেনে নিয়ে ধীরে ধীরে ভারী হয়। কিন্তু বিলিয়ন বিলিয়ন বছর সময়ের ব্যবধানে বিবেচনা করলে দেখা যাবে মৃত ব্ল্যাকহোলও বিকিরণ করতে করতে ধীরে ধীরে ভর হারাতে থাকে। এই ধীর প্রক্রিয়ায় বিকিরণের মাধ্যমে আস্ত ব্ল্যাকহোলও নিঃশেষ হয়ে যেতে পারে। হোক সেটা অসীমতুল্য সময়, কিন্তু তারপরেও এটি এটি নিঃশেষ হবে। সূর্যের ভরের সমান কোনো ব্ল্যাকহোল এই প্রক্রিয়ায় ১০^৬৫ বছরের ভেতর নিঃশেষ হয়ে যাবে। (সূর্যের সমান ভরের নক্ষত্র সাধারণত ব্ল্যাকহোল হয় না। হিসেবের সুবিধার জন্য একক হিসেবে মাঝে মাঝে সূর্যের ভর ব্যবহার করা হয়।)\nএই সময়টা অত্যন্ত বেশি। আস্ত একটি গ্যালাক্সি অত্যন্ত ধীর গতিতে মরে ভূত হয়ে একটি মাত্র ব্ল্যাকহোলে পরিণত হতে অত্যন্ত বিশাল সময় লাগে। কিন্তু সূর্যের ভরের সমান ছোট একটি ব্ল্যাকহোল বিকিরণের মাধ্যমে নিঃশেষ হতে তার চেয়েও অনেক গুণ বেশি সময় লাগবে। ব্ল্যাকহোলের বিকিরণের মাত্রা একদমই কম। স্বল্প মাত্রার কারণেই নিঃশেষ হতে এত বেশি সময় লাগে।\nগ্যালাক্সির কেন্দ্রে এক বা একাধিক ব্ল্যাকহোল থাকে। এ ধরনের কেন্দ্রীয় ব্ল্যাকহোল অতি-বৃহৎ ও অত্যন্ত ভারী হয়। কেউ হয়তো প্রশ্ন করতে পারে এ ধরনের কেন্দ্রীয় ব্ল্যাকহোলের বেলায় কী ঘটবে? এটি কি চিরকাল অস্তিত্ববান থাকবে, নাকি এটিও পরিবর্তনের চক্রে ক্ষয়ে গিয়ে তার রাজসুলভ জৌলুশ হারাবে? হ্যাঁ, এরও ক্ষয় হবে। এ ধরনের কেন্দ্রীয় সুপারম্যাসিভ ব্ল্যাকহোল ১০^৯০ বছরের ভেতর ক্ষয়ে নিঃশেষ হয়ে যাবে। এর চেয়েও বৃহৎ ও ভারী ব্ল্যাকহোল আছে। সেগুলোকে বলা হয় সুপার গ্যালাকটিক ব্ল্যাকহোল। কোনো ক্লাস্টারে থাকা কয়েকটি গ্যালাক্সি একত্রিত হয়ে এ ধরনের ব্ল্যাকহোল তৈরি করে। এ ধরনের অতি বৃহৎ ও অতি ভারী ব্ল্যাকহোলও ১০^১০০ বছরে বিকিরণের মাধ্যমে ক্ষয়ে নিঃশেষিত ও বাষ্পীভূত অবস্থায় পরিণত হয়ে যাবে।\nবিকিরণের মাধ্যমে সুপারম্যাসিভ ব্ল্যাকহোলও নিঃশেষ হয়ে যায়। ছবি: মিডিয়াম\nএই প্রক্রিয়াতে ১০^১০০ বছরের মাঝে গ্যালাক্সিগুলোর সকল ব্ল্যাকহোল বিকিরণের মাধ্যমে ক্ষয়ে ক্ষয়ে সম্পূর্ণরূপে উবে যাবে। এরপর মহাবিশ্বে থাকবে শুধু শান্তশিষ্ট নিউট্রন নক্ষত্র ও শ্বেতবামন নক্ষত্র। আর থাকবে মহাজাগতিক মাপকাঠিতে ক্ষুদ্র ক্ষুদ্র কিছু বস্তু। এই বস্তুগুলো গ্যালাক্সির ঘটনাবহুল সংঘর্ষের মুহূর্তে সেখান থেকে ছিটকে বেরিয়ে গিয়েছিল। এই বস্তুগুলো আর মৃত নক্ষত্রগুলো তখন চির অন্ধকারময় মহাবিশ্বে অনন্তকালব্যাপী একা একা দিন পার করবে।\nএই অবশিষ্ট বস্তুগুলোর মধ্যেও সূক্ষ্ম কিছু পরিবর্তন ঘটবে। তবে তা খুব ধীরগতির। সময়ও লাগবে খুব বেশি। ১০^১০০ বছরে যেখানে পুরো মহাবিশ্ব স্তিমিত হয়ে যাবে, সেখানে এসব অবশিষ্ট বস্তুর মাঝে সামান্য পরিবর্তন আসতে তারচেয়েও বেশি সময়ত লাগবে। তাহলে অবশিষ্ট বস্তুগুলোর চূড়ান্ত পরিণতি কী হবে?\nএখানে এসে আমরা আরেকটা সংকটে পড়ে যাই। এই প্রশ্নের উত্তর নিশ্চিতভাবে এখনো জানা নেই। কিছু আনুমানিক ধারণা আছে। একটি সম্ভাবনা হচ্ছে শ্বেতবামন ও নিউট্রন নক্ষত্রগুলো স্বতঃস্ফূর্তভাবে কৃষ্ণবিবরে পতিত হবে এবং পরবর্তীতে বিকিরণের মাধ্যমে তারাও নিঃশেষ হয়ে যাবে। কোয়ান্টাম বলবিদ্যার কিছু নিয়ম-নীতি এমনটাই বলে। এই প্রক্রিয়া সম্পন্ন হতে সময় লাগবে (১০^১০)^৭৬ বছর। এই সংখ্যাটি কল্পনাতীত পরিমাণ বিশাল। ‘বিলিয়ন’ শব্দটিকে এক বিলিয়ন বার লিখলে সেটি যত বড় সংখ্যা হবে তা-ও (১০^১০)^৭৬ এর তুলনায় একদম নস্যি।\nমহাবিশ্বের ভবিষ্যৎ নিয়ে আলোচনা করার সময় মানবজাতি, মানব সভ্যতা ও প্রযুক্তির ভবিষ্যৎ নিয়েও আলোচনা চলে আসে। উন্মুক্ত মহাবিশ্বে অতি বৃহৎ সময়ের প্রেক্ষাপটে মানুষের ভবিষ্যৎ কী? সুদূর ভবিষ্যতে প্রাণ ও সভ্যতা কীভাবে নিজেদেরকে টিকিয়ে রাখবে? টিকে থাকার জন্য জীবন্ত প্রাণেরা কোন প্রক্রিয়ার আশ্রয় নেবে তা বলা মোটামুটি অসম্ভব। তবে প্রাণ ও সভ্যতার টিকে থাকা নির্ভর করে শক্তির উৎসের উপর। যেমন পৃথিবীর ক্ষেত্রে শক্তির উৎস হচ্ছে সূর্য। পৃথিবীর সমস্ত প্রাণ ও সভ্যতা পুরোপুরি নির্ভর করে আছে সূর্যের উপর। সূর্য না থাকলে কোনো প্রাণও টিকে থাকতে পারতো না, কোনো সভ্যতারও জন্ম হতো না।\nপ্রাণ ও সভ্যতা টিকে থাকে নক্ষত্রের শক্তির আশীর্বাদে। ছবি: নাসা\nআগামী ১০^১০০ বছর বা তার চেয়েও বেশি সময় পর্যন্ত যথেষ্ট পরিমাণ শক্তির উৎস বিদ্যমান থাকবে। তত্ত্ব অন্তত পক্ষে সে কথাই বলে। সভ্যতা যদি ঐ সময় পর্যন্ত টিকে থাকে, তাহলে এরপর থেকেই সভ্যতাকে শক্তি সমস্যার মুখোমুখি হতে হবে। সীমাবদ্ধ কিছু শক্তি নিয়ে অনিশ্চিত দিন পার করতে হবে। এই সময়ের পরে কী ঘটবে কিংবা এই সমস্যা কাটিয়ে উঠার উপায় কী তা এখনো অমীমাংসিত রহস্য। তবে এই ব্যাপারে কিছু অনুমান ও সম্ভাবনা আছে। পরবর্তীতে এসব সম্ভাবনা নিয়ে বিস্তারিত আলোচনা করা হবে।\nমহাবিশ্ব সম্বন্ধে উপরে যে ধারণা প্রদান করা হয়েছে সেগুলো উন্মুক্ত মহাবিশ্ব মডেলের ক্ষেত্রে প্রযোজ্য। উন্মুক্ত না হয়ে এই মহাবিশ্ব যদি বদ্ধ হয় তাহলে কী হবে? মহাবিশ্ব যদি বদ্ধ হয়, তাহলে এর প্রসারণ একটি নির্দিষ্ট সীমায় গিয়ে থেমে যাবে। বর্তমানে গ্যালাক্সিগুলোর মধ্যে গড় যে দূরত্ব বিদ্যমান, তা ধীরে ধীরে দ্বিগুণ পর্যন্ত হবে। এই অবস্থায় এটি ৪০ বা ৫০ বিলিয়ন বছর পর্যন্ত বিদ্যমান থাকবে। এরপরই প্রসারণের উল্টো প্রক্রিয়ায় সংকুচিত হওয়া শুরু করবে। একটি সিনেমাকে যদি ব্যাকওয়ার্ডের মাধ্যমে উল্টো করে টেনে শেষ থেকে শুরুতে আনা হয়, তাহলে যেরকম হবে, মহাবিশ্বের সংকোচনের ঘটনাও সেরকমই হবে। ৯০ থেকে ১১০ বিলিয়ন বছর পরে মহাবিশ্বের ঘনত্ব অত্যন্ত বেড়ে যাবে। পাশাপাশি প্রচণ্ড উত্তপ্তও হয়ে যাবে। এর পরপরই Big Crunch বা বৃহৎ সংকোচন সংঘটিত হবে। অগ্নিবৎ উত্তাপে মহাবিশ্বের সকল বস্তু একত্রে মিলে যাবে। তেমন উল্লেখযোগ্য কোনো ফাঁকা থাকবে না, সব দিক থেকে পূর্ণ হয়ে যাবে। এ যেন অনেকটা গ্রহ নক্ষত্র গ্যালাক্সির ‘সংঘবদ্ধ সংকোচন’। এই পরিস্থিতিতে কোনো প্রকার প্রাণ টিকে থাকার সম্ভাবনা একদমই ক্ষীণ। বিগ ক্রাঞ্চের পরে কী ঘটবে কিংবা সেখানে ‘পরে’ বলতে আদৌ কোনোকিছুর অস্তিত্ব থাকবে কিনা তা কেউ জানে না।\nবিগ ক্রাঞ্চের সময় মহাবিশ্বের সকল বস্তু একত্র হয়ে যাবে। ছবি: হাউ স্টাফ ওয়ার্কস\nউন্মুক্ত মহাবিশ্ব সম্পর্কে সংক্ষেপে অনেক কিছু উল্লেখ করা হয়েছে এখানে। সম্প্রতি বিজ্ঞানীদের করা গবেষণায় এমন কিছু বেরিয়ে এসেছে যা একটু গোলমেলে। একে সঠিক হিসেবে ধরে নিলে উন্মুক্ত মহাবিশ্ব সম্পর্কে এখানে যে ধারণা প্রদান করা হয়েছে তাতে কিছু পরিবর্তন আনতে হবে। পদার্থের অন্যতম গাঠনিক উপাদান প্রোটন। এরা পরমাণুর মধ্যে একত্রিত অবস্থায় থাকে। পদার্থবিজ্ঞানীরা দেখিয়েছেন অতি দীর্ঘ সময়ের প্রেক্ষাপটে প্রোটন স্থায়ী নয়, ভারসাম্যহীন। পদার্থবিজ্ঞানীদের এই অনুমান সত্য হলে এটা মেনে নিতে হবে যে একসময় না একসময় প্রোটনগুলো পরস্পর থেকে বিশ্লিষ্ট হয়ে যাবে। সকল প্রোটন যদি আলাদা হয়ে যায় তাহলে তা মহাবিশ্বের চূড়ান্ত পরিণতিতে প্রভাব রাখবে।\nপ্রোটনগুলো একত্রে না থেকে আলাদা হবার মানে হচ্ছে অণু-পরমাণুর রূপ পাল্টে যাওয়া। তেজস্ক্রিয় ভারী মৌলে প্রোটনগুলো দুই দলে ভাগ হয়ে যায় বলেই এ ধরনের পরমাণু ভেঙে গিয়ে স্বতন্ত্র দুটি পরমাণু তৈরি কহয়। আর অণু-পরমাণু দিয়েই পুরো মহাবিশ্ব গঠিত। প্রোটন তথা অণু-পরমাণুতে পরিবর্তন সম্পন্ন হওয়া মানে মহাবিশ্বের পরিবর্তন হওয়া। অণু-পরমাণুর সম্মিলিত ক্ষুদ্র পরিবর্তন পুরো মহাবিশ্বের আচার-আচরণে ব্যাপক পরিবর্তন নিয়ে আসবে।\nপদার্থবিজ্ঞানীরা দেখিয়েছেন বৃহৎ সময়ের প্রেক্ষাপটে প্রোটন ভারসাম্যহীন আচরণ করে। ছবি: ন্যাশনাল জিওগ্রাফিক\nএখন প্রশ্ন হতে পারে মহাবিশ্বের চূড়ান্ত পরিণতি নিয়ে এত মাথা ঘামানোর প্রয়োজন কী? এই প্রশ্নের উত্তর অন্য একটি প্রশ্নের উত্তরের মতো। বিপদ ও মৃত্যুর ঝুঁকি নিয়ে মানুষ কেন এভারেস্টে আরোহন করে? কারণ সেখানে চ্যালেঞ্জ আছে, সমস্যা আছে। যেখানে সমস্যা আছে, সেখানেই মানুষ সমাধান খুঁজে নিতে চেষ্টা করে। মানব মনের প্রকৃতিই হচ্ছে অবিরতভাবে অনুসন্ধান করে যাওয়া এবং জ্ঞানের নতুন সীমানা তৈরি করা। মহাবিশ্ব ও মানব সভ্যতার চূড়ান্ত পরিণতি- এটা বেশ আগ্রহোদ্দীপক সমস্যা। এই চূড়ান্ত পরিণতির সাথে পদার্থবিজ্ঞান, জ্যোতির্বিজ্ঞান, জীববিজ্ঞান ও জ্ঞানের অন্যান্য শাখার মৌলিক কিছু প্রশ্ন জড়িত। মহাবিশ্বের চূড়ান্ত পরিণতি কেমন হবে তার উপর ভিত্তি করে এসব মৌলিক বিষয়ের উত্তর নির্ধারিত হবে। মহাবিশ্বের শেষ পরিণতি সম্বন্ধে ধারণা পরিষ্কার হবার মাধ্যমে জ্ঞানের এসব শাখার প্রভূত উন্নতি হতে পারে।\n[টীকা ১] বিগ ব্যাংয়ের ফলে গ্যালাক্সিগুলো একে অপর থেকে দূরে সরে যাচ্ছে, কিন্তু কিছু কিছু গ্যালাক্সি আছে যারা নিকটবর্তী কয়েকটি গ্যালাক্সির সাথে মহাকর্ষীয় আকর্ষণে বাধা থাকে। আকর্ষণে বাধা সবগুলো গ্যালাক্সিকে একত্রে বলা হয় স্তবক বা ক্লাস্টার। পারস্পরিক আকর্ষণে তারা সকলে একসময় একত্র হয়ে যাবে তখন সেখানে সুপারগ্যালাকটিক ব্ল্যাকহোল তৈরি হবে।\nবি: দ্র: বইয়ের মূল টেক্সট এবং এখানে প্রকাশিত টেক্সটের মাঝে সামান্য পার্থক্য আছে। ওয়েবসাইটের জন্য অপ্রয়োজনীয় বলে দেয়া হয়নি এখানে। বইটি যখন সম্পূর্ণভাবে কাগজে ছাপা হয়ে প্রকাশিত হবে, তখন টেক্সট মূল বইয়ের মতোই থাকবে। বিজ্ঞানের বিষয়গুলো পাঠকের বোঝার সুবিধার জন্য এখানের কোনো কোনো অংশে অনুবাদক কর্তৃক ক্ষুদ্র ব্যাখ্যা সংযোজিত হয়েছে। এখানে ব্যবহৃত কোনো ছবিই মূল বইতে ছিল না, পাঠকের অনুধাবনের সুবিধার জন্য অনুবাদক কর্তৃক সংযোজিত হয়েছে। তবে কোনোভাবেই মূল লেখকের বক্তব্যের ভাব ক্ষুন্ন করা হয়নি। প্রকাশিত বইতে অনুবাদকের সংযোজিত ব্যাখ্যা আলাদা করে নির্দেশিত থাকবে।\nফিচার ছবি: Medium\nPublished: সেপ্টেম্বর ৮, ২০১৭৮:৪৪ পূর্বাহ্ণ\nPublished: জুলাই ১, ২০১৭১২:৪৯ পূর্বাহ্ণ


এবার অ্যাপেই পাবেন দেহরক্ষী! – আওয়ার নিউজ\n« মোবাইল থেকে হ্যাক করে হলিউড তারকাদের নগ্ন ছবি ফাঁস! (পূর্বের সংবাদ)\n(পরের সংবাদ) যে কারণে অস্বাস্থ্যকর খাবার খেতে মন চায়! »\nস্মার্টফোনে নিরাপত্তা ব্যবস্থার মধ্যে একটি স্ক্রিন প্যাটার্ন লক। অ্যান্ড্রয়েড ব্যবহারকারীদের মধ্যে জনপ্রিয় হলেও অনেকটাই এটিবিস্তারিত\nদৈনিক প্রায় ১০০ কোটিরও বেশি মানুষ সোশ্যাল নেটওয়ার্কিং সাইট ফেসবুক ব্যবহার করেন। কিন্তু ফেসবুকে এমনবিস্তারিত\nবিশ্বের সবচেয়ে বড় ই-কমার্স সাইট অ্যামাজন পরিধেয় প্রযুক্তিপণ্য আনতে কাজ করছে। মার্কিন ই-কমার্স জায়ান্ট এবিস্তারিত\nবর্তমান পৃথিবীকে বলা হয় ভার্চুয়াল পৃথিবী। সারাক্ষণ যোগাযোগের মাধ্যম হিসেবে আমরা ব্যাবহার করি ইলেকট্রনিক ডিভাইস।বিস্তারিত\nঅনেক শখ করে বেশি দাম দিয়ে স্মার্টফোন কিনেছেন। কিন্তু কিছুদিন চালানোর যখন দেখেন শখের স্মার্টফোনবিস্তারিত\nউবারের ট্যাক্সি সার্ভিস বিশ্বের বিভিন্ন দেশে ব্যাপক জনপ্রিয়তার সঙ্গে সেবা দিয়ে চলেছে। এবার পাবলিক বাসবিস্তারিত\nফেসবুকে লগইন করে Photo Album -এ প্রবেশ করুন। এরপর আপনাকে Profile Photo Album -এ ক্লিকবিস্তারিত\nপ্রযুক্তির উৎকর্ষতায় গোটা বিশ্ব এখন হাতের মুঠোয়। আরও সহজ করে বললে আপনার হাতে স্মার্টফোর অারবিস্তারিত\nফেসবুক আসক্তি, বাবা-মা বকাবকি করায় আত্মঘাতী ছাত্রী!\nমার্কিন মহাকাশ গবেষণা সংস্থা নাসা সম্পর্কে কিছু খুঁজতে গেলে সবার প্রথমে নাসার ওয়েবসাইট খুলে যায়।বিস্তারিত\nচলতি বছরের ডিসেম্বরের মধ্যে দেশে চতুর্থ প্রজন্মের মোবাইল সেবা ফোর জি চালু করা হবে বলেবিস্তারিত\nসময় থেমে নেই। তার সঙ্গে পাল্লা দিয়ে চলছে বিজ্ঞান-প্রযুক্তিও। একটা সময়ে যে ইন্টারনেটের কথা মানুষবিস্তারিত\nসামাজিক যোগাযোগের জনপ্রিয় মাধ্যম ফেসবুক অ্যাকাউন্ট। সামাজিক যোগাযোগের এই মাধ্যমটির জনপ্রিয়তা দিন দিন বেড়েই চলছে।বিস্তারিত\nগ্রহাণু বলয় নিয়ে চমকপ্রদ তথ্য\nগ্রহাণু বলয় সৌরজগতের এমন একটি অংশ যাকে সৌরজগতের সারকমসটেলার চাকতি বলেও আখ্যা দেওয়া হয়। সারকমসটেলারবিস্তারিত\nএবার কথা ফিরিয়ে নিতে পারবেন, হোয়াটসঅ্যাপ আনছে নতুন এক ফিচার\nকবে আসবে? ‘ডিলিট ফর এভরিওয়ান’ হোয়াটসঅ্যাপের নতুন ফিচার নিয়ে জল্পনা চলছিল অনেকদিন ধরেই। এবার সত্যিইবিস্তারিত\nগ্রাহকদের জন্য দারুণ এক চমক নিয়ে এসেছে ইউটিউব\nশেষকৃত্য পরিচালনায় রোবট!\nরোহিঙ্গা নির্যাতন : মিয়ানমারের রাষ্ট্রপতির ওয়েবসাইটে আক্রমণ\nগুগলে সবচেয়ে বেশি খোঁজা হয়েছে যে ১০টি প্রশ্নের উত্তর!\nযে কারণে জাকারবার্গ ও তার স্ত্রীকে ফেসবুকে ব্লক করা যায় না!\nবাংলাদেশের বন্যার্তদের পাশে ফেসবুক\nফেইসবুক ম্যাসেঞ্জারে যে ম্যাসেজে ক্লিক নয়\nঅনলাইনে সহজে ফাইল কনর্ভাট করবেন যেভাবে


Russia Ukraine War: ইউক্রেনে কানাডার ভয়ঙ্করতম স্নাইপার, কতটা খতরনাক ওয়ালি? - Bangabhumi Live\nRussia Ukraine War: ইউক্রেনে কানাডার ভয়ঙ্করতম স্নাইপার, কতটা খতরনাক ওয়ালি?\nHome বিদেশ-বিভূঁই Russia Ukraine War: ইউক্রেনে কানাডার ভয়ঙ্করতম স্নাইপার, কতটা খতরনাক ওয়ালি?\nMarch 12, 2022March 16, 2022By Tiyahsa Gupta\nবঙ্গভূমি লাইভ ডেস্ক: রাশিয়া-ইউক্রেন যুদ্ধের (Russia Ukraine war) উত্তেজনা গোটা বিশ্বে ছড়িয়ে পড়েছে। বিশ্বের বহু দেশ প্রত্যক্ষ বা পরোক্ষ ভাবে এই যুদ্ধের সঙ্গে জড়িয়ে পড়েছে। সূত্রের খবর, ইতিমধ্যে উইক্রেনে পৌঁছে গিয়েছে কানাডায় ভয়ঙ্করতম স্নাইপার (sniper) । ‘ওয়ালি’ নামে যে বেশি পরিচিত।\nকানাডার Royal 22e Regiment-এর প্রাক্তন সদস্য ‘ওয়ালি’। এর আগে ২০১৫-তে আইএসের সঙ্গে লড়াই করতেও ইরাকে গিয়েছিলেন তিনি। ২০০৯ এবং ২০১১-তে কানাডিয়ান আর্মড ফোর্সের সঙ্গে আফগানিস্তানে লড়াই করেছেন তিনি। কানাডিয়ান আর্মড ফোর্সের সঙ্গে স্নাইপার হিসেবে আরও একাধিক অপারেশনে যোগ দিয়েছেন।\nএবার ফের একবার ঘর ছেড়েছেন ‘ওয়ালি’। স্ত্রী-সন্তানকে রেখে ইউক্রেনে (Ukraine) গিয়েছেন তিনি। ইউক্রেনীয় সেনার (ukranian force) পাশে দাঁড়িয়ে স্বেচ্ছাসেবক হিসেবে রুশ সেনার বিরুদ্ধে লড়তে গিয়েছেন তিনি।\nতিনি জানিয়েছেন, ওখানকার সাধারণ মানুষ রাশিয়া নয়, ইউরোপের সঙ্গে থাকতে চান। সেজন্য তাঁদের মেরে ফেলা হচ্ছে। বিস্ফোরণে ঘর-বাড়ি উড়িয়ে দেওয়া হচ্ছে। তাই এই লড়াইয়ে স্বেচ্ছাসেবক হিসেবে ইউক্রেনীয়দের পাশে রয়েছি। ‘ওয়ালি’কে স্বাগত জানিয়েছেন ইউক্রেনীয়রাও।\nরাশিয়া ইউক্রেন যুদ্ধে (Russia Ukraine War) বিধ্বস্ত ইউক্রেনে গিয়েও ‘ওয়ালি’র মনে একটা কষ্ট রয়ে গিয়েছে। একমাত্র ছেলের প্রথম জন্মদিনে তাঁর পাশে না থাকার দুঃখ। তবে ইউক্রেনের ধ্বংস স্তূপ চোখের সামনে ভেসে উঠলেই সমস্ত দুঃখ ভুলে যান ‘ওয়ালি’। তখন সেখানকার মানুষের চোখের জন মোছানোই তাঁর একমাত্র লক্ষ্য হয়ে ওঠে। ‘ওয়ালি’ জানিয়েছেন, তাঁর সঙ্গে আরও তিন কানাডিয়ান প্রাক্তন সেনাও ইউক্রেনে এসেছেন।\nওয়ালি নামের প্রশিক্ষিত এই ঘাতক এর আগে আইএসের বিরুদ্ধে যুদ্ধ করতে ২০১৫ সালে ইরাকে গিয়েছিলেন। যুদ্ধ করেছেন সিরিয়া ও আফগানিস্তানে। এখন তিনি রাশিয়া ইউক্রেন যুদ্ধক্ষেত্রে (Russia Ukraine war)।\nকানাডার আরও তিন সাবেক সেনার সঙ্গে সম্প্রতি তিনি ইউক্রেন সীমান্তে পাড়ি জমান। তবে স্ত্রী ও সন্তানকে কানাডায় রেখে এসেছেন। ২০০৯ থেকে ২০১১ সালের মধ্যে তাকে দুইবার আফগানিস্তানে মোতায়েন করা হয়েছিল। কানাডার সশস্ত্র বাহিনীর স্নাইপার হিসেবে কাজ করেছেন তিনি।\nসাড়ে তিন কিলোমিটার দূর থেকে গুলি করে তিনি মানুষ হত্যা করতে পারেন। এর আগে যেসব বিদেশি স্বেচ্ছায় ইউক্রেনের হয়ে লড়াই করতে চান, তাদের স্বাগত জানানোর কথা ঘোষণা করেছেন দেশটির প্রেসিডেন্ট ভলোদিমির জেলেনস্কি।\nতিনি বলেন, রাশিয়ার দখলদারিত্বের বিরুদ্ধে লড়াই করতে চাওয়া সব বিদেশিকে আমরা স্বাগত জানাচ্ছি। তাঁদের নাগরিকত্ব দেওয়ারও প্রস্তাব দেওয়া হয়েছে।\nওয়ালি বলেন, আমি কেবল তাঁদের সহায়তা করতে চেয়েছি। কারণ এখানে লোকজনের ওপর বোমা নিক্ষেপ করা হচ্ছে। তাঁরা রাশিয়ান না হয়ে ইউরোপীয় হতে চাওয়ার দায়ে তাঁদের ওপর যুদ্ধ চাপিয়ে দেওয়া হয়েছে।\nইউক্রেনে তাঁকে সবাই উষ্ণভাবেই স্বাগত জানিয়েছেন। রয়েল কানাডিয়ান ২২তম রেজিমেন্টের এই স্নাইপার বলেন, তাঁরা আমাকে পেয়ে খুবই খুশি। তাৎক্ষণিকভাবে তাঁরা আমার বন্ধু হয়ে গেছেন।\n৪০ বছর বয়সী ওয়ালি বর্তমানে বেসামরিক কম্পিউটার প্রোগ্রামার হিসেবে কাজ করছেন। তিনি বলেন, যুদ্ধে যোগ দেওয়ার সিদ্ধান্ত অনেক কঠিন। ইউক্রেনে চলে আসায় সন্তানের প্রথম জন্মদিন তিনি উদযাপন করতে পারছেন না।\nওয়ালি আরও জানান, সপ্তাহখানেক আগে আমি ছিলাম একজন প্রোগ্রামিংকর্মী। কিন্তু এখন ট্যাংকবিধ্বংসী ক্ষেপণাস্ত্র হাতে নিয়েছি মানুষ হত্যা করতে। এটিই বর্তমানের বাস্তবতা।\nঅনিচ্ছাকৃত হলেও তাঁর স্ত্রী তাঁকে ইউক্রেন যাওয়ার অনুমোদন দিয়েছেন। তিনি বলেন, তাঁকে যেতে না দেওয়া হলে তিনি ভেঙে পড়বেন। দুনিয়াটা তাঁর কাছে তখন জেলখানার মতো মনে হবে।\nএক ব্রিটিশ সংবাদমাধ্যমের এক প্রতিবেদনে বলা হয়, সাধারণত ‘ওয়ালি’ নামে পরিচিত এই প্রশিক্ষিত স্নাইপার (sniper) ২০১৫ সালে নিজে থেকেই আইএস’র বিরুদ্ধে লড়াই করতে ইরাক গিয়েছিলেন।\nএরপর তিনি সিরিয়ায় কুর্দিদের সঙ্গে আইএস’র বিরুদ্ধে লড়াই করেছেন। এর আগে ৪০ বছর বয়সী এই স্নাইপার কানাডার সশস্ত্র বাহিনীর হয়ে ২০০৯ ও ২০১১ সালে আফগানিস্তানে গিয়েছিলেন।\nওয়ালি প্রায় সাড়ে ৩ কিলোমিটার দূরে থাকা মানুষকে হত্যা করে বিশ্বের অন্যতম ‘ভয়ঙ্কর’ স্নাইপার হয়ে ওঠেছেন। রাশিয়া ইউক্রেন যুদ্ধে (Russia Ukraine war) তিনি কী নজির তৈরি করেন তা দেখার।\nপ্রতিবেদনে আরও বলা হয়, গত শনিবার ইউক্রেনের প্রেসিডেন্ট ভলোদিমির জেলেনস্কি ‘রুশ সেনাদের বিরুদ্ধে লড়াই ও আন্তর্জাতিক নিরাপত্তা রক্ষায়’ ইচ্ছুক বিদেশিদের তার দেশে আমন্ত্রণ জানালে ওয়ালি তাতে সাড়া দেন।\nফ্রেঞ্চ-কানাডিয়ান সংবাদমাধ্যমে ওয়ালি বলেন, ‘তিনি আমাকে বলেছেন তাদের স্নাইপার প্রয়োজন। কোথাও আগুন লাগলে দমকল বাহিনীর সদস্যরা যেমন ছুটে যান, আমিও তেমনি ছুটেছি।’\nনাম প্রকাশ না করার শর্তে তাঁর স্ত্রী গণমাধ্যমকে বলেছেন, ‘আমি যদি তাঁকে না যেতে দিই তাহলে তিনি অনেক কষ্ট পাবেন। মনে হবে তাঁকে যেন জেলে পুরে রেখেছি।’\nকানাডার সংবাদমাধ্যমকে ওয়ালি জানান, তার সঙ্গে কানাডার আরও ৩ সেনা আছেন। তারা এক সঙ্গে পোল্যান্ড হয়ে ইউক্রেনে প্রবেশ করেছেন। তিনি বলেন, আমরা এক সঙ্গে আছি, ভাবতে ভালো লাগছে।\nPrevious Postলন্ডন (London) বিজয়! বিলেতে মেট্রো স্টেশনের নাম বাংলায়Next PostRussia Ukraine War: ইউক্রেনের মেলিটোপোলের মেয়র অপহৃত, গর্জে উঠলেন জেলেনস্কি


গুলিবিদ্ধ বন্য হাতিটি সবার ভালোবাসায় আবার বনে ফিরে যাবে | সিএইচটি টুডে\nআজঃ-5April 2020, সময়ঃ- 1:40 pm\nগুলিবিদ্ধ বন্য হাতিটি সবার ভালোবাসায় আবার বনে ফিরে যাবে\nOctober 31, 2014 । রাঙামাটি, বিশেষ প্রতিবেদন, শিরোনাম | ০ মন্তব্য\nসিএইচটি টুডে ডট কম, রাঙামাটি। রাঙামাটির কাপ্তাই উপজেলায় সম্প্রতি দুবৃর্ত্তদের গুলিতে আহত হাতিটির চিকিৎসা করছে বনবিভাগ ও চট্টগ্রাম ভেটেনারী বিশ্ববিদ্যালয় কলেজের বিশেষজ্ঞ চিকিৎসক দল। দীর্ঘ ১২ দিনেও হাতিটি খাবার গ্রহন না করায় উদ্বিগ্ন বনবিভাগ ও চিকিৎসকরা। তবে তাকে বাচিয়ে রাখতে উচ্চ ক্ষমতা সম্পন্ন আ্যন্টি বায়েটিক ও স্যালাইন দেয়া হচ্ছে। চিকিৎসক ও বনবিভাগের আশা খুব দ্রুত বন্য হাতিটি সুস্থ্য হয়ে আবার বনে ফিরে যাবে।\nগত ২২ অক্টোবর কাপ্তাই হ্রদ থেকে উদ্ধার হাতিটিকে গুলি করার বিষয়টি নিশ্চিত করেছেন হাতির রক্ষণাবেক্ষনের দায়িত্বে থাকা ডাক্তারসহ বনবিভাগের কর্মকর্তারা। তারা বলেছেন, প্রথমে হাতিটির শরীরের বিভিন্ন অংশে জখমের চিহ্ন সনাক্ত করা গেলে ও হাতিটি যে গুলিবিদ্ধ হয়েছে তা প্রথমে কেউ বুঝতে পারেননি। হাতিটিকে ৪টি গুলি করা হলেও ২টি গুলি শরীরে লেগেছে। আহত হাতিটির প্রাথমিক চিকিৎসা শেষে কিছুটা উন্নতি হলে হাতির ঘাঁড় ও মাথায় গুলির চিহ্নটি দেখতে পান চিকিৎসকরা। বর্তমানে গুলিবিদ্ধ হাতিটির কাপ্তাই হ্রদের শুকনাছড়ি বিটে চিকিৎসা চলছে।\nইতিমধ্যে হাতির চিকিৎসার জন্য চট্টগ্রাম ভেটেনারী বিশ্ব-বিদ্যালয়ের সহযোগী অধ্যাপক (মেডিসিন ও সার্জারী বিভাগ) ড.ভজন চন্দ্র দাসকে আহবায়ক এবং পার্বত্য চট্টগ্রাম দক্ষিন বনবিভাগের বিভাগীয় কর্মকর্তা মোঃ সামশুল আজমকে সদস্য সচিব করে ৫ সদস্য বিশিষ্ট একটি মেডিকেল টিম গঠন করা হয়েছে। মেডিকেল টিমের অন্যান্য সদস্যরা হলেন, প্রাণী সম্পদ বিভাগ ও কৃত্রিম প্রজনন কেন্দ্রের সহকারী পরিচালক ডা. ফরহাদ হোসাইন, চট্টগ্রাম ভেটেনারী বিশ্ব-বিদ্যালয়ের মেডিসিন ও সার্জারী বিভাগের সহযোগী অধ্যাপক ড. বিবেক চন্দ্র সূত্রধর ও বঙ্গবন্ধু শেখ মুজিব সাফারী পার্ক ভেটেনারী সার্জন ডা. মোস্তাফিজুর রহমান।\nরাইংখিয়ং মুখ বনবিভাগ শুল্ক ও পরীক্ষন ষ্টেশন ও কর্ণফুলী রেঞ্জ কর্মকর্তার অতিরিক্ত দায়িত্বে থাকা ফরেষ্ট রেঞ্জার মোঃ শরীফুল আলম জানান, ২২ অক্টোবর তারিখ খুব খারাপ অবস্থায় হাতিটিকে কাপ্তাই লেক থেকে উদ্ধার করা হয়। তখন হাতিটি প্রায় অজ্ঞান অবস্থায়ই ছিল। বনবিভাগের অক্লান্ত পরিশ্রমে এবং চিকিৎসাসেবার কারনে বর্তমানে আগের তুলনায় হাতিটির অবস্থার অনেকটা উন্নতির দিকে। তবে হাতি যদি খাবার না খায় তাহলে সমস্যা দেখা দিতে পারে। বর্তমানে হাতিটির খাওয়া বন্ধ থাকার কারনে দৈনিক তাকে ১২-১৫টি স্যালাইন দেয়া হচ্ছে।\nহাতির রক্ষণাবেক্ষণের দায়িত্বে থাকা মাহুত বাবুল জানান, হাতিটি উদ্ধারের পর থেকে খাওয়া দাওয়া অনেকটাই বন্ধ রেখেছে । তিনি বলেন, শরীরে গুলি থাকাতে হাতিটি দিন দিন দূর্বল হয়ে পড়ছে।\nহাতির চিকিৎসাসহ বিভিন্ন বিষয়ে জানতে চাওয়া হলে পার্বত্য চট্টগ্রাম দক্ষিন বনবিভাগের বিভাগীয় কর্মকর্তা ও মেডিকেল টিমের সদস্য সচিব মোঃ সামশুল আজম জানান, আগের তুলনায় হাতি এখন অনেকটা ভালো। তিনি বলেন, হাতি গুলিবিদ্ধ হওয়ার বিষয়টি বনবিভাগ ও চিকিৎসকরা পরে বুঝতে পারে। হাতির মাথায় ও ঘাঁড়ে গুলি লেগে তা অনেকটা শরীরের ভেতরে প্রবেশ করাতে গুলিগুলো বের করা একটু কঠিন বিষয় হয়ে দাড়িয়েছে। তবে গুলি যাতে বের হয়ে যায় সেজন্য মেডিকেল টিম উচ্চ ক্ষমতাসম্পন্ন এন্টিবায়োটিক দেয়া হচ্ছে। খুব শীঘ্রই হাতিটি সুস্থ হয়ে উঠবে বলে ও তিনি আশাবাদ ব্যক্ত করেন।\nহাতিটির গুলিবিদ্ধ হওয়ার বিষয়ে তিনি জানান, গুলি কারা করেছে কেন করেছে আমরা তা বের করার চেষ্টা করছি। দোষীদের বের করতে পারলে তাদের বন আইনে বিচারের আওতায় নিয়ে আসা হবে।\nতিনি আরো বলেন, বন্যপ্রাণী সংরক্ষণ করাসহ তাদের রক্ষার্থে কাপ্তাই ন্যাশনাল পার্কে জগন্নাথ বিশ্ববিদ্যালয়ের একটি টিম কাজ করছে।\nবর্তমানে হাতিটির চিকিৎসা সেবা দিতে খুলনা থেকে আসা ভেটেনারী সার্জন ডা. সাঈদ হোসেন জানান, গুলিবিদ্ধ হওয়াতে শরীরের ব্যাথায় হাতির নড়াচড়া করতে কষ্ট পাচ্ছে। তাই খাওয়ার খাচ্ছে না। আমরা চেষ্টা করছি উচ্চ ক্ষমতা সম্পন্ন এ্যান্টিবায়েটিক এবং ঔষুধ দিয়ে হাতিটিকে তার আবাস স্থলে ফিরিয়ে দিতে।\nতিনি আরো জানান, গুলি বের করার মত উচ্চ ক্ষমতা সম্পন্ন কোন সার্জারি এখনো বাংলাদেশে নেই। শরীরে গুলি থাকায় তা যেন হাতিটিকে আর দুর্বল করতে না পারে সেজন্য গঠিত মেডিকেল টিমের সাথে আলোচনা করে সকলের সিদ্ধান্তের প্রেক্ষিতে হাতির চিকিৎসা সেবা দেওয়ার পরিকল্পনা করছি।\nউল্লেখ্য, রাঙামাটির কাপ্তাই হ্রদের কলমিছড়া বিট এলাকা থেকে বন বিভাগ কাপ্তাই হ্রদ থেকে পানিতে ভাসমান অবস্থায় অসুস্থ বন্যহাতি উদ্ধার করে। গত ২২ অক্টোবর বুধবার রাতে উদ্ধার করা অসুস্থ হাতিটির বর্তমানে কাপ্তাই হ্রদের শুকনাছড়ি বিট এলাকায় চিকিৎসা চলছে।\nপরিবেশবাদী ও সাধারন মানুষদের আশা আহত হাতিটি দ্রুত সুস্থ্য হয়ে উঠবে এবং ফিরে যাবে তার আবাস স্থলে। যারা বন দুস্য বা শিকারী তাদের আইনের আওতায় এনে বিচার করতে হবে যাতে ভবিষ্যৎ এ ধরনের ঘটনার পুনরাবৃত্তি না ঘটায়।\nখবরটি 491 বার পঠিত হয়েছে


দেশের মোট জনসংখ্যার চেয়েও ১ কোটি বেশি জন্ম নিবন্ধন! | সবুজ বাংলাদেশ24\nনিউজ ডেস্কঃ বাংলাদেশের প্রকৃত জনসংখ্যার চেয়ে জন্ম নিবন্ধনের সংখ্যা ৯৯ লাখ ছয় হাজার বেশি! কমপক্ষে ১৬টি অত্যাবশ্যক পরিসেবা পেতে জন্ম নিবন্ধন সর্বপ্রথম প্রয়োজন। অথচ হিসাব ঠিক নেই।\nজন্ম নিবন্ধন রেজিস্ট্রার জেনারেল কার্যালয়ের তথ্য অনুযায়ী, বাংলাদেশের নাগরিক হিসেবে এখন পর্যন্ত ১৮ কোটি ২০ লাখের বেশি মানুষের জন্ম নিবন্ধন করা হয়েছে। অথচ আদমশুমারির চলতি বছরের হালনাগাদ তথ্য অনুযায়ী বাংলাদেশ পরিসংখ্যান ব্যুরোর (বিবিএস) সর্বশেষ তথ্য বলছে, দেশের জনসংখ্যা ১৭ কোটি ২০ লাখ ৯৪ হাজার।\nনিবন্ধনে ভুল হলে তা সংশোধনে এবং নতুন করে নিবন্ধন করতে ভোগান্তি পোহাতে হয়। দেখা যায়, রেজিস্ট্রার জেনারেল কার্যালয়ের অনলাইনে কাজ করার জন্য অফিশিয়াল ওয়েবসাইটের কাজ শেষ হয়নি। নিবন্ধনের আবেদন, মৃত্যু নিবন্ধনের আবেদন করতে গেলে সহজে করা যাচ্ছে না।\nফেসবুক পেজটিরও গত বছর ৭ অক্টোবরের পর কোনো আপডেট নেই। আইন অনুযায়ী শিশুর জন্মের ৪৫ দিনের মধ্যে জন্ম নিবন্ধন বাধ্যতামূলক হলেও বাস্তব চিত্র ভিন্ন। মোট জন্ম নিবন্ধনের তুলনায় জন্মের ৪৫ দিনের মধ্যে নিবন্ধনের হার খুবই কম।\nজন্ম নিবন্ধনের বিষয়টি সহজ বলা হলেও বাস্তবে কিছুটা জটিল বলে উল্লেখ করেছেন দক্ষিণ সিটি করপোরেশনের জোন ৯-এর আঞ্চলিক নির্বাহী কর্মকর্তা (উপসচিব) মো. খায়রুল হাসান।\nতিনি বাড়তি নিবন্ধন হওয়ার বিষয়ে বলেন, ‘জটিলতা তো কিছু আছে। কিছু বিষয়ের কারণে আদমশুমারির সঙ্গে জন্ম নিবন্ধন সমান হওয়ার কথা নয়। দেখা গেল, একজনের গ্রামের বাড়ি এক জায়গায়, কিন্তু তিনি থাকেন অন্য জায়গায়। এখন তাঁর সন্তানের জন্ম নিবন্ধন সনদ দিতে গেলে সমস্যা হয়। তিনি ঢাকায় থাকেন, কিন্তু তাঁর ভোটার আইডিতে বর্তমান ঠিকানা থাকার কারণে গ্রামের বাড়ির ঠিকানার জন্য তাঁকে জন্ম নিবন্ধন করতে হয়। জন্ম নিবন্ধন একদিকে যেমন জরুরি অন্যদিকে আবার জটিলও। চেষ্টা করা হচ্ছে যাতে মানুষের ভোগান্তি না হয়।’\nTags: জন্ম নিবন্ধন


প্রকাশিত: ২৪ আগস্ট, ২০১৯ ১:১৩ অপরাহ্ণ\nগণমাধ্যমের অনুসন্ধানে জানা গেছে, কারা ক্যানটিনে বন্দীরা একটি পেঁয়াজ ২০ টাকা, সিগারেট ৬০ টাকায় কেনেন। ছয় গুণ বাড়তি দাম হওয়ায় ক্যানটিন থেকে ‘আয়’৭ লাখ টাকা। ‘সাক্ষাৎ বাণিজ্য’ থেকে আসে সাড়ে ২২ লাখ টাকা। একজন বন্দীর স্বজনকে ‘অফিস সাক্ষাতের’ জন্য দিতে হয় দেড় হাজার টাকা। এ রকম সাক্ষাৎ দৈনিক অর্ধশতের বেশি। কারা হাসপাতালে নিচে ঘুমালে ৬ হাজার, ওপরে ঘুমালে ১২ হাজার টাকা করে দিতে হয়। ‘বিশেষ’ ওয়ার্ডে থাকতে মাসে একজনের লাগে ১০ থেকে ১২ হাজার টাকা। বন্দীর কাছ থেকে এসব খাতে মাসে আসে ২০ লাখ। তিনটি খাতে মাসে কারা কর্মকর্তা–কর্মচারীদের ‘আয়’ ৪৯ লাখ টাকা। তবে এটি বাড়ে–কমে।\nনগরের কুলগাঁও থেকে সালাউদ্দিন নামের এক ব্যক্তি ভাইয়ের জামিনের বিষয়ে দেখা করতে যান। কিন্তু অফিস কক্ষে সাক্ষাতের জন্য দেড় হাজার টাকা দিতে না পারায় ভাইয়ের সঙ্গে দেখা হয়নি। হতাশা প্রকাশ করে তিনি গণমাধ্যমকে বলেন, ‘কারাগারের দেয়ালও টেআ খায়।’\nমো. আসলাম নামের এক ব্যক্তিকে ১০ জুন দুপুরে কারাগারের মূল ফটকের সামনে বসে থাকতে দেখা যায়। তাঁর সঙ্গে কথা বলছিলেন এক বন্দীর কয়েক স্বজন। এরই মধ্যে এক নারী কারাগারের অফিস কক্ষ থেকে বেরিয়ে আসেন। এরপর দুই হাজার টাকা গুঁজে দেন আসলামের হাতে। একপর্যায়ে এই প্রতিবেদক অফিস কক্ষে এক বন্দীর সঙ্গে সাক্ষাতের কথা বললে আসলাম তিন হাজার টাকা দাবি করেন। কার মাধ্যমে সাক্ষাৎ করা হবে জানতে চাইলে আসলাম বলেন, ভেতরে এক অফিসার আছেন। বলে দিলে হবে। ১৯ জুন দুপুরেও আসলামকে সাক্ষাৎ কক্ষের সামনে টাকা নিতে দেখা যায়। অফিস কক্ষে সাক্ষাতের ব্যবস্থা একসময় থাকলেও এখন পুরোপুরি বন্ধ বলে দাবি করেছেন চট্টগ্রাম কেন্দ্রীয় কারাগারের জ্যেষ্ঠ তত্ত্বাবধায়ক মো. কামাল হোসেন।\nনতুন কোনো আসামি কারাগারে যাওয়ার পর প্রথমে ‘আমদানি ওয়ার্ডে’ রাখা হয়। পরদিন সকালে ওয়ার্ডে স্থানান্তর করা হয় বন্দীদের। সেখানে চলে টাকার খেলা। আমদানি ওয়ার্ড নিয়ন্ত্রণ করেন কয়েদি মো. পারভেজ, মো. নজরুল, মো. ইউনুস, মো. মতিন, মো. শহিদ, মো. জহির ও দেলোয়ার। এদের পাঁচ শ থেকে তিন হাজার টাকা দিলেই বন্দীরা ওয়ার্ডে শোবার জায়গা পান। ইয়াবা মামলায় গ্রেপ্তার হয়ে এক রিকশাচালক কারাগারে আছেন। হাজিরা দিতে এসে চট্টগ্রাম আদালতের হাজতখানায় পুলিশের উপস্থিতিতে তিনি গণমাধ্যমকে বলেন, টাকা দিতে না পারায় কর্ণফুলী ওয়ার্ডে শৌচাগারের পাশে ছিলেন। তাঁর মতো গরিব বন্দীদের একই অবস্থা।\nজানতে চাইলে কারা অধিদপ্তরের সাবেক উপমহাপরিদর্শক (ডিআইজি) শামসুল হায়দার সিদ্দিকী গণমাধ্যমকে বলেন, সৎ, যোগ্য ও দায়িত্বপরায়ণ কর্মকর্তাদের নিয়োগে প্রাধান্য না দিলে কারাগারে টাকার খেলা বন্ধ হবে না। সূত্র- প্রথম আলো\nবিষয়:কারাগার, দুর্নীতি, ফিচার


একটি ফল ভর্তি ঝুড়ি ও একটি ফলদ বৃক্ষ (প্রসঙ্গ: উত্তম প্রস্তুতিতে পড়ালেখার পদ্ধতি) - Chapai News\nমো: রুহুল আমিন শরিফ\nপ্রবাদে আছে উপদেশের চেয়ে উদাহরণ ভাল। বাস্তব ও জীবন ঘেঁষা বলেই প্রবাদ বাক্য শত সহস্র বছর ধরে টিকে আছে। তাই উদাহরণ দিয়েই আলোচনা শুরু করা যাক।\nধরুন আপনার কোন সুহৃদ কেউ আপনার জন্য এক ঝুড়ি ফল নিয়ে এলো। আপনি সেই ফল খেয়ে সাথে সাথেই তৃপ্ত হতে পারেন। কিন্তু যদি ফল হয় অপরিপক্ব অথবা পঁচা তখন স্বাদ আস্বাদন করতে গিয়ে বিষাদগ্রস্ত হবেন সন্দেহ নেই। না হয় ফলগুলো দোষী না হয়ে ভালোই হলো, তবু ফুরিয়ে গেলে পরবর্তী ঝুড়ি আসার অনিশ্চিত অপেক্ষায় আপনাকে থাকতে হবে।\nএবার ধরা যাক সেই ব্যক্তি আপনাকে একটি ফলদ বৃক্ষের চারা উপহার দিলেন এবং আপনি তা রোপণ করলেন। বাস্তবিক কারণেই আপনি সাথে সাথে ফল পাওয়ার আশা করতে পারেন না। ফল পেতে হলে আপনাকে গাছটির নিয়মিত শ্রমসাধ্য পরিচর্যা করতে হবে এবং নির্দিষ্ট সময় পর্যন্ত অপেক্ষা করতে হবে। এর মাঝে আপনি গাছটির বৃদ্ধি নিয়ন্ত্রণ করে এটাকে মাঝারি আকারে রাখতে পারেন অথবা মহিরূহে পরিণত হতে দিতে পারেন। গাছটি যখন ফলবান হবে আপনি ইচ্ছেমত ফল আহরণ করতে পারেন, অপরিপক্ব বা নষ্ট ফলকে বেছে ফেলে দিতে পারেন এবং নিজে ভোগ করার পাশাপাশি কিছু অংশ আত্মীয়কে উপঢৌকন হিসেবে পাঠাতে পারেন বা বাজারে বিক্রি করতে পারেন। স্বল্প মেয়াদে এক ঝুড়ি ফলের ভোগ মূল্য বেশি হলেও দীর্ঘমেয়াদে ফলদ বৃক্ষটি অধিক মূল্যবান ও বহুমাত্রিকভাবে উদ্দেশ্য সাধনে কার্যকর তা প্রমাণিত।\nবাজারে প্রচলিত নমুনা প্রশ্নের সম্ভারে ভরপুর বাণিজ্যিক বইগুলো ফলের ঝুড়ির মত। সহজেই অধ্যয়ন করা যায়। অনেক সময় তাৎক্ষণিক সুফলের উপলক্ষ্য হয়ে উঠে এগুলো। কিন্তু একটু এদিক সেদিন হলেই এগুলোর পেছনে দেয়া শ্রম হয়ে যায় পণ্ডশ্রম। গভীরভাবে জানার অভাবে শেখা প্রশ্নোত্তরের অনুরূপ অন্য একটি প্রশ্নের উত্তর দেয়া কঠিন বা অসম্ভব হয়ে উঠে। এমন প্রস্তুতির ব্যাপারে সোজা কথায় বলা যায়: হুবহু কমন পড়লে বাজিমাত, ঘুরিয়ে প্রশ্ন করলে কুপোকাত।\nপক্ষান্তরে ব্যাখ্যা বিশ্লেষণসহ মৌলিক কোন বই থেকে কোন টপিক শেখা সময় সাপেক্ষ, অধিক শ্রমসাধ্য এবং ক্ষেত্রবিশেষে ক্লান্তিকর। কিন্তু এভাবে দক্ষতা উন্নয়নের তিক্তরস পান করে যদি জ্ঞানার্জন করা যায় তবে না বুঝে বা কিঞ্চিত বুঝে গলাধঃকরণ ও উদগীরণ করার ভরসায় থাকতে হবে না। সেই জ্ঞান নিজের কাজে লাগানো যাবে, সরাসরি চেষ্টায় আটকে গেলে তা বিশ্লেষণী উপায়ে কাজে লাগিয়ে সমাধান খোঁজা যাবে ও প্রয়োজনে অপরকেও সেই জ্ঞানের আলোয় আলোকিত করা যাবে।\nসন্ধি শিখতে গিয়ে শুভ+ইচ্ছা=শুভেচ্ছা, দিক+অন্ত=দিগন্ত এভাবে সরাসরি মুখস্থ না করে যথাক্রমে ১. অ+ই=এ(কার) এবং ২. বর্গীয় ১ম বর্ণ+স্বরবর্ণ=বর্গীয় তৃতীয় বর্ণ+স্বরের কার চিহ্ন; এই নিয়ম দুটি শিখার পর উপরের উদাহরণ দুটি চর্চা করলে পূৃর্বে মুখস্থ করা না থাকলেও পূর্ণেন্দু ও বাগীশ সহ অনুরূপ শব্দের সন্ধি কিভাবে হলো তার ব্যবচ্ছেদ করা যাবে।\nনির্ভরযোগ্য কোন ইলেকট্রনিক বা প্রিন্টিং মিডিয়া অথবা রেফারেন্স বই থেকে বাংলাদেশ ও আন্তর্জাতিক বিষয়াবলী যতটা বিশদ ও গ্রহণযোগ্যভাবে জানতে পারবেন গৎবাঁধা গাইড বই পড়ে তার সিকিটি শিখতে পাবরেন না।\nInformative একটি Adjective এবং Examination একটি Noun এভাবে Parts of Speech মুখস্থ না করে শব্দে Suffix, -tive থাকলে Adjective এবং -tion থাকলে Noun হয় জানলে Parts of Speech সনাক্ত করার দক্ষতা word পর্যায় থেকে words পর্যায়ে উন্নীত হবে।\nএতক্ষণ যা লিখলাম তা পড়ে মাথায় ঢুকতে পারে আবার মাথার উপর দিয়েও চলে যেতে পারে। তাই.......\nসারকথা: বাণিজ্যিক ও সিজনাল বই থেকে রেডিমেড স্টাডি মেটেরিয়াল্স মুখস্থ করা থেকে বিরত হোন। পড়ালেখাকে ভালোবাসুন। সিলেবাস ভিত্তিক টপিক ধরে ধরে বিশ্লেষণ ও সংশ্লেষণের মাধ্যমে পূর্ণাঙ্গ প্রস্তুতি নিন। পড়ুন টেক্সট বই ও বিভিন্ন রেফারেন্স বই।\nআলোচনা বোধগম্য হয়ে থাকলে আলহামদু লিল্লাহ বলুন। বুঝায় ঘাটতি থাকলে প্রথম থেকে আরেকবার পড়ুন। বুঝে যাবেন ইনশাহ আল্লাহ।\nলক্ষ্য অর্জনের পথে হতাশা, ক্লান্তি ও অজুহাত বাধা হতে চাইলে জপ করুন: প্রকৃত সফলতার সংক্ষিপ্ত কোন পথ নেই।\nআল্লাহ সবার মঙ্গল করুন।\nলেখক- সহকারী কমিশনার ও এক্সিকিউটিভ ম্যাজিস্ট্রট\n৩৮তম বিসিএস-এডমিন (১ম স্থান)\nClick the link of source to share: https://m.facebook.com/story.php?story_fbid=217224687075950&id=100063652596281&sfnsn=mo\n১৭ই ডিসেম্বর ২০২১ সন্ধ্যা ০৭:৫৯\n৪ঠা আগস্ট ২০২১ রাত ১০:৩৫\n১৭ই জুলাই ২০২১ রাত ১২:৩১\n১৪ই জুন ২০২১ সন্ধ্যা ০৬:১৬\n১৩ই মার্চ ২০২১ রাত ০২:০৩\n১৪ই ফেব্রুয়ারি ২০২১ সন্ধ্যা ০৬:৪০\n২৮.০৭°সেলসিয়াস, মাঝারি বৃষ্টি\n২১শে মে ২০২২ ভোর ০৪:৫৫\n৭ ঘন্টা ৫ মিনিট পূর্বে


পাসপোর্টটা এবার করেই ফেলুন, বাংলাদেশে এই প্রথম এত সহজে পাসপোর্ট! -\n5,577 Views Loading... হঠাৎ বন্ধুরা মিলে প্লান করলেন দেশের বাইরে ঘুরতে যাবেন। মুশকিল হল পাসপোর্টটাই নেই। ঝক্কি-ঝামেলার ভয়ে পাসপোর্ট অফিসেই হয়তো যেতে চান না। তবে এখন অনলাইনেই করে ফেলা যায় পাসপোর্টের ‘কর্ম’। তবে এজন্য আপনাকে বাইরেও যেতে হবে। প্রথমত টাকা জমা দিতে। অবশ্য চাইলে এটাও আপনি অনলাইনেই জমা দিতে পারেন। সম্প্রতি কয়েকটি নির্দিষ্ট ব্যাংকেও অনলাইনে পাসপোর্টে টাকা জমা দেয়ার ব্যবস্থা চালু করা হয়েছে। যা এ প্রক্রিয়াকে আরও একধাপ এগিয়ে নিয়ে গেছে। আসুন জেনে নেয়া যাক পাসপোর্ট করতে গেলে অনুসরণীয় কয়েকটি ধাপ-\nAbout admin Previous দুধ ও কলা একসাথে খেলে আপনার শরীরের কি উপকার করে জানেন? জানলে চমকে যাবেন!\nNext সকালে ঘুম থেকে উঠে কাচা ছোলা খাওয়ার উপকারিতা জেনে নিন?


হল বন্ধ রেখে ঢাবির স্থগিত পরীক্ষা ১৫ জুন শুরু - Bhorer Kagoj\nচার হাজার কোটি টাকার ইসলামি বন্ড সুকুকের নিলাম ৯ জুন\nপ্রচ্ছদ শিক্ষা শিক্ষাঙ্গন হল বন্ধ রেখে ঢাবির স্থগিত পরীক্ষা ১৫ জুন শুরু\nহল বন্ধ রেখে ঢাবির স্থগিত পরীক্ষা ১৫ জুন শুরু\nপ্রকাশিত: জুন ১, ২০২১ , ৮:১০ অপরাহ্ণ আপডেট: জুন ১, ২০২১ , ৮:১০ অপরাহ্ণ\nযথাযথ স্বাস্থ্যবিধি অনুসরণ করে ঢাকা বিশ্ববিদ্যালয়ের শিক্ষার্থীদের সেশনজট নিরসনে অনার্স ও মাস্টার্স পর্যায়ের স্থগিত সব পরীক্ষা আগামী ১৫ জুন থেকে সশরীরে নেওয়া হবে। নিজ নিজ শিক্ষার্থীদের সঙ্গে যোগাযোগ করে আবাসিক হল না খোলার শর্তে সংশ্লিষ্ট বিভাগ/ইনস্টিটিউট পরীক্ষাসমূহ গ্রহণ করবে।\nএদিকে, করোনা পরিস্থিতির অবনতি ঘটলে সশরীরে পরীক্ষা গ্রহণ সম্ভব না হলে হার্ডওয়্যার ও ওয়েটল্যাব ভিত্তিক ব্যবহারিক পরীক্ষা ব্যতিত সকল পরীক্ষা অনলাইনে নেওয়া হবে। সেমিস্টার ফাইনাল, বার্ষিক কোর্স ফাইনাল ও ব্যবহারিক পরীক্ষাসমূহ অগ্রাধিকার ভিত্তিতে আগামী ১ জুলাই থেকে অনুষ্ঠিত হবে।\nবিশ্ববিদ্যালয়ের উপাচার্য অধ্যাপক ড. মো. আখতারুজ্জামানের সভাপতিত্বে মঙ্গলবার (১ জুন) অধ্যাপক আব্দুল মতিন চৌধুরী ভার্চুয়াল ক্লাসরুমে অনুষ্ঠিত একাডেমিক কাউন্সিলের এক বিশেষ ভার্চুয়াল সভায় এসব সিদ্ধান্ত গৃহীত হয়।\nসভায় প্রো-ভাইস চ্যান্সেলর (প্রশাসন) অধ্যাপক ড. মুহাম্মদ সামাদ, প্রো-ভাইস চ্যান্সেলর (শিক্ষা) অধ্যাপক ড. এ এস এম মাকসুদ কামাল, কোষাধ্যক্ষ অধ্যাপক মমতাজ উদ্দিন আহমেদ, বিভিন্ন অনুষদের ডিন, বিভাগীয় চেয়ারম্যান, ইনস্টিটিউটের পরিচালক ও একাডেমিক কাউন্সিলের সদস্যগণ সংযুক্ত ছিলেন।\nএছাড়া, সভায় সেশনজট নিরসন এবং শিক্ষার্থীদের একাডেমিক ক্ষতি পুষিয়ে নেয়ার লক্ষ্যে লস রিকোভারি প্লান প্রণয়ন করা হয়েছে। এর আওতায় সেমিস্টার পদ্ধতির ক্ষেত্রে পরীক্ষাসহ সেমিস্টারকাল ৬ মাসের পরিবর্তে ৪ মাস এবং বার্ষিক কোর্স পদ্ধতির ক্ষেত্রে ১২ মাসের পরিবর্তে ৮ মাস করার সিদ্ধান্ত নেওয়া হয়। পরীক্ষার ফলাফল দ্রুততম সময়ের মধ্যে প্রকাশসহ পরীক্ষার শিফট সংখ্যা বৃদ্ধি করারও সিদ্ধান্ত নেওয়া হয়।\nজীবন ঝুঁকিতে লামায় কোয়ান্টামে আটকা ২৫০০ শিশুশিক্ষার্থী\nপদায়ন জটে পদোন্নতির বোঝা\nকুমিল্লা বিশ্ববিদ্যালয়ে সাংবাদিকতা নিয়ে কর্মশালা\nসাড়ে ৯ হাজার জবি শিক্ষার্থী পাচ্ছে করোনার টিকা


East Bengal will face Mohun Bagan today - Anandabazar\nEast Bengal will face Mohun Bagan today\n১৯ জানুয়ারি, ২০২০, ০৪:৫৮:৪১\nশেষ আপডেট: ১৯ জানুয়ারি, ২০২০, ০৫:১০:০১\nঅগ্নিপরীক্ষার মুখে আলেসান্দ্রো, আস্থা মোরিনহো-দর্শনে\nশিল্প বনাম শক্তির দ্বৈরথ!\nকিবু ভিকুনার মতো ইস্টবেঙ্গল কোচ আলেসান্দ্রো মেনেন্দেস গার্সিয়াও স্পেনীয়। কিন্তু রবিবাসরীয় ডার্বিতে তাঁর কাছে যেন সুন্দর ফুটবল উপহার দেওয়ার চেয়েও বেশি গুরুত্বপূর্ণ মোহনবাগানের জোসেবা বেইতিয়াদের গোল করতে না দেওয়া।\nগোকুলম এফসির বিরুদ্ধে আগের ম্যাচে ১-৩ বিপর্যয়ের পর থেকেই সমর্থকদের সঙ্গে আলেসান্দ্রোর রক্তচাপ বেড়ে গিয়েছে রক্ষণ নিয়ে উদ্বেগে। তবে হারের জন্য সমর্থকেরা স্ট্রাইকার মার্কোস খিমেনেস দে লা এসপারা মার্তিনকে কাঠগড়ায় তুললেও, লাল-হলুদ শিবিরের মতে ডিফেন্ডারদের ভুলেই ডুবেছে দল।\nরবিবারের লড়াই তো আরও কঠিন। বিপক্ষে দুরন্ত ছন্দে থাকা বেইতিয়ারা। স্পেনীয় তারকা এক দিকে যেমন গোল করছেন, তেমনই ফ্রান গঞ্জালেস, নংদম্বা নওরেমকে সঙ্গে নিয়ে আক্রমণের ঝড় তুলছেন। শুধু তা-ই নয়। মোহনবাগান এখন গোলের জন্য শুধু স্ট্রাইকারদের উপরেই নির্ভরশীল নয়। ডিফেন্ডার ড্যানিয়েল সাইরাস থেকে শুরু করে মিডফিল্ডার নওরেমও গোল করে ম্যাচ জেতাচ্ছেন। অথচ লাল-হলুদ রক্ষণের প্রধান ভরসা বোরখা গোমেস পেরেস নেই। আগের ম্যাচেই স্পষ্ট হয়ে গিয়েছে চার ডিফেন্ডার মার্তি ক্রেসপি, আশির আখতার, কমলপ্রীত সিংহ ও অভিষেক অম্বেকরের মধ্যে বোঝপড়ার অভাব। এই পরিস্থিতির মোকাবিলায় প্রাক্তন গুরু জোসে মোরিনহোর বিখ্যাত ‘পার্ক দ্য বাস’ (রক্ষণে ফুটবলারের সংখ্যা বাড়িয়ে বিপক্ষকে গোল করতে না দেওয়ার পরিকল্পনা) রণনীতিই\nডার্বিকে কেন্দ্র করে সবুজ-মেরুন সমর্থকদের মধ্যে যা উন্মাদনা, তার প্রায় কিছুই নেই ইস্টবেঙ্গল সমর্থকদের মধ্যে। শনিবার সকালে সল্টলেকের সাই ক্যাম্পাসের বাইরে খাইমে সান্তোস কোলাদো-দের দেখতে হাজির ছিলেন জনা পাঁচেক সমর্থক! কোচের অনুমতি না থাকায় তাঁরা অনুশীলন দেখতে পাননি। যদি দেখতেন, তা হলে অবাকই হতেন। অধিকাংশ সময় ডিফেন্ডারদেরই অনুশীলন করালেন স্পেনীয় কোচ।\nগোকুলমের ফুটবলারেরা নিজেদের মধ্যে বল দেওয়া-নেওয়া করে বিনা বাধায় দ্রুত পৌঁছে যাচ্ছিলেন ইস্টবেঙ্গলের পেনাল্টি বক্সের সামনে। স্পেনীয় কোচ তাই মিডফিল্ডার কাশিম আইদারা, লালরিনডিকা রালতেকে বাড়তি দায়িত্ব দিচ্ছেন ডার্বিতে মাঝমাঠেই মোহনবাগানের আক্রমণ থামিয়ে দেওয়ার। এ ছাড়া রক্ষণ মজবুত করতে প্রথম একাদশে আশির আখতারের জায়গায় ফেরাতে পারেন মেহতাব সিংহকে। সাংবাদিক বৈঠকে আলেসান্দ্রো বলেছেন, ‘‘রক্ষণের চেয়েও মোহনবাগানের আক্রমণভাগ অনেক বেশি শক্তিশালী। ওদের আটকাতে অনেক বেশি মনঃসংযোগ করতে হবে।’’\nপাপা বাবাকর জিয়োয়ারাদের আটকানোর পরিকল্পনা তো করলেন আলেসান্দ্রো। নিজের দলের ফুটবলারদের গোল করতে না পারার রোগ কী ভাবে সারাবেন তিনি? গত ১৪ ডিসেম্বর ট্রাউয়ের বিরুদ্ধে শেষ বার বিপক্ষের জালে বল জড়িয়েছিলেন এনরিকে এসকুয়েদার পরিবর্তে নেওয়া মার্কোস। তাঁকে সরানোর দাবিতে সরব লাল-হলুদ সমর্থকেরা। স্পেনীয় স্ট্রাইকার নিজেও প্রবল চাপে। বলছিলেন, ‘‘ডার্বিতে আমাকে গোল করতেই হবে।’’\nলাল-হলুদ শিবিরে সমস্যা শুধু মাঠের মধ্যে নয়, বাইরেও! বিনিয়োগকারী সংস্থার সঙ্গে ক্লাব কর্তাদের সম্পর্ক যে তলানিতে পৌঁছে গিয়েছে, আরও এক বার স্পষ্ট হয়ে গিয়েছে ডার্বির চব্বিশ ঘণ্টা আগে। শনিবার সকালে মাঠের বাইরে সংবাদমাধ্যমের সঙ্গে কথা বলছিলেন ক্লাবের অন্যতম শীর্ষ কর্তা। তাঁকে বিনিয়োগকারী সংস্থার এক আধিকারিক থামানোর চেষ্টা করায় উত্তপ্ত হয়ে


পাকিস্তানের একাধিক অ্যাপ বিজেপি নেতা কর্মীদের টার্গেটে রাখছে ,Pakistan based app started targeting BJP workers , claims leading indian newspaper report - Bengali Oneindia\n| Updated: Tue, Aug 11, 2020, 18:19 [IST]\nনিরাপত্তার কারণে চিনের একের পর এক অ্যাপ নিষিদ্ধ ঘোষণা করেছে ভারত। প্রথম দফায় ৫৯ , তার পর ধাপে ধাপে তাবড় চিনা অ্যাপকে দেশ থেকে বিতাড়িত করেছে বিজেপি সরকার। এবার সেই বিজেপিকে টার্গেটে রেখে পাকিস্তান থেকে বেশ কয়েকটি অ্যাপ ভারতে নিরাপত্তার দিক থেকে কাঁটা হয়ে উঠছে। এমনই খবর পরিবেশন করেছে দেশের প্রথম সারির সংবাদমাধ্যম ইন্ডিয়া টুডে গ্রুপ।\nইসালামাবাদে বসে বিজেপিকে টার্গেট?\nসংবাদমাধ্যমের রিপোর্ট বলছে, ভারতের সেনা ও বিজেপির অনুরাগীদের ধীরে ধীরে টার্গেট করছে পাকিস্তান। আর এই টার্গেটের ক্ষেত্রে তাদের প্রথম অস্ত্র অ্যাপ। দেখা যাচ্ছে গুগল প্লে স্টোরে এমন বেশ কয়েকটি অ্যাপ রয়েছে, যেগুলি আপাতভাবে অস্ট্রেলিয়া ও ইউকে থেকে পরিচালিত হলেও, তার মূলে রয়েছে পাকিস্তান।\nবিজেপি কর্মীদের কীভাবে টার্গেট করা হচ্ছে?\nরেড বেরি অ্যাপ ও ইউএব্রেভের মতো অ্যাপের হাত ধরে বিজেপি কর্মীদের টার্গেটে রাখ হচ্ছে। ইউএব্রেভ অ্যাপের দ্বারা বিজেপির পোস্টার নিজের মতো করে তৈরি করার লোভ দেখানো হচ্ছে। সঙ্গে রয়েছে মোদীকে ঘিরেও কিছু আকর্ষক অ্যাপ।\nপাকিস্তানি যোগ ধরা পড়া\nওই সংবাদপত্রের দাবি, তাদের অন্তর্তদন্তে দেখা গিয়েছে, যে ভিডিও ওই অ্যাপ নির্মাতারা ইউটিউবে এনেছেন তা ভুয়ো। এরপর এরসঙ্গে ভিপিএন ও ফেসবুক পেজ ধরে তদন্ত চালাতে গিয়ে দেখা গিয়েছে, বহু ফেসবুক পেজ যা এর সঙ্গে সংযুক্ত তা পাকিস্তানের। একটি ফোন নম্বরও উঠে এসেছে যা পাকিস্তানের।\nচুরি হতে পারে তথ্য\nবহু বিশেষজ্ঞের দাবি এইভাবে বহু তথ্য হাতিয়ে নিতে পারে হ্যাকাররা। একবার এই সমস্ত অ্যাপ মোবাইলে খুলে নিলেই মোবাইলে রাখা বহু ধরনের তথ্য নিমেষে চুরি হতে পারে।\npakistan india app bjp পাকিস্তান ভারত অ্যাপ সোশ্যাল মিডিয়া বিজেপি politics\nPakistan based app started targeting BJP workers , claims leading indian newspaper report


এমপি শাওনসহ ৬ জনের দেশত্যাগে আদালতের নিষেধাজ্ঞা - Eye News BD\nপ্রকাশ ২২/০৬/২০২১ ১১:১২এ এম\nক্যাসিনোসহ বিভিন্ন অবৈধ ব্যবসার মাধ্যমে সম্পদ অর্জনের অভিযোগ অনুসন্ধানের স্বার্থে তিন সাংসদ ৬ জনের দেশত্যাগে নিষেধাজ্ঞা দিয়েছেন আদালত। দুর্নীতি দমন কমিশনের আবেদনের প্রেক্ষিতে নিম্ন আদালত থেকে এ আদেশ দেওয়া হয়েছে। দুদক পরিচালক ও ক্যাসিনো সংক্রান্ত অনুসন্ধান টিমের প্রধান সৈয়দ ইকবাল হোসেন এ তথ্য নিশ্চিত করেছেন।\nযাদের বিরুদ্ধে নিষেধাজ্ঞা দেওয়া হয়েছে তারা হলেন- চট্টগ্রাম-১২ (পটিয়া) আসনের সংসদ সদস্য ও জাতীয় সংসদের হুইপ সামশুল হক চৌধুরী, সুনামগঞ্জ-১ আসনের সংসদ সদস্য মোয়াজ্জেম হোসেন রতন, ভোলা-৩ আসনের সংসদ সদস্য নুরুন্নবী চৌধুরী শাওন, গৃহায়ন ও গণপূর্ত মন্ত্রণালয়ের যুগ্ম প্রধান সাজ্জাদুল ইসলাম, সাবেক অতিরিক্ত প্রধান প্রকৌশলী মো. আব্দুল হাই এবং ঢাকা ওয়ান্ডারার্স ক্লাবের কর্মচারী আবুল কালাম আজাদ।\nএর আগে ২০১৯ সালের ২৩ অক্টোবর পুলিশের বিশেষ শাখার (এসবি) ইমিগ্রেশন বরাবর পাঠানো চিঠিতে এই ছয় জনসহ ২২ জনের বিরুদ্ধে বিদেশযাত্রায় নিষেধাজ্ঞায় অনুরোধ জানিয়েছিল দুদক। তবে সম্প্রতি হাইকোর্টের নির্দেশনা অনুসরণ করে দেশত্যাগে বা বিদেশ যাত্রায় নিষেধাজ্ঞায় নিম্ন আদালতের অনুমতি নিতে হচ্ছে সংস্থাটিকে। এরই ধারাবাহিকতায় দুদকের আবেদনের পরিপ্রেক্ষিতে ওই ছয়জনের বিরুদ্ধে দেশত্যাগে নিষেধাজ্ঞা দিলেন আদালত।\n২০১৯ সালের ১৮ সেপ্টেম্বর ক্যাসিনোবিরোধী অভিযান শুরু করেন আইন-শৃঙ্খলা বাহিনীর সদস্যরা। এর পরপরই ২০১৯ সালের ৩০ সেপ্টেম্বর থেকে ক্যাসিনোর মাধ্যমে অবৈধ সম্পদ অর্জনকারীদের বিরুদ্ধে অনুসন্ধান শুরু করে দুদক। অনুসন্ধানে প্রাপ্ত তথ্যের ভিত্তিতে এরইমধ্যে ২৩টির মতো মামলা দায়ের করা হয়েছে। একইভাবে ১২টি মামলার চার্জশিট দাখিল করা হয়েছে। এসব মামলায় সম্পৃক্ত ব্যক্তিদের অবৈধ সম্পদও জব্দ করা হয়েছে। গ্রেফতার করা হয়েছে অনেক আসামিকে।\nকমিশনের পরিচালক সৈয়দ ইকবালের নেতৃত্বে সাত সদস্যের একটি টিম অনুসন্ধান ও তদন্তের দায়িত্ব পালন করছেন। টিমের অপর সদস্যরা হলেন- দুদকের উপ-পরিচালক মো. জাহাঙ্গীর আলম, মো. সালাহউদ্দিন, গুলশান আনোয়ার প্রধান, সহকারী পরিচালক মামুনুর রশীদ চৌধুরী, সাইফুল ইসলাম, আতাউর রহমান ও মোহাম্মদ নেয়ামুল আহসান গাজী।


চট্টগ্রামে বেড়েছে ভেজাল ওষুধ বিক্রি, লাইসেন্সের বাইরে হাজারো ওষুধের দোকান\nপ্রকাশিত : ২৯ সেপ্টেম্বর, ২০২১, ০৩:০১ রাত\nআপডেট : ২৯ সেপ্টেম্বর, ২০২১, ০৩:০১ রাত\nইত্তেফাক: চট্টগ্রামে ফার্মেসিতে মেয়াদোত্তীর্ণ ও ভেজাল ওষুধ বিক্রি বেড়েছে। জেলায় হাজারো ওষুধের ফার্মেসি লাইসেন্সের বাইরে রয়েছে। জেলায় লাইসেন্সধারী ১২ হাজার ফার্মেসি থাকলেও বাস্তবে কয়েক গুণ বেশি ফার্মেসি রয়েছে। এসব ফার্মেসিকে লাইসেন্সের আওতায় আনার কার্যকর কোনো উদ্যোগ নেই। ফলে সরকার বছরে প্রচুর রাজস্ব থেকে বঞ্চিত হচ্ছে। ঔষধ প্রশাসনের চট্টগ্রাম কার্যালয়ে লাইসেন্সের জন্য প্রচুর আবেদন পড়ে রয়েছে। ভুক্তভোগীদের অভিযোগ, লাইসেন্স নিতে হয়রানির শিকার হতে হচ্ছে। বাড়তি টাকা ছাড়া লাইসেন্স মেলে না।\nঅভিযান পরিচালনাকারী সরকারি প্রতিষ্ঠানের কর্মকর্তারা জানান, খুচরা ফার্মেসিগুলো দুই প্রক্রিয়ায় ওষুধ সংগ্রহ করে। সরাসরি ওষুধ কোম্পানি থেকে এবং নগরীর হাজারি লেইনের পাইকারি দোকান থেকে। মেয়াদোত্তীর্ণ হয়ে গেলে কোম্পানিগুলো ওষুধ পরিবর্তন করে দেয়। কিন্তু হাজারি লেইনের দোকানগুলো মেয়াদোত্তীর্ণ ওষুধ পরিবর্তন করে দেয় না। একাধিক খুচরা বিক্রেতা অভিযোগ করেছেন, হাজারি লেইনের অধিকাংশ ওষুধের দোকান বিক্রি করা ওষুধের ভাউচার দেয় না। জাতীয় ভোক্তা অধিকার সংরক্ষণ অধিদপ্তর চট্টগ্রাম কার্যালয়ের সহকারী পরিচালক মো. হাসানুজ্জামান বলেন, অভিযানকালে মেয়াদোত্তীর্ণ ওষুধ বেশি উদ্ধার হচ্ছে। গত আগস্ট ও চলতি সেপ্টেম্বর মাসে ১৩টি ফার্মেসিতে অভিযানকালে ছয়টি ফার্মেসিতে মেয়াদোত্তীর্ণ ওষুধ পেয়েছি। হাজারি লেইনের পাইকারি বিক্রেতারা ক্রয়ের ভাইচার দেয় না বলে অনেকেই অভিযোগ করেছেন। ফলে মেয়াদোত্তীর্ণ এসব ওষুধ পরিবর্তন করতে না পারায় বাজারে বিক্রি হচ্ছে। ফার্মেসির লাইসেন্স নিয়েও অনিয়ম পাওয়া যায়।’ চট্টগ্রামে ঔষধ প্রশাসনের একটি কার্যালয় রয়েছে। এই কার্যালয়ে পর্যাপ্ত জনবল রয়েছে। কিন্তু মাঠপর্যায়ে কার্যকর কার্যক্রম না থাকায় বাজারে মেয়াদোত্তীর্ণ, নকল ও ভেজাল ওষুধ বিক্রির প্রবণতা বৃদ্ধি পাচ্ছে। এসব ভেজাল ওষুধের কারণে জনস্বাস্থ্য হুমকির মুখে পড়েছে। র্যাব ও জেলা প্রশাসন, ভোক্তা অধিকার সংরক্ষণ অধিদপ্তরে অভিযানে অনেক নামিদামি ফার্মেসিতে নানা অনিয়ম ধরা পড়ছে। দুই বছর পর পর লাইসেন্স নবায়ন করার বাধ্যবাধকতা থাকলেও লাইসেন্স নবায়ন না করে বছরের পর বছর ফার্মেসি চালানো হচ্ছে।\nমাঠপর্যায়ে ওষুধের নমুনা সংগ্রহ করে মান যাচাইয়ের জন্য সরকারি ল্যাবে পাঠানোর কাজ হচ্ছে ঔষধ প্রশাসনের। কিন্তু ওষুধের নমুনা সংগ্রহ নিয়ে গাফিলতি হচ্ছে। চট্টগ্রামে ঔষধ প্রশাসনের কর্মকর্তারা জানান, তারা প্রতি মাসে ১০-১২টি করে ওষুধের নমুনা সংগ্রহ করে ল্যাবে পাঠাচ্ছে। চট্টগ্রামে ঔষধ প্রশাসনের কার্যালয়ের সঙ্গে লাগোয়া সেন্ট্রাল ড্রাগ টেস্টিং ল্যাবরেটরি। কিন্তু এই ল্যাবে ওষুধের নমুনা পাঠানো হয় না বলে অভিযোগ পাওয়া গেছে। পরীক্ষার জন্য নমুনা ঢাকায় ল্যাবে পাঠানো হয় বলে সংশ্লিষ্টরা জানান। এতে রিপোর্ট পেতে এক মাসের বেশি সময় লাগে। মাঠপর্যায়ে ভেজাল প্রতিরোধে অভিযান পরিচালনার কর্মসূচি গ্রহণের দায়িত্ব ঔষধ প্রশাসনের। মাসে দুই-একটি অভিযান করে দায়িত্ব শেষ করছেন তারা।\nসংশ্লিষ্টরা জানান, ফার্মেসির জন্য লাইসেন্স নিতে গ্র্যাজুয়েট ফার্মাসিস্ট হতে হবে। কিন্তু দেশে পর্যাপ্ত গ্র্যাজুয়েটধারী না থাকায় ডিপ্লোমা ফার্মাসিস্টদের নামে লাইসেন্স প্রদান করা হচ্ছে। তবে সম্প্রতি তৃতীয় ক্যাটাগরি হিসেবে সার্টিফিকেটধারীদের নামেও লাইসেন্স প্রদান করা হচ্ছে বলে ঔষধ প্রশাসনের কর্মকর্তারা জানান। সার্টিফিকেটধারীদের মনোনীত করতে ওষুধ ব্যবসায়ী সমিতির অধীনে সম্প্রতি পরীক্ষা অনুষ্ঠিত হয়েছে।\nচট্টগ্রামের সিভিল সার্জন ডা. ফজলে রাব্বি বলেন, আমরা বিভিন্ন সময় বেসরকারি হাসপাতাল ও ক্লিনিকগুলো যখন পরিদর্শনে যাই তখন লাইসেন্স নিয়েও অনিয়ম দেখা যায়। আমরা তাদের লাইসেন্স ঠিক করে নিতে বলি। এসব বিষয় তদারকির দায়িত্ব ঔষধ প্রশাসনের।’\nচট্টগ্রামে ঔষধ প্রশাসন কার্যালয়ের উপ-পরিচালকের পদটি খালি রয়েছে। বর্তমানে দুই জন সহকারী পরিচালকসহ অন্যান্য জনবল পর্যাপ্ত কর্মরত রয়েছে। জানতে চাইলে ঔষধ প্রশাসন চট্টগ্রাম কার্যালয়ের সহকারী পরিচালক শফিকুল ইসলাম বলেন, মাসে ১০-১২টি ওষুধের নমুনা সংগ্রহ করে ঢাকায় ল্যাবে পাঠানো হয়। চট্টগ্রামের ল্যাবে সব ওষুধের মান যাচাই সম্ভব হয় না। লাইসেন্সের জন্য কেউ আবেদন করলে যথাযথ প্রক্রিয়ার মাধ্যমে ব্যবস্থা করা হয়। প্রতি মাসে একাধিক ভ্রাম্যমাণ আদালত পরিচালনা করা হচ্ছে।’


দেশে প্রথম ৩ জন করোনাভাইরাস রোগী সনাক্ত, সবাইকে সতর্ক থাকার পরামর্শ!! - Somoyer Kothon\nআন্তর্জাতিক সংবাদ দেশের সংবাদ বিবিধ সম্পাদকীয় পাতা স্বাস্থ্য কণিকা হোম\nদেশে প্রথম ৩ জন করোনাভাইরাস রোগী সনাক্ত, সবাইকে সতর্ক থাকার পরামর্শ!!\nMarch 8, 2020 March 8, 2020 Sakib96\t0 Comments\tকরোনা ভাইরাস, করোনা রোগী বাংলাদেশ, করোনা_ভাইরাস_বাংলাদেশ, বাংলাদেশ, স্বাস্থ্য\nদেশে করোনাভাইরাসে আক্রান্ত তিন জন শনাক্ত হয়েছে। তিন জনের মধ্যে একজন নারী ও দুই জন পুরুষ। আক্রান্ত দুই জন দুই পরিবারের। তারা ইতালি থেকে বাংলাদেশে এসেছেন। তাদের মাধ্যমে অপরজন আক্রান্ত হয়েছেন।\nরোগতত্ত্ব, রোগনিয়ন্ত্রণ ও গবেষণা ইনস্টিটিউটের (আইইডিসিআর) পরিচালক অধ্যাপক ডা. মীরজাদী সেব্রিনা ফ্লোরা সাংবাদিকদের জানিয়েছেন, আক্রান্তদের হাসপাতালে ভর্তি করা হয়েছে। তাদের বয়স ২০ থেকে ৩৫ বছরের মধ্যে। তারা চিকিৎসা নিচ্ছেন। তাদের অবস্থা স্থিতিশীল।\nপ্রধানমন্ত্রীর ব্যক্তিগত চিকিৎসক ও মেডিসিন বিশেষজ্ঞ অধ্যাপক এবিএম আব্দুল্লাহ দ্য ডেইলি স্টারকে বলেছেন, ‘এখনই আতঙ্কিত হবেন না। এই রোগের সবচেয়ে বড় প্রতিকার হচ্ছে সতর্ক থাকা। সতর্কতা বিষয়ে যেসব নির্দেশনা দেওয়া হচ্ছে সেগুলো সাধ্যমত মেনে চলার চেষ্টা করুন।’\nআইইডিসিআরের পরিচালক মীরজাদী সেব্রিনা ফ্লোরা বলেছেন, এই তিনজনের মধ্যে করোনাভাইরাস শনাক্ত হয়েছে শনিবার।\n“আক্রান্তদের মধ্যে যে দুইজন ব্যক্তি দেশের বাইরে থেকে এসেছেন, দেশে আসার পর তাদের যখন লক্ষ্মণ ও উপসর্গ দেখা গেছে, তখন তারা আইইডিসিআরের হটলাইনে যোগাযোগ করেছেন। তার ভিত্তিতে সংস্থাটি থেকে তাদের নমুনা সংগ্রহ করে পরীক্ষার পর করোনাভাইরাস ধরা পড়ে।”\n“ঢাকার শাহজালাল আন্তর্জাতিক বিমানবন্দরে হ্যান্ডহেল্ড স্ক্যানার দিয়ে যাত্রী স্ক্রিনিং করা হচ্ছে”\nইতালি থেকে আসা দুই ব্যক্তি ভিন্ন পরিবারের সদস্য।\nতবে তাদের নমুনা সংগ্রহের সময় দুই পরিবারের আরো চারজনের নমুনা সংগ্রহ করা হয়।\n“চারজনের মধ্যে একজনের পরিবারের একজন নারী সদস্যের মধ্যে করোনাভাইরাস শনাক্ত হয়। বাকি তিনজন নেগেটিভ।”\nআক্রান্তরা এখন হাসপাতালে চিকিৎসাধীন রয়েছেন, কিন্তু কোথায় সে বিষয়ে তথ্য প্রকাশ করা হয়নি।\nআক্রান্ত ব্যক্তিরা বাদে আরো তিনজনকে কোয়ারেন্টিনে রাখা হয়েছে।\n‘উদ্বিগ্ন হবার কিছু নেই’ – শেখ হাসিনা\nআজই প্রথমবারের মত বাংলাদেশের প্রধানমন্ত্রী শেখ হাসিনা করোনাভাইরাস নিয়ে কথা বলেছেন।\nঢাকায় নারী দিবসের এক অনুষ্ঠানে তিনি বলেছেন, “করোনাভাইরাস মোকাবেলায় যথেষ্ট প্রস্তুতি আছে, উদ্বিগ্ন হবার কিছু নেই।”\nএকই আহ্বান জানিয়েছেন আইইডিসিআরের পরিচালক মীরজাদী সেব্রিনা ফ্লোরাও।\nসংবাদ সম্মেলনে তিনি বলেছেন, করোনাভাইরাস মোকাবেলায় সার্বিক প্রস্তুতি নেয়া হয়েছে।\n“আইইডিসিআর এর পরিচালক মীরজাদী সেব্রিনা ফ্লোরা”\nতিনি বলেন, “এর আগে সরকারি প্রতিটি হাসপাতালে আইসোলেশন ইউনিট করা হয়েছিল, এখন আইসোলেটেড হাসপাতাল চিহ্নিত করা হচ্ছে। এগুলো ঢাকার বাইরেও চিহ্নিত করা হচ্ছে।”\n“পরবর্তীতে যদি রোগী আরো বৃদ্ধি পায়, যদি স্কুল কলেজ বা কমিউনিটি সেন্টারে হাসপাতাল করার প্রয়োজন হয়, তাহলে সে প্রস্তুতিও সরকারের আছে।\n“থার্মাল স্ক্যানার দিয়ে যাত্রীদের স্ক্রিনিং হচ্ছে বলে জানায় আইইডিসিআর।”\nএর বাইরে বেসরকারি হাসপাতালেও আইসোলেশন ইউনিট করা হয়েছে বলে তিনি জানিয়েছেন।\nজনসমাগম এড়িয়ে চলুন\nসাধারণ মানুষকে আতঙ্কিত না হওয়ার পরামর্শ দিয়েছেন মীরজাদী সেব্রিনা ফ্লোরা।\nতিনি বলেন, এখন পর্যন্ত তিনজন আক্রান্ত হয়েছে।\nএতে করে সারা বাংলাদেশে এ ভাইরাস ছড়িয়ে পড়েছে এমন কিছু বলা যাবে না। স্কুল-কলেজ বন্ধ করার প্রয়োজন নেই।\nতবে সাধারণ মানুষকে জনসমাগম এড়িয়ে চলার পরামর্শ দিয়েছেন তিনি।\nএজন্য বাড়িতে থাকা পরামর্শ দিয়েছেন তিনি।\nকরণীয় হিসেবে সাবান পানি দিয়ে হাত ধোয়া ও কাশি শিষ্টাচার মেনে চলার আহ্বান জানিয়েছেন মীরজাদী সেব্রিনা ফ্লোরা।\nএজন্য গণমাধ্যমসহ দেশবাসীর সহযোগিতা কামনা করেন তিনি।\nআইইডিসিআর এর এই পরিচালক বলেন, সবাইকে মাস্ক পরে ঘুরতে হবে বিষয়টা এমন না।\n“আক্রান্ত রোগী ও রোগীকে যিনি সেবা দিবেন তারা মাস্ক পরবেন। সবার পড়ার প্রয়োজন নাই।”\n← আন্তর্জাতিক নারী দিবস আজ !!\nদুই কারণে চেয়ার হারাচ্ছেন মাহবুব কবির স্যার! →\nমেয়ের আত্মহত্যা, ফেসবুকে বাবার হৃদয় বিদারক স্ট্যাটাস\nJanuary 4, 2020 January 4, 2020 Sakib96\t0\nশোয়েবের সেরা ওয়ানডে একাদশে নেই কোহলি\n৪০ হাজার মৃত্যু ও গণকবরের প্রস্তুতি নিচ্ছে লন্ডন!\nMarch 3, 2020 March 3, 2020 Sakib96\t0


খালেদা জিয়ার স্বাস্থ্য পরীক্ষায় মেডিক্যাল টিম পাঠানোর...-610055 | কালের কণ্ঠ | kalerkantho\nখালেদা জিয়ার স্বাস্থ্য পরীক্ষায় মেডিক্যাল টিম পাঠানোর দাবি\nবিএনপি চেয়ারপারসন খালেদা জিয়ার স্বাস্থ্যের সার্বিক অবস্থা নিয়ে উদ্বেগ প্রকাশ করেছে ‘সচেতন চিকিৎসক সমাজ’। একই সঙ্গে খালেদা জিয়ার স্বাস্থ্য পরীক্ষায় কারাগারে মেডিক্যাল টিম পাঠানোর দাবি জানিয়েছে তারা। গতকাল সোমবার দুপুরে ঢাকা রিপোর্টার্স ইউনিটিতে সংবাদ সম্মেলন করে এসব দাবি জানান সংগঠনের নেতারা।\nসংবাদ সম্মেলনে ‘বেগম খালেদা জিয়া মেডিক্যাল কলেজ’-এর সাবেক অধ্যক্ষ ডা. এ কে এম আজিজুল হক বলেন, ‘প্রধানমন্ত্রী (শেখ হাসিনা) বলে বেড়াচ্ছেন, খালেদা জিয়া এতিমের টাকা মেরে খেয়েছেন। তিনি ও তাঁর দল চিৎকার করে বললেও জনগণ তা বিশ্বাস করবে না। আপসহীন নেত্রী (খালেদা জিয়া) মাত্র দু্ই কোটি টাকা তছরুপ করতে পারেন না।’\nডা. আজিজুল হক বলেন, ‘আমরা ভীষণ উদ্বিগ্ন খালেদা জিয়ার স্বাস্থ্যগত কারণে। তাঁর বয়স ৭৩ বছর। বিভিন্ন রোগে আক্রান্ত। বক্ষব্যাধি, শ্বাসকষ্ট রোগে আক্রান্ত নেত্রীকে কারা কর্তৃপক্ষ স্যাঁতসেঁতে পরিবেশে রেখেছে। তাঁর হাঁটু ও হৃদেরাগজনিত সমস্যা রয়েছে। চিকিৎসকের পরামর্শে তাঁকে চলাফেরা করতে হয়। আমরা দাবি জানাই, দ্রুত একটি বিশেষজ্ঞ মেডিক্যাল টিম পাঠিয়ে খালেদা জিয়ার শারীরিক পরীক্ষা-নিরীক্ষা করে সুচিকিৎসা নিশ্চিত করা হোক। এ ছাড়া স্বাস্থ্যগত দিক বিবেচনায় অবিলম্বে তাঁর জামিন মঞ্জুর করা হোক।’\nসংবাদ সম্মেলনে ‘সচেতন চিকিৎসক সমাজ’-এর পক্ষে অধ্যাপক ডা. রফিকুল কবির লাবু, অধ্যাপক ডা. ফরহাদ হালিম ডোনার, ডা. মোস্তাক আহমেদ, ডা. হারুন-উর রশিদ, ডা. শহিদুল আলম, ডা. গাজী আব্দুল হক প্রমুখ উপস্থিত ছিলেন।


Shefali Shah sharedathrowback on her Instagram and revealed the picture to apply for an airline job rc, Shefali Shah: 'এই ছবি পোস্ট করে বিমানসেবিকা হতে চেয়েছিলাম', কিন্তু শেফালি শাহ বাতিল হয়েছিলেন!– News18 Bangla\nBOLLYWOOD SHEFALI SHAH SHARED A THROWBACK ON HER INSTAGRAM AND REVEALED THE PICTURE TO APPLY FOR AN AIRLINE JOB RC\nShefali Shah: 'এই ছবি পোস্ট করে বিমানসেবিকা হতে চেয়েছিলাম', কিন্তু শেফালি শাহ বাতিল হয়েছিলেন!\nবলিউডের অন্যতম জনপ্রিয় অভিনেত্রী শেফালি শাহ (Shefali Shah)।\n#মুম্বই: বলিউডের অন্যতম জনপ্রিয় অভিনেত্রী শেফালি শাহ (Shefali Shah)। সম্প্রতি ইনস্টাগ্রামে শেয়ার করেছেন নিজের পুরনো একটি ছবি। আর তার ক্যাপশনে ধরা পড়েছে, অভিনয় জগতে না এসে আসলে কী করতে চেয়েছিলেন শেফালি। ৪৮ বছরের অভিনেত্রী সম্প্রতি এই ছবি শেয়ার করে ক্যাপশনে লিখেছেন, 'ক্যাথে প্যাসিফিকের আবেদনপত্রের জন্য এই ছবিটা পাঠিয়েছিলাম। কিন্তু আমি বাতিল হয়ে যাই।'\n'দিল্লি ক্রাইম' অভিনেত্রী শেফালির এই ছবি দেখে কমেন্টে ভরিয়ে দিয়েছেন তাঁর ভক্তরা। কমেন্টের বন্যা ইন্ডাস্ট্রির সহকর্মীদেরও। 'মির্জাপুর' অভিনেত্রী ঈশা তলওয়ার জানিয়েছেন, ওই একই এয়ারলাইনে কাজের জন্য ছবি পোস্ট করেছিলেন তিনি। তবে শেফালির মতো তাঁকেও বাতিল করা হয়েছিল। ঈশা লিখেছেন, 'আমিও আবেদন করেছিলাম এবং বাতিল হয়েছিলাম। এক বছর পরে ওরা আমায় ডেকেছিল, তখন আমি ওদের বাতিল করেছিলাম। আমরা সবাই কেন বিমানসেবিকা হওয়ার স্বপ্নগুিল বিক্রি করলাম! যাগ্গে।'\nশেফালির 'দ্য লাস্ট লিয়ার' সহকর্মী অভিনেত্রী দিব্যা দত্তও কমেন্ট করেছেন ছবিটিতে। তিনি লিখেছেন, 'আলে আমার বেবি! আমাদের উপকার'। অর্থাৎ, শেফালি শাহের মতো একজন অভিনেত্রীকে ইন্ডাস্ট্রিতে পাওয়াকে নিজেদের লাভ বলেই বর্ণনা করেছেন দিব্যা। অন্যদিকে, অভিনেত্রী সন্ধ্যা মৃদুল লিখেছেন, 'কী এটা জানতাম না। আমাকে ওরা বাছাই করেছিল, কিন্তু আমি কাজটা করিনি এবং ভালো হয়েছে আমরা এখানে এসেছি।' তবে কমেন্টে শেফালিকে বলিউডে পাওয়ার জন্য ধন্যবাদ জানিয়েছেন তাঁর অসংখ্য ভক্ত।\nএক ফ্যান লিখেছেন, 'ভাগ্য ভালো আপনি বাতিল হয়েছিলেন, দেখুন এখন কতটা উড়তে পারছেন আপনি!'। আরেক ভক্তের বক্তব্য, 'সত্যিকারে ওদের ক্ষতি, আপনি প্রমাণ করেছেন ওড়ার জন্য এয়ারলাইনে কাজের প্রয়োজন নেই... অনেক শক্তি দিন আপনাকে ঈশ্বর।' কিছুদিন আগেই অ্যামাজন প্রাইমে 'দিল্লি ক্রাইম' সিরিজে নির্ভয়াকাণ্ডের কাহিনি দেখানো হয়েছে। সেই সিরিজে দক্ষিণ দিল্লির ডিসিপি ভর্তিকা চতুর্বেদীর চরিত্রে অভিনয় করে তাক লাগিয়ে দিয়েছেন শেফালি। অভিনেত্রীর কথায়, 'দিল্লি ক্রাইম আমার জীবনের টার্নিং পয়েন্ট। আমার কেরিয়ারেরও। আমি অনেক শিখেছি এটায়। জীবনের অনেক কিছু এটার জন্যই আমার পরিবর্তন হয়েছে।' কাজের দিক থেকে বলিউডে একাধিক ছবিতে অভিনয় করেছেন শেফালি শাহ। সেগুলির মধ্যে উল্লেখযোগ্য, ১৫ পার্ক অ্যাভিনিউ, কার্তিক কলিং কার্তিক, দিল ধড়কনে দো, কম্যান্ডো ২।\nFirst published: July 02, 2021, 19:31 IST


অফ স্পিনার সাঈদ আজমলের একি সিদ্ধান্ত! – ZoomBangla News\nঅফ স্পিনার সাঈদ আজমলের একি সিদ্ধান্ত!\nসকল প্রকার ক্রিকেট থেকে অবসর নিচ্ছেন পাকিস্তানি অফ স্পিনার সাঈদ আজমল। রাওয়ালপিন্ডিতে চলমান ন্যাশনাল টি-২০ টুর্নামেন্ট শেষে সকল প্রকার ক্রিকেট থেকে অবসর নেবেন বলে সোমবার ঘোষণা দিয়েছেন তারকা এ স্পিনার। উইজডেন ইন্ডিয়া পত্রিকায় প্রকাশিত এক রিপোর্টে আজ এ কথা বলা হয়েছে।\nশোধরানো বোলিং এ্যাকশন নিয়ে ২০১৫ বিশ্বকাপের পর পরই বাংলাদেশ সফরে দুটি ওয়ানডে খেলেন আজমল। তবে মোটেই সাফল্য পাননি তিনি। দুই ম্যাচে তার বোলিং ফিগার ছিলো যথাক্রমে ১০ ওভারে ৭৪ রানে উইকেট শূন্য এবং ৪৯ রানে ১ উইকেট। একই বছর পাকিস্তানের হয়ে নিজের শেষ টি-২০ ম্যাচে ঢাকায় ৩.২ ওভার ২৫ রানের বিনিময়েও উইকেট শূন্য।\nআজমল বলেন, ‘শেষ সময়টা ছিলো খুবই হতাশার। তবে আমাকে নির্বাচনের বিপক্ষে (ঘরোয়া ক্রিকেটে) কারো আঙ্গুল তোলার আগে আমি চলে যেতে চাই এবং এটাই আমার শেষ সিদ্ধান্ত।’\nদলের সেরা খেলোয়াড়কে বিশ্রাম দিলেন জর্জ সাম্পাওলি


রিয়েলিটি শোতে ঘনিষ্ঠতা, হারাতে হল সেরা সুন্দরীর মুকুট! -Deshebideshe\nরিয়েলিটি শোতে ঘনিষ্ঠতা, হারাতে হল সেরা সুন্দরীর মুকুট!\nলন্ডন,১৮ জুন- রিয়েলিটি শোতে অংশ নিয়ে অন্য প্রতিযোগির সঙ্গে ঘনিষ্ঠ হওয়ায় মিস গ্রেট ব্রিটেনের খেতাব হারালেন ইউকে সুন্দরী জারা হল্যান্ড। সেই টিভি রিয়েলিটি শো ‘লাভ আইল্যান্ড’য়ে আরেক প্রতিযোগী অ্যালেক্স বোয়েনের সঙ্গে যৌন সম্পর্ক স্থাপন করাতেই তাকে সেরা সুন্দরীর মুকুট হারাতে হল।\nওদিকে জারা অবশ্য গোটা ঘটনায় অনুতপ্ত। সে কথা তিনি প্রকাশও করেছেন। জানিয়েছেন, তিনি যা করেছেন, তা তার মতো নয়। তিনি মিস গ্রেট ব্রিটেন। এমন করা তার ঠিক হয়নি।\nএ আর/ ১৫:০৬/১৮ জুন